Datasets:

udmurtNLP

/

zerpal-udmdunne

like 0

Виталий Пронин Яков ВАХРУШЕВ профессорлэн сямыз уг воштӥськы ни: 80 арес тырмонзэ но пумитаз ужын. Котькуд нунал 7 часын ӵукна со медициная кун академиысь кафедрае пыре. Лекциослы дасяське, научной статьяосты лыдӟе-тупатъя, дышетӥсьёсын, аспирантъёсын кенеше. — Яков Максимович, ужаны мылкыддылы вожъяськыны быгатозы егитъёс но! — Ӵемысь кылод: ужано, ужано, ужано! Нош кызьы умой ужано — нокин валэктӥсь ӧвӧл. Монэ ужаны дышетӥз гурт улон. Вордски Якшур-Бӧдья ёросысь пичи гинэ Муколуд гуртын. Отын ноку ӧй вал тыл, ноку ӧз ужа радио. Атае ожын быриз, войнае кошкыкуз, мыным 8 толэзь гинэ вылэм. Озьы улытозям нокинлы «тятя» шуыса вазиськеме ӧвӧл. Мемее ӵукнаысен ӝытозь колхозын ужаз. Со туж юн сямо вал — маке косэмзэ эн лэсьты ай... Но тупен-тупен валэктылӥз, кызьы умой ужано. Улӥз на бордамы тятямылэн анаез, таиз котьку шуылӥз: дышетскыны кулэ, пие. Солэн одӥгез пиез Казаньысь юридической институтэз быдтӥз — соку сыӵеос туж ӧжыт вал, мукетыз пиез педучилищеын дышетскиз — со но вылӥ лыдъяськиз ни. Атаелэн дышетскемез ӧй вал, но фронтэ кошкон азяз Богородскысь сельсоветэн кивалтӥз. Дышетскыны мылкыды мынам туж бадӟым вал. Муколудамы школа ӧй вал бере, покчи классъёсы 2 иськеме палэнэ ветлӥ, 7-тӥ классозь — 7 иськеме. Нош 8-тӥ классэ ветлоно луиз ни Якшур-Бӧдьяла — 22 иськеме. Классамы 40 кузя вал, школаез 17-ез гинэ йылпумъязы. Ӟуч кыллы но литературалы дышетӥз ӟуч воргорон. Туж бадӟым куронъёс пуктылӥз. Мынам но диктантъёс, сочинениос понна «кол» басьяме вал. Но дышетскыны мылкыдме шӧдӥз, лэся. Урокъёсты нимысьтыз валэктылӥз. Табере статьяосме, монографиосме, учебникъёсме редактор доры вайисько ке, со шуэ: кыӵе вольыт гожъяськиськоды. Озьы, дыр: кытын ке вормонъёс басьтон понна куддыр нырысь ик шуг-секытъёсты но ортчоно — чидасьгес, кужмогес мед луод шуыса. Яков Максимович Вахрушев — Россия Федерациысь дано врач, Удмурт Республикаысь тазалыкез утён удысысь дано ужась, медицина наукаосъя доктор, профессор, Ижысь медициная кун академиысь почётной академик, пуш висёнъёслэн пропедевтиказыя кафедраен кивалтӥсь. Тазалыкез утёнлы но наукаез азинтонлы трос кужымзэ но тодон-валанзэ сётэмез понна пусъемын Удмуртиысь Президентлэн, Кун Кенешлэн Данъян грамотаосынызы. 1 сюрс 200 пала научной статьяослэн авторзы, 16-ез — монографиос, пӧлазы вань ӝуше кылдӥсь полипъёслы, муслы но гормонъёслы сӥземъёсыз. Я. Вахрушевлэн «Непосредственное изучение больного», «Внутренние болезни», «От симптома к диагнозу...» учебникъёсыз кӧня ке пол поттэмын ни. Со кивалтэм улсын 14 доктор но 49 кандидат диссертациос гожтэмын. Вордскиз 1940-тӥ арын 16-тӥ сентябре Якшур-Бӧдья ёросысь Муколуд гуртын. — Огвакытэ медакадемиын проректор но вал, но бырйиды пропедевтикая кафедраез, соин 30 арлэсь кема кивалтӥськоды ни. — 2 пукон вылын пукыны уг яратӥськы. Со одӥг мед луоз, но мон со вылын — кузё. Пропедевтикая кафедрамымедакадемиын тужгес бадӟымез: дышетӥсьёс гинэ 17 кузя, вань на аспирантъёс, лаборантъёс — ваньмы ог 30 кузя люкаськиськом. Котькыӵе ужъёсты дэмен, огкылысь быдэстыны тыршиськом. Гужем вылтӥ гинэ кафедраысьтымы 2 мурт монографиос гожтӥзы, соосты али лыдӟисько-эскерисько. Пуш висёнъёсты йӧнатыны выль амалъёсты ялан утчаськом — тросэз кутӥсько шаерысьтымы эмъян учреждениосын. Эскеронъёсмы пӧлысь кудӥз тужгес кулэгес — ӧй висъясал, ваньзы кулэ. Нош больницаосын ужась врачъёс уката вылӥ дунъяло ӝуше кылдӥсь полипъёсты, сэпысь изъёсты операция лэсьтытэк быдтон амалъёсмес. Берло дыре ми дэмламы, кызьы пӧртэм висёнъёсты, стационарын йӧнатэм интые, поликлиникаын гинэ бурмытыны луэ. Зэм, оптимизациез мон умоен уг лыдъяськы. Малпасько, ёрос центръёсысь паласькись висёнъёсъя ёзъёсты ӧй быдтысалзы ке, коронавирус но такем ӧй алясал. Угось таӵе висисьёслы республикаямы вазен 375 таӵе койкаос вал, кельтэмын 110-эз гинэ. Матысь дыре медакадемиямы конференция ортчыны кулэ, отчы лыктозы палэнысь тодосчиос но — та сярысь мон одно верало. Малпасько, туала югдурез лыдэ басьтыса, кунмы кыӵе ке йылпумъянъёс лэсьтоз ик. Эмъясьёсты дасян пумысен ке, кафедрамы бадӟым саклык висъя учебникъёс поттонлы но — оглюкетсэ соосты Москва Россиысь эмъясьёсты дасянъя вузъёслы кутыны дэмлаз ни. — Тодӥсько, студентъёс азе тӥ чурытэсь куронъёс пуктӥськоды. — Одӥг тодмое, арлыдо нылкышно, вераз: врач доры, пе, пыри — со кылзыны кутскиз... фонендоскопсэ пеляз понытэк. Эшшо картае мар ке гожъямъяське. Мон та учыр сярысь кылэме бере пӧсьвуаськем кадь луи: фонендоскопез портфелям понӥ но медакадемие кошки — тодосчиослэн кенешазы вераськи: вот кыӵе но выпускникъёсмы вань асьмелэн... Врачъёслэн умойтэм ужамзы сярысь кылӥсько ке, соку ик асме янгышен шӧдӥсько. Бен, вань сту– дентъёс мон пыр уг пото, озьы ке но сюлэмы вӧсь луэ... Ӧч карон вылысь студентъёсты 2 пол но, 3 пол но экзамен сётыны уг косӥськы — ӟеч специалистъёс мед луозы кадь потэ. Одӥгез выпускникмы Чехословакиын ужа. Шуэ: дорам туж трос висисьёс курисько, малы ке шуоно пропедевтикая экзаменэ 3 пол ветлӥ, пуш висёнъёсты ӟеч тодӥсько. Мон туж трос дырме сётӥсько консультациослы. Кафедрамы интыяськемын Ижысь 8 номеро больницаын. Отысь вань секыт висисьёс мон пыр пото. Консультациосам котьку быдэс кабинет тыр люкасько кафедраысьтымы ужасьёс, больницаысь врачъёс, ординаторъёс. Ваньзы азьын висисез учкисько, висёнзэ дэмен тодманы выриськом. Собере дэмен ик чакласьком, кыӵе обследованиос лэсьтоно на, кызьы йӧнатоно... Мон адӟылӥ, кызьы куд-ог тодосчиос ӵемысь 3 кузя гинэ консультациос ортчытъяло: ачиз, висись но врач. Валасько, котькудӥзлэн аслаз ужан амалъёсыз. Но мынам ваньзылы визь-кенеш сётэме потэ. — Тӥляд визьмыныды-быгатонлыкъёсыныды ужаны луысал бадӟым городъёсысь вузъёсын но. Палэнэ кошкон мылкыдды ӧй вал-а? — 3 ар ӵоже армиын Венгриын вал. Отысен Ленинградысь военно-медицинской академие дышетскыны туж ӧтизы. Мӧзмонэ вормиз. Кунгож дорысен Москва пала мынӥсь поездэ пуксеме бере радио пыр ӟуч кырӟанъёсты кылӥ, собере вагонын артэ пукисьёс ӝӧк сьӧразы ӧтьыны кутскизы — пушкам шуныт но шуныт луиз. Нош Москваысь Иже лыктыкум ни, Кизнер, Можга станциосын удмурт кылэз кылӥ — пушкы тыриз. Сыӵе со, вордскем палъёсыдлэсь мӧзмон, сое лулыныд-сюлмыныд яратон. Туж шумпотӥсько, студентъёс монэ удмурт кылын кыӵе ке праздникен, вордскем нуналэным ӟечкылало ке. Кузпалы но ведь мынам, Россиысь но Удмуртиысь дано эмъясь Светлана Сергеевна Вахрушева, удмурт. Со туж синмаськымон адями, куспамы ноку ӵошатскеммы ӧвӧл, ог-огмылы юрттыса улӥськом. Малпасько, та но улыны-ужаны кужым сётэ. Эшшо ӵукналы быдэ зарядка лэсьтӥсько, машинае вань ке но, пыдын ветлӥсько. Котьку огвакытэ кӧлыны выдӥсько, нош сайкасько ни ӵукна 4 часын. Выль нуналлэсь вуэмзэ адӟиськод ке, улыны-ужаны мылкыд эшшо юнгес бугырске! ________ Элина КУМАЧЁВА

Улон-вылон

Виталий Пронин 18-тӥ пӧсьтолэзе 11 часын «Удмурт дунне» газетлэн редакцияз Владимир Максимовлэн «Ӝыт Ижкар» фотоадӟытонэз усьтӥське. (0+) Владимир Максимов - Ижкарысь туспуктӥсь, шаерчи, Россиысь Журналистъёслэн союззылэн ёзчиез. Владимир Тихонович пӧртэм экспедициосы ӵем пота. Кылсярысь, со «Путями великих миграций человечества» культурно-экологической, «Русская Америка-250» гуманистической но «От полюса до полюса» дунневыл экспедициосы пыриськемын. Со сяна, В. Максимов спортэн эшъяське. Со элькунамы но Россиын ортчылэм ӵошатсконъёсы пыриськылэмын. Туспуктӥсь куасэн бызьылэ, капчи атлетикаен но триатлонэн выре, кезьыт вуын уя. Кезьыт вуэн эшъяськемез сое Уйпал полюсэ вуттӥз. Татын ӟар-ӟар кезьыт вуын уян ортчиз - В. Максимов огез радъясез вал, пыриськиз но. Со сяна, со Ижын ортчем кезьыт вуын уянъя калыккуспо ӵошатсконлэн радъясез вал. Россиысь фотографъёслэн командаенызы ӵош Владимир Тихонович рекордъёсъя Гиннесслэн но Россиысь рекордъёсъя «Диво» книгаосы пыртэмын. Витиськом тӥледыз редакциямы Ижкарлэн чебереныз тодматскыны, аспӧртэм туспуктӥсен вераськыны, Владимир Михайлов, Владимир Мирошниченко поэтъёсын но Ижысь мукет тунсыко адямиосын пумиськыны. Анастасия Шумилова

Лулчеберет

Виталий Пронин 10 марта 2011 — 17:44 Тулыс гырон-кизён ужъёсты ортчытыны гурт возёсъёслы эстиськон пичигес дунын висъяськоз. Сыче юрттэт сётыны чакла Росси кивалтэт. Та вакытлы кун ласянь чакламын ни, коня эстиськон басьтоз соиз яке таиз улос. Юнматэмын лыдпус элькунмы понна но. Эстиськонлы дунъёс мултэс вылиын возиськемен, соосты чаклан-эскерон уж борды басьтиськизы Россилэн кивалтисьёсыз. Мувой компаниослэн кивалтисьёссылы чурыт кылзэ вераз но интыосын ужрадъёс кутыны косиз премьер-министр Владимир Путин. Элькунамы югдур буйгамон овол. Дунъёс, кунысьтымы шоро-куспо лыдпусъёсын чошатыса, вылиынгес. Соин ик гурт возёсъёслэн кысык вакытэ кун юрттэтлы кулэяськонзы бадзым. ВЛАДИМИР НЕВОСТРУЕВ, КУН КЕНЕШЛЭН ТОРОЕЗЛЭН ВОШТИСЕЗ: "Уже лэсьтэмын разнарядка регионъёслы. Гурт ужась хозяйствоослы висъямын луоз льготной топливо, шуом, 10 процентлы дунтэмгес, чем со вал первый ноябре 2010 года. Со постановлениея асьме товаропроизводительёс басьтозы 15 сюрс 159 тонна кизер эстиськон. Со, конечно, ожытгес." "Мынам Удмуртие" телеканал.

Иворъёс

Виталий Пронин Удмуртиысь Прокуратура ивортэмъя, Кез ёросын улӥсез Сархан Байрамовез 2 миллион манет штраф тырыны косэмын 188 кубометр тэлез корамез понна. Кунлы со 2 миллион 304 манет тыр изъян вайиз. Байрамов штрафлэсь быдӟалазэ кулэстыны куре вал, тыриськыны коньдонэ ӧвӧл шуыса. Но суд куронзэ санэ ӧз басьты.

Иворъёс

Виталий Пронин Туспуктэм В. Соловьёвлэн "ВКонтакте" бамысьтыз Культура нацпроект чотын Воткинскын тупатъяло 2 номеро искусствоосъя нылпи школалэсь филиалзэ. Та юртын быдэсак выльдӥськоз 2 этаж, воштозы озьы ик тубатъёсты, липетсэ. Юртлэсь пушсэ гинэ уз, урам палтӥ но, котырзэ но чебер карозы. Выльдӥськон ужъёс кыстӥськозы туэ ар пумозь. УД Теги: дши лулчеберет

Лулчеберет

Виталий Пронин Зинаида Рябинина, валтӥсь редактор19-тӥ куартолэзе 95 ар тырме пионерилы. Шумпотымон, туннэ нуналозь со чылкак вунэтымтэ шуыса, 1990-тӥ аръёсы, вань мукет йылолъёсты сямен, кужмысь быдтӥзы ке но.Вань ке ас удысам кыӵе ке вормонъёсы - данакез со пионерилы луыса.Али но тодӥсько ай, кызьы, 3-тӥ классын дышетскыкумы, ми апрель толэзе сулепетӥ 7 иськеме Югдон школае клятва сётыны ветлӥм, кыӵе куалекъям, 5 чур клятва сётытозямы. Соку мон пыраклы синмаськи пионервожатойлы Надежда Черновалы. Ӵап со дышетӥз милемды ог-огмылы юрттыны, ӟеч дышетскем сяна, общественной ужен вырыны, дисциплиналы. 6-тӥ классысен монэ дружиналэн советаз бырйизы, бордгазетъёс лэсьтыны оскизы. Котькуд тодмо-дано нуналлы - 3 метр кузьда! Куддыр эшеным Надя Волковаен сое лэсьтоно луылӥз 1-2 ӝыт ӵоже урокъёс бере.- Ум вуттэ, - шуыны шедьтӥ мон огпол. - Милям ӵуказе контрольной, ӧм но сиське на...- Кызьы уд вуттэ? - нокыӵе ӧз кариськы вожатоймы. - Эшъёстэс юрттыны куре, эн сиське, эн изе, но ӵукна бордгазет луыны кулэ!7-тӥ классысен тулыс вожатоймы малы ке мыным оскиз покчиосты пионере пыртыны. Мон, дышетскись, старшой вожатой интые? - куалектӥ нош ик. Линейкае роноысь адямиос вуозы ук!- Вот и возьматоды, милям пионеръёсмы косэмез гинэ уг возьмало, асьсэос но котьмарлы сэзесь шуыса, - вазиз вожатой но городэ сессие кошкиз.Школаын дышетскыкумы, яратоно газетмы вал - «Дась лу!». Сое яратыса лыдӟылӥм, вожмаськыса гожъяськылӥм, мукет ёросъёсысь юнкоръёсын эшъяськылӥм. Бӧрысь улон монэ меӵак та редакцие вуттӥз.Табере бордгазет лэсьтон мыным шудэм кадь потэ ни, угось али редакция арняяз 32 бам зэмос газет лэсьтэ! Кысык дыръя нокин но уг ӝожтӥськы сием потэмезлы, бертэмез потонлы - малы ке шуоно озьы кулэ! Ми озьы дышетэмын.Вань азьвыл но туала пионеръёсты ӟечкыласько та тодмо-дано нуналэн! Пинал дырысь дартмы ноку медаз кысы! Ӟеч ужъёс лэсьтыны котьку дась мед луом. Теги: редакторлэнкылыз

Улон-вылон

Виталий Пронин Нылпиос дышетскозы трос пӧртэм калыкъёс пӧлын асьсэды возьыны, ог-огзэс валаны, эшъяськыны.Ижысь 11 номеро школаын нимысьтыз саклык висъяськоз пӧртэм выжыысь калыкъёслэн культуразылы, сям-йылолъёссылы.Таӵе ӵектонэн потӥз Нациосын ужан политикая министерство. Нылпиос дышетскозы трос пӧртэм калыкъёс пӧлын асьсэды возьыны, ог-огзэс валаны, эшъяськыны. Та шӧмын пыӵамын луозы вань урокъёс. Кылсярысь, математика урокын Пифагор сярысь веракуз, дышетӥсь пусйыны быгатоз, со грек вал шуыса. Собере вакчияк мадёз грекъёс сярысь.Та проект азьланьын пыӵаны быгатоз элькунысьтымы мукет школаосын но."Удмурт дунне" Туспуктӥз А. Горбунов Теги: дышетон Калыккусыпъёс

Улон-вылон

Виталий Пронин Шудыны мылкыд кариз 15 команда, Удмуртиысь сяна, Пермь палась но вуизы.Ӵошатсконэз усьтӥзы Эгра ёрослэн йырыз Т. Чуракова, мугорез кыдатон культурая, спортъя но егитъёсын ужан политикая министрлэсь ужзэ быдэсъясь И. Краснов. Соос огкылэ вуизы: Эгралась баскетболэн шудонъя интыез выльдоно. Озьы эграос быгатозы ас доразы элькун ӵошатсконъёсты ортчытъяны.Шудонын вормисе потӥз сарапулъёслэн, уваослэн огъя командазы, 2-тӥ-3-тӥ интыосты куспазы люкизы Эгралась командаос.Сергей Захаров

Улон-вылон

Виталий Пронин Кылем арын сярысь со 1 сюрс 829 йырлы ичигес.Тамында пудоез сюдон вылысь туэ котькуд йырлы шорлыдын 33,7 центнер сиён дасямын ни. Гурт удысъя но сиён-юонъя министрлэсь ужзэ быдэсъясь Александр Прохоров верамъя, лыдпус йылоз на. Угось кукуруза ӝыныез гинэ утялтэмын ай. Но таӵе лыдпус Удмуртилэн историяз нырысьсэ. Кылем арын, кылсярысь, 23,2 центнер люкаськиз. Зэм, Александр Прохоров верамъя, ог 10 процентэз дасям сиён начар. Зор-кот улэ сюрылӥз угось. Но сое пӧртэм ватсэтъёсын тупатыны луоз. Ю тысь но лачак - ог 652 сюрс тонна кеносъёсы пыртэмын. Озьыен, толэз потон сярысь сюлмаськонэз ӧвӧл.Елена Сараматова Туспуктӥз А. Горбунов

Улон-вылон

Виталий Пронин Котькуд адямилэн аслыз гинэ тупась кушем нимыз вань. Сое сётэ калык, адямилэсь сямъёссэ чакласа. Одӥгез сыӵе ним гуртамы - Кенӟали. Та выжыысь туннэ тужгес пересез - 81 аресъем Кенӟали Одотья апай (Баймурзина Авдотья Васильевна).- Пичи дыръям Марья песянае вералляз вал та ним потэм сярысь. Песятаезлэн Вася дядяез туж чырткем вылэм котьмалы но. Кенӟали кадь выриськод, шуиллям сое гуртоос. Тӥни со дырысен таӵе нимын улӥськом.Одотьяпайлэн верамезъя, Васялэн семьяяз бӧрсьысь бӧрсе вордскизы куать пиос. Гуртын улон соку музъем ужен возиськиз, нылпиос пичиысен ужаны дышизы, гырон-кизён муосын дэмен тыршизы. Жадёнлы сётскытэк, секытъёслэсь куасалскытэк тыршыса, Васялэн кенӟали сямыз пиосызлы но пыӵаз.Вася ӵуказе ужез сярысь ӝыт ик малпаське вал. Нылпиосыз гур вылын кӧло ни, нош со чагтыл пиштэмъя ялан кыштыртэ на. Сиес тӥрлык тупатъя, кут кута... Йырзэ миндэр вылэ понылыса вуиз, оло, ӧз - гурт сайказ, бусые дыртоно.Уж дурын аръёслэсь питырамзэс шӧдыны ик уг луы. Кытӥ-мар пиос быдэ вуизы, яна потылӥзы. Кенӟали Васялэн юртэз вашкала дырысен Пинняшур нимо нюк дурын пукиз бере, пиосыз но со нюк кузя ик чуренак интыяськизы.Пиоссэ кышноян ужез но Кенӟали визьмо лэсьтӥз, вашкалаослэн сямзыя: вир, пе, пӧртэм калыкъёсын мед сураськоз, озьы выль пушъетъёс юн луо. Ачиз та гуртэ Венья палась вуэмын бере, Олексанлы кышно вайиз Аксакысь ик Эгра выжыысь, Лёвонькейлы - Омга выжыысь, Китоклы - Бигра семьяысь. Одойлы кельшытӥз Кечолысь Пельга нылэз, Олексейлы - Бӧдья-Пуроысь Можга мусокез. Кышнооссы шоры вазиськыны косэм выжы нимзыя, ныл нимзэс вератэк - семьяысьтызы шудзы, пе, медаз пегӟы, бызем-басьтэмъёслэн кусыпсы медаз ышы.Кенӟали, пиосыз будыку ай, 5-6 вал вордылӥз, пиосызлэн лыдзыя. Дэмен ужаса, трос ю-нянь басьтэ вал. Чабейзэ Сарапулэ нуллӥз, сое зарниен вошъяз. Огырчи базарын бун гозыос, чечы вузаз. Озьы поттэм зарниез тырмиз пиосызлы йыг-йыг юртъеръёс пуктыны, аран-кутсан машинаос басьтыны.Кенӟалилэсь бусьтыр улонзэ колхоз кылдон вакытъёс уретӥзы. Но солэн пушъетъёсыз ужаса улыны дышемын бере, ӧз пашме. Уж ке вань, улон но азьлань.1930-тӥ аръёсы та выжыысь потэмъёс ваньзы Пчельниковъёс луизы. Нош колхозын, ужам трудоденьзэс люкыку, сураськылӥзы. Пчельников Васяос куинь коркан вал. Соин Лёвонькейлэн пиез Леонтьев кариськиз. Олексанлэн вордос пиез вордскем фамилизэ гожтытӥз - Баймурзин. Киток Вася кылиз аслаз фамилиеныз.Выль улонын ваньзы таос калыклэсь висъяськытэк улӥзы. Быдэс гуртэн шуг-секытъёсты, адӟонъёсты огкадь люкизы.Кенӟали улонысь кошкиз, нылпиосыз сярысь сюлмаськыса: кылем зарнизэ соослы сӥзиз. Солэн куке но пазьгем кидысэз емышъёс али но сётэ. Выжыосыз уло но тыршо Ижын но Пургалан, Кечолын но Киясаын, Аксакшурын. Аксаке бертыло куное Киток доры, Куторе, Олексей Паша доры Кенӟалие шуыса.Валерий Баймурзин. Пичи Пурга ёрос, Аксакшур гурт. Теги: ПичиПурга

Улон-вылон

Виталий Пронин Котькудӥз 250-лэсь ятыр кинюртэм, пӧртэм документъёс бичано луиз, но тужгес шурдытэз - аслэсьтыд проекттэ утён.Кун Кенеш бордын кылдытэм Егитъёслэн парламентсылэн куинетӥ ӧтчамез кисьмаз. Отчы пыризы 54 егитъёс - соосты таяз арняе ортчем сессиын юнматӥзы парламентысь депутатъёс.Кун Кенешысь Наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова ивортэмъя, таяз ӧтчаме ӵектӥськисьёс пӧлын ӟырдыт ӵошатскон ортчиз. Котькудӥз 250-лэсь ятыр кинюртэм, пӧртэм документъёс бичано луиз, но тужгес шурдытэз - аслэсьтыд проекттэ утён. Н. Сударикова пусъемъя, чузъяськизы туж тунсыко малпанъёс-кичӧлтонъёс - соосты коть али ик быдэсты!Таяз ӧтчаме шедизы 39 пиос но 15 нылъёс. Таос пӧлысь 30-эз конкурс пыр быръемын, кылемъёссэ 24-зэ ӵектӥзы муниципал ёзъёсын кылдытэм егитъёслэн парламентъёссы. Асьсэлэсь кандидатсэс ӵектыны ӧз быгатэ Кез ёрос но Иж гинэ. Таосаз угось та дырозь кылдытэмын ӧвӧл на егитъёслэн парламентсы. Наталья Сударикова оскемзэ вераз, таосыз но таӵе ёзъёс кылдозы шуыса."УД" Теги: Егитъёс КунКенеш

Улон-вылон

Виталий Пронин Азинтӥськизы шоркарлы тӧрое кандидатъёс куспын дебатъёс. Тодады вайытон вылысь: тӧрое ӵектӥське 13 кандидат. Дебатъёсы соос ас мылкыд каремзыя пырисько. Озьы 3-ез талы пумит луиз. Нош 1-тӥ туре пыриськиз вал 4 кандидат: Иж город Думалэн тӧроез Олег Гарин, Ижысь гуманитарияя лицейлэн директорез Михаил Черемных но ужбергатӥсьёс Владимир Чепкасов но Максим Тенсин. 2-тӥ туре люкаськизы 6 кандидатъёс: ужбергатӥсьёс Ренат Хайруллин, Михаил Савельев, Роман Альчиков, Олег Овчинников, Рамиль Ямилов но пенсионер Ольга Гуленок. Ваньзы тодо, кытысь шоркар казнае ватсаса коньдон пыртоно: чырмытгес ужано кун программаосын, городлэн ваньбурезлы инвентаризация ортчытоно. Эшшо городэн герӟаськем ужпумъёсты сэрттыку-пертчыку, калыклэсь мылкыдзэ юано. Ренат Хайруллин предприятиослы-огазеяськонъёслы ватсаса улосвыл выт тупатыны дэмла - люкаськем коньдонэз висъяно, пе, куашкан калэ вуэм юртъёсын улӥсьёслы выль квартираос висъянлы. Рамиль Ямилов малпа: Ижысь ёросъёсты 5-ысь 2-сэ гинэ кельтоно, нош город Думаысь депутатъёсты 42-ысь 65-озь йылэтоно. Ольга Гулёноклэн одӥгез малпанэз: Москвалэсь адӟем карыса, 1970-тӥ аръёсы пуктэм юртъёслэсь палэнтӥськоно, реновация ортчытоно. Талы коньдон куроно Москваысь. Дебатъёсты учкем-кылзэм муртъёс кандидатъёс пӧлысь кужмозэ бырйыны озьы ик ӧз быгатэ. Шуизы: Олег Гаринлы но Константин Сунцовлы конкурент соос луыны уг быгато. Нялтас вераса, К. Сунцов дебатъёсы пыриськыны пумит луиз. Нош тӧролэн нимыз тодмо луыны кулэ 10-тӥ августэ - сое быръёз нимысьтыз юнматэм комиссия. Элина Кумачёва

Иворъёс

Виталий Пронин Удмурт программист Андрей БолтачевУдмурт кылосбур факультетын 1-тӥ коньвуонэ «Берыктон луд» миникэмп ортчиз, пумиськонэз «Берыктон луд» огазеяськонлэн азьветлӥсез Алексей Шкляев радъяз.Та интернет-огазеяськон кык ар ужамез чӧже 15 кунсьӧр фильмъёсты удмурт кылэ берыктӥз ини. Уже трос мыло-кыдо калык пыриськиз ини, тросэзлы со удмурт кылзэс волятыны юрттӥз.Студентъёс сяна, пичи конференцие, яке, кызьы асьсэс радъясьёс нимазы, неконференцие, мукет кунъёсысь удмуртъёс пыриськизы: скайп пыр вераськиз Эстониын улӥсь, эстон кылысь берыктӥсь, кылбурчи Муш Нади (Надежда Пчеловодова), мадьяр кылысь берыктӥсь Елена Родионова. Озьы ик конференцие Киров университетын дышетскись, программист ӟучомем удмурт пи Андрей Болтачев ветлӥз. Али со ужа сайтъёсты кылдытон бордын, текстъёсты удмурт кылэ ӝог берыктон понна нимысьтыз программаос дася. Со кык ар талэсь азьло кылэз дышетыны кутскиз, секытэн ке но, удмурт сямен мадьыны тыршиз.Удмурт кылосбур факультетысь студентка Регина Картошкина удмурт факультетлэн но Кастрен огазеяськонлэн «Гужем университет» проектсы сярысь доклад дасям. Та уже пыриськись студентъёс писательёслэсь биографиоссэс англи, венгер, фин кылъёсы берыктӥзы. Ужам ужзэс факультетлэн вотэсбамысьтыз адӟыны луэ.Надежда Пчеловодова эстон но удмурт кылъёсы берыктонлэн историез сярысь мадиз. Та уж 20-тӥ аръёсысен кутскиз. Даур ӵоже туж трос литература кылысь кылэ берыктэмын, но та дырозь со ужъёслы пыр-поч дунъет сётэмын ӧвӧл на.Туала арын удмурт кылэ берыктонлэн кулэлыкез будэ. Алексей Шкляевлэн малпамезъя, удмурт кылосбур факультетын переводчикъёсты дышетӥсь группа усьтысалзы ке, кутскем уж пӧрмысал но вылӥ ӟечлыкен азинскыны быгатысал. Теги: АндрейБолтачев Берыктонлуд Иж удмурткыл удмурткылосбурфакультет

Иворъёс

Виталий Пронин Гажано лыдӟисьёс мытӥськомы «Гурт адями - 2019» конкурсмылэсь куара сётон люкетсэ. Вожвылъяськонэ 38 адями сярысь зарисовка вуиз. «Устоез кивалтӥсь» номинацие ӵектэмын 10 мурт, «Ӟеч сюлэм» номинациын вожвылъяське 13 адями, «Выжыоссэ утись» луон понна нюръяське 15 мурт. Куара сётон усьтэмын«Удмурт дуннелэн» сайтаз, «ВКонтакте»,«Одноклассники» вотэс бамъёсамы.Кельшымон адями понна дурбасьтыныбыгатӥськоды со понна кинюртэмъёсынсписокъёс дасяса но. Куара сётон Интернетын февраль ӵоже кыстӥськоз, кинюртэмъёсын списокъёсты озьы ик толэзь пумозь кутомы. Соосты келяно snigelya@mail.ru электрон почтае яке редакцие гожтэтэн ыстоно. Вожвылъяськон сярысь юалляськоно (3412) 73-33-43 телефон номеръя.[poll 22][poll 23][poll 24]

Иворъёс

Виталий Пронин Наталья Ушакова: 30 аресме пусйи январе, но та концерт вордӥськем нуналы кадь потӥз.6-тӥ апреле филармониын калык азе сольной концертэн нырысьсэ поттӥз «Шулдыр ӝыт» ансамбльлэн кивалтӥсез, режиссёрез Наталья Ушакова. «Яратон» кадь кужмо, яркыт шоуэ вуылэме ӧй вал на. Культурая но туризмъя министр Владимир Соловьёв верамъя, Наталья Ушакова лыктэмен, «Шулдыр ӝыт», огъя удмурт культура выль сямен чузъяськыны кутскизы. Та уката зол шӧдӥськиз Натальялэн сольной концертаз. 2 но ӝыны час ӵоже паймыны гинэ на кыльылӥз: кытысь сомында кужым, сыӵе чебер куара, кытысь дыр шедьтэ дӥсьсэ воштыны. Секыт репертуар, яркыт образъёс, зол гуръёс одӥг концертын полэстӥськизы. Ижысь туала эктонъя Next группа, мылкыд сётыса, туж иназ тапыртӥз. Ог-огзэс вошъяса, сцена вылэ потазы ансамбльысь артистъёс, егит кырӟасьёс Светлана Ручкина, Ксения Ахметханова. Наташа уг яраты 3-4 нотаен капчи кырӟанъёсты. Соин ик туж бырйыса кылдытӥз репертуар. Котькуд кырӟан ас вакытаз улонам кыӵе инты басьтиз, шуиз со. Кылсярысь, Санкт-Петербургын режиссёрлы дышетскыкуз, диплом ужаз со Эдит Пиаф француз кырӟасез шудӥз. Шоу «Яратон» нимаськиз бере, калык чидатэк витиз Андрей Камалтдинов кузпалыныз ӵош кырӟамзэс. Котькуд концертын кульминациез но, развязкаез но луыны кулэ, шуэ артистка. Та куронъёсты ик чаклаз режиссёр сямен. Сцена вылын - Галина Платонова анаеныз но ог 3 аресъем Ева нылыныз ӵош.Сцена вылэ Галина Платонова анаез, ог 3 аресъем Ева нылыз потэм бере заллэн сюлэмыз эшшо но небӟиз, учкисьёслэн синъёссы яратонэн пальпотыны ӧдъязы. Нылкышноос дэмен быдэстӥзы Алла Пугачёвалэсь «Доченька моя» кырӟанзэ, нош пичи дыды сцена вылын дотово чебер эктӥз! Бератаз Ева шуиз: мама, ми тонэ яртӥськом, вордӥськем нуналэныд. Бератаз Наталья Ушакова журналистъёслы шуиз: 30 аресме пусйи январе, но та концерт вордӥськем нуналы кадь потӥз, выль сямен вордӥськи кадь. - «Малпан» группаын кырӟакум, 5 ар талэсь азьло, огаз интервьюын шуи: сольной концерт сётэме потэ. Сокема нуллӥ пушкам та льӧль малпанме. Нырысь дӥсьтонэ ӧз тырмы, бератаз нылы вордӥськиз. Огпол кин ке шуиз: нылыз вордӥськиз бере, малпанэз улонэ уз пыӵа ни. Та кылъёсты ик кылыны кулэ вал, дыр, кужым шедьтон понна, - вераз Наташа. Наталья Ушакова «Шулдыр ӝыт» ансамбленыз.Концерт азьын Наталья уйзэ чырым но ӧз кары. Учкисьёс тае ӧз ик валалэ. Зэм, нырысетӥ гурзэ мытыкуз, кӧня ке тулкымъяськиз. Та нырысетӥ концерт ук. Та нырысетӥ вормон, нырысетӥ тубат. Со возьматэ, кыӵе тон артист. Соя тонэ дунъялоз, соя тон сярысь азьланяз вералоз учкись, шуэ Наталья. Нош ассэ со возьматӥз кужмо но яркыт. Филармонилэн директорез Алексей Фомин но пусйиз: таланто, чебер, визьмо, туж шумпотӥсько, Наталья Ушакова филармонилэн командаяз шуыса. Азьланяз Натальялэн режиссёр сямен но калык азьын золгес усьтӥськемез потэ. Сӥзьыл ансамбль пыр потэм егитъёсын концерт пуктыны дасяське, соослы проект кылдытыны малпа. - Картэ коллективын ӧй ужасал ке, анае ӧй юрттӥськысал ке, огнам туж секыт луысал. Нылмы эктыны яратэ, вань кырӟанъёсмес тодэ. Мынам вань кинлы оскыны, кин вылэ пыкиськыны. Со туж бадӟым шуд, - шуиз Наталья Ушакова. Елена Сараматова Туспуктэмъёс: vk.com (Натали Ушакова)

Улон-вылон

Виталий Пронин Война сярысь малпаськыку, тодамы шер вайиськомы, кызьы ож дыръя пудо-животъёс улӥзы. Архивъёсты бугыръяса, война сярысь фильмъёс учкыса но книгаос лыдӟыса, мон валай: Быдӟым Вормонэз матэктытыны юрттӥзы валъёс но. Пичи Пурга ёросысь З. Вахрушева Ижевск — Балезино чугун сюресэз лэсьтонын ужамын. Пичи Пурга ёросысь И. Владимироввойна дыръя кавалерист вал. Ньыль пыдо геройёс секыт грузъёсты нуллӥзы. Пехотаез но ож лудэ ӵем гинэ вуттылӥзы. Партизанъёслэн оскымон эшъёссы но валъёс вал. Син азе кинохроникаысь суредъёс пуксё: секыт снарядъёсын тырмытэм уробоез нӧдэтӥ кыско валъёс. Тулыс но сӥзьыл машинаос дэрие нӧдылӥзы, нош валъёс сюрестэм интыостӥ ортчылӥзы. Артиллеристъёс туж яратӥзы бадӟым, таза валъёсты — соос гаубицаосты но кыскыны вормо вал. Асьме солдатъёс, трофейной валъёсты кыткылыкузы, паймылӥзы: таза пудоос, кӧня ке нунал ужаса, жадеменызы усьылӥзы. «Владимировец» (владимирской тяжеловоз) породаысь валъёс ӝыны Европаез ортчизы, липетъёсысь куроез но сютэм вылысь сиылӥзы, нош трофейной валъёс тэргаськисесь вылӥллям — соослы нимысьтыз сиён кулэ. Кӧня сӧсырмем солдатъёсты утизы валъёс! Тросэз лазаретъёс но медсанбатъёс уго интыысь интые валъёсын ветлӥзы. Асьсэос валъёс ӧз быгатэ пулялэсь я снарядлэсь ватскыны траншеяын яке блиндажын. Озьы Быдӟым ож дыръя 1 миллионлэсь трос вал быриз. Та геройёслэсь нимъёссэс асьмеос ум тодӥське, медаль-орденъёсын соос пусъемын ӧвӧл, дано нимъёс соослы ӧз сётъялэ… Пичи Пурга ёросамы «Янгалиф» колхозын породистой валъёсты будэтӥллям. Ожен йырин вал будэтон пашмиз. Троссэ валъёсты фронтэ келязы. Армилы юри будэтэм валъёсты сяна, фронтэ нуизы колхозысь ужан валъёсты но. Пересьёс тодазы вайыло на: валъёс шӧдӥллям доренызы, кузёосынызы люкиськемзэс — синкылиен, пе, бӧрдо вал… Война дыръя кавалерист луыса ожмаськиз ӵыжы-выжымы Иван Никитович Владимиров. Со вордскиз Курчум-Норъя гуртын 1920-тӥ арын. Иван Никитович ушъяськылэм: вал ворттыку, со вылэ пуксьыны быгато. Озьы ик вал, дыр. Иван Никитович лапег, чиед, чырткем вылэм. Со, войнаысь 1946-тӥ арын бертыса, вордскем гуртаз ужам. Ижевск — Балезино чугун сюресэз но валъёстэк лэсьтыны быгатысалзы меда? Та сюресэз лэсьтон сярысь мадьылоз вал мынам пересь ӵужанае Зоя Афанасьевна Вахрушева. Со вордскиз 1922-тӥ арын Кез ёросын. Ми сое ум вунэтӥське, гожтыса кельтэм тодэ ваёнъёссэ утьыса возиськом. Зоя Афанасьевна тодаз вайылӥз: сӥзьыл, юосты октэм бере, пиналъёсты быдэс толлы келяло вал Чепца станцие гравий нуллыны. Сое 5 иськемысь валъёсын ворттӥллям. Толалтэ шимес кезьыт вылэм, валъёс но мырдэм чидало, пе, вал: ныръёссы гӧртылӥллям, мар сюрем ӟустариосын шобыръяллям соосты. Асьсэос ик пиналъёс валъёсты чакласа возё вылэм. Нылкышноос, пиналъёс, валъёс вылэ сыӵе секыт уж усиз, шуылоз вал пересь ӵужанаймы. 2012-тӥ арын солы 90 арес тырмиз, со аре ик улонысь кошкиз. Мон ачим вольтижировкаен (конный спорт) вырисько бере, валъёс шоры синмаськыса учкисько — кыӵе соос чебересь, йӧноесь… Нош кыӵе соос адскизы ож лудын? Та сярысь малпаку гинэ но, сюлэм шымырске. ________ Ксения ПОКОЕВА,Пичи Пурга черкогуртысь гимназиысь 7-тӥ классын дышетскись Дышетӥсез Римма Александровна Владимирова Теги: Быдымож Историысьчуръёс

Иворъёс

Виталий Пронин Алина АнтоноваАлина Антонова пыриське Россиысь университетъёсысь тужгес усто кырӟасьёс куспын радъяськись «Универвидение» ӵошатсконэ. Туэ со Сыктывкарын ортче.Конкурсэ пырисько пӧртэм университетъёсысь 24 егит кырӟасьёс. Алина Антонова Удмурт кун университетлэсь данзэ уте. Финалын со быдэстоз туала крезьгур вылэ понэм «Кӧшкемыт уйвӧт» вашкала удмурт кырӟанэз.21-тӥ шуркынмонэ, конкурслэн 2-тӥ нуналаз, 24 кырӟасьёс но группаос пӧлысь быръемын вал 12 тужгес устоосыз. Жюриез паймытӥзы Салехардысь, Кстовоысь пиос, Ханты-Мансийскысь нылъёслэн группазы, Кемеровоысь, Йошкар-Олаысь, Абаканысь, Тюменьысь, Тверьысь, Москваысь, Санкт-Петербургысь кырӟасьёс. Шумпотымон, соос пӧлын Алина Антонова но.- Кышкыт вал, - ивортэ аслаз Instagram бамаз Алина. - Конкурслэн 2-тӥ нуналаз мон кырӟай Тина Кузнецовалэсь «Ваня» кырӟанзэ.Али нылъёс но пиос хореографъёсын, вокалъя дышетӥсьёсын ӵош мылысь-кыдысь финаллы дасясько. Финал ортчоз 24-тӥ шуркынмонэ.Ваньмыз умой, вера Алина, кыӵе-мар мылкыдыд шуыса, юаськод ке.Нош ми оскиськом, конкурсын со вормоз шуыса. Угось Алиналэн тыбыр сьӧраз уно вормонъёсыз ни. Кылем арын, кылсярысь, фин-угор чеберайёс пӧлын со тужгес устоез луиз.Dart Туспуктэм: Универвидение Теги: дуннеын Егитъёс Крезьгур удмуртлык

Улон-вылон

Виталий Пронин 17 – 20-тӥ гудырикошконэ Ленинград улосвылын но Петыркарын пичи лыдъем финн-угор но самоди калыкъёслэн калык творчествоя II фестивальзы ортчоз. Туэ та фестивале Юкаменск ёросысь «Лампачей» бесерман калык ансамбль пыриське. Шамардан гуртысь коллектив кылдӥз ини 1978 арын, али соин кивалтэ Феликс Анатольевич Сабреков. «Лампачей» тодмо луэ бесерман но удмурт крезьёсты быдэстэменыз.«Птица Тылобурдо» группае пырись Ижысь егитъёс ас сяменызы кырӟало вашкала крезьёсты. «Тылобурдоос» ветлозы 24 – 26-тӥ гудырикошконэ Кузон сьӧрын ортчись «Крутушка» этнофестивале. Теги: бесерман крезь Лампачей ПтицаТылобурдо ФеликсСабреков фестиваль финн-угордунне

Иворъёс

Виталий Пронин Туэ ӝыны ар куспын шаерамы одӥг адями но кызамакен (корь), гордакен (краснуха), сӧнэн (полиомиелит) но дифтериен ӧз черла.Удмуртиысь Роспотребнадзоръя управленилэн пресс-службаез ивортэмъя, кызамаклы пумит 8 сюрслэсь уно адями прививка пуктӥз, эшшо сомындаез ик - паласькись гепатитлы пумит. Инвожо толэзе республикае вуиз сӧн висёнэз алонъя 27 сюрс вакцина, сое пуктозы 2 аресысен 14 аресозь пиналъёслы.Кылем арлэн та вакытэныз ӵошатыса, Удмуртиын 40 процентлы кулэсмиз энтеровирус инфекциен висисьёслэн лыдзы, 43 процентлы ичиёмизы чачаен (оспа), 11 процентлы - туберкулёзэн, 8 процентлы - скарлатинаен, 19 процентлы - лыдонэн, 10 процентлы - ӵужектонэн висисьёс. Со дыре ик туэ 21 пинал черлаз сулоен (коклюш). Кылем арлэн та вакытэныз ӵошатыса, со 62 процентлы тросгес. Висисьёс пӧлын трос пичи нылпиос, анай-атайёссы малы ке пиналъёссылы прививка пуктыны пумит луиллям. Ты висёнъёсты басьтоно ке, туэ 9 нылпи туберкулёзэн черлаз, 2015-тӥ арен ӵошатыса, со 12 процентлы ичигес. Бадӟымъёс пӧлын туэ та висёнэз тодӥз 390 адями.Галина Семёнова

Улон-вылон

Виталий Пронин Туэ гужем Ижкармы «Город трудовой доблести» нимен пусъемын вал. Талы сӥзьыса, Ижысь Эшъяськон монумент вӧзы стела пуктозы. Туэ гужем Ижкармы «Город трудовой доблести» нимен пусъемын вал.Туспуктӥз Виктория КрамоваГородлы таӵе ним мед сётозы шуыса, ог 540 сюрс мурт куаразэ ӧз жаля. Ижъёслэсь ик юазы, кытчы выль стелаез пуктыны умойгес луоз. 13-тӥ-19-тӥ пӧсьтолэзе вотэсын юалляськон ортчиз, тросэз ӵектӥзы стелаез Эшъяськон монумент доры пуктыны. «Ижкар — ужен данлыко город» стелалэсь туссэ но, вожвылъяськон ортчытыса, быръёзы. Матысь дыре Иж городлэн администрациез Удмуртиысь Архитекторъёслэн союзэнызы ӵош конкурс ялоз, йылпумъянъёс 31-тӥ августэ лэсьтэмын луозы. Удмуртиысь калыклэн Быдӟым война дыръя геройлыко ужамез но ожмаськемез сярысь тодамы вайытӥсь стела вӧзын 1-тӥ Мае, Вормон Нуналэ митингъёс ортчытъяны чаклало. Виктория Крамова Теги: Ижкар

Иворъёс

Виталий Пронин 3-тӥ-7-тӥ пӧсьтолэзе Сарапул ёросысь «Нечкино» курортын ортчоз ӟуч культуралы сӥзем «Высокий берег» форум (0+). Фото: "Центр Ремесел и Туризма "Высокий берег" огинлэн "ВКонтакте" бамысьтызФорум Удмуртиын 8-тӥзэ ортче, туэ сое радъяло Президентлэн грантъёсыныз фонд юрттэмен. Сарапул ёросысь киужъёсъя но туризмъя «Высокий берег» центрлэн директорез Ирина Третьякова пусъе: та форум шулдыръяськон понна гинэ чакламын ӧвӧл, со ӟуч культураез утись огазеяськонъёслы дэмен ужаны юрттэ. Со сяна, форумын наукалы но инты вань. Кылсярысь, 4-тӥ июле ортчоз Волга но Кама шуръёс вискын улӥсь ӟучъёслэсь культуразылы, сям-йылолъёссылы сӥзем научно-практической конференция. Отчы вуозы Ижысь, Казаньысь, Пермьысь, Москваысь, Санкт-Петербургысь тодосчиос. Та нуналэ ик усьтозы ӟуч сям-йылолъёслы сӥзем бадӟым адӟытонэз. Озьы ик этнографилы сӥзем нунал ортчоз. Экспедициен поталозы 4 ёросэ: Камбаркае, Киясае, Сарапулэ но Увае. Форумын калыкез шулдыртон сярысь но уг вунэто. Россиысь пӧртэм улосъёсысь пӧртэм ӟуч кырӟанъёсын, эктонъёсын тодматыны вуозы трос коллективъёс. Пермь улосысь старообрядецъёслэсь культуразэс утись ансамбль пыриське. Форумлэн ужаз Удмуртиысь 6 коллектив люкаськиз. Нош 6-тӥ июле, гала-концерт дыръя, элькунысьтымы 30 пала коллективъёс кырӟалозы-вералозы. Форуме туристъёсты но витё. Соос понна радъямын палаткаосын гурт, ярмаркаос, ӵошатсконъёс, шудонъёс, тылскем дорын ӝытъёс ортчо. Удмуртиысь культурая министр Владимир Соловьёв пусъе: Удмуртиын пӧртэм калыкъёслэн культураоссы оградын азинскыны кулэ. В. Соловьёв верамъя, макем бадӟым инты удмуртъёс понна Гербер шулдыръяськон басьтэ, сокем элькунысьтымы ӟуч огазеяськонъёс, ӟуч культураез утьыны тыршисьёс дунъяло «Высокий берегез». Анастасия Шумилова

Лулчеберет

Виталий Пронин Москваын ужзэ йылпумъяз «Горд площадь» фестиваль. «Удмуртия» книгапоттонни та ужрадын 4 книга понна 4 кузьым басьтӥз.Фестивальын 2 вожвылъяськонъёслы йылпумъянъёс лэсьтэмын вал. Россиысь Печатья агентстволэн «Малая Родина» конкурсаз 35 улосъёсысь 75 издательствоос пыриськизы. Огъя 400-лэсь тросгес ужъёс. 15-ез гинэ вормисьлэсь дипломъёссэ басьтыны быгатӥзы. Соос пӧлын «Удмуртия» издательстволэн 2 книгаез - «Сарапул: жемчужина камского берега» и «Я живу в Удмуртии». Устоосыз пӧлы ик пыриз «Пётр Чайковский: Родина гения» книга. Бичетъёсты дасяз издательствоысь валтӥсь редактор, Удмуртиысь дано журналист Георгий Грязев.«Лучшие книги года - 2016» вожвылъяськонэ 147 издательствоысь 1 сюрс 500-лэсь ятыргес книгаос пыриськизы. Татын но шаермы данэ потӥз. «Лучшее издание, вносящее вклад в диалог культур» номинацын «Удмуртия» издательстволэн «Удмуртские народные мифы и легенды» (люказ Надежда Кралина) книгаез диплом басьтӥз.Наталия Самсонова Туспуктэм: ok.ru

Улон-вылон

Виталий Пронин Удмурт модали«Удмурт мода» кылгерӟетлы пельы кемалась дышиз ини. Удмурт дизайнеръёс арысь аре выль коллекциос потто, позыръяськонъёсын ӵем гинэ тузӥ возьматонъёс ортчо, та удысын ялан выль нимъёс усьтӥсько. Мода вань бере – модельёс но луыны кулэ.Чебер удмурт нылашъёс зэм но, трос, но чебер луэмзы понна гинэ, жаляса верано, соосты модельёс лыдъяны ум быгатӥське. Мусо нылаш вылэ шукырес дӥсь поныса но, сое модель шуыны уз луы на. Модель луыны нырысь дышетсконо: тодоно, кызьы астэ сцена вылын возьыны, кызьы мотор вамышъяны, кызьы дӥсьлэсь ӟечлыксэ возьматыны. Модель со, нырысь ик, ас чеберзэ шӧдӥсь но сое мукетъёсызлы возьматыны быгатӥсь нылаш.Ар талэсь азьло чебер удмурт дыдыослэн луонлыксы кылдӥз модельёслэсь улонзэс шӧмъяны. Со понна тау карыны кулэ Дарали Лелилы – со усьтӥз нырысетӥ удмурт модельной агентство «Mademoiselle Oudmourte». Агентстволэсь ужъемышсэ – али гурысь поттэм нянь кадь выль модалиосты – вань мылкыд карисьёс дунъязы 30-тӥ оштолэзе филармониын ортчем «Эль ныл» фестивальын. Агентствоысь нылъёс сцена вылэ потыны дасясько13 «mademoiselle»-ёс, асьсэзыз адӟытон сяна, возьматӥзы на Удмуртиысь дизайнеръёслэсь коллекциоссэс. Удмурт шӧмо туала дэремъёс туж чебер адскизы ке но сцена вылын, тужгес мыным кельшиз нылашъёслэн удмурт дэремъёсын ветлэмзы – валтӥсез, ма котькуд нылэз чебер каре, со, дыр, астэ дӥсен умой шӧдон, нош кыӵе удмурт ныл ассэ удмурт дэремен уродэн шӧдоз? Куд-ог ӵын-ӵын удмурт тусо нылашъёслы одӥг но ӧз мыны, мон малпамъя, «кезьыт» но вылтӥяськись ымныртус, со коллекцилэн куронэз вал ке но - удмурт нылашъёслы пальпотыса ик тупагес. Улмо Руслана дизайнерлэн коллекциезФестиваль 3 часлэсь кема кыстӥськиз: тужгес усто модалиез быръён сяна, трос кырӟанъёс, эктонъёс вал на. Радъясьёс кык кечез кутыны малпазы, лэся: мода возьматон но удмурт эстрадаын выль нимъёс усьтон, эсьмаса туж трос выль артистъёс калыклы быгатонлыкъёссэс возьматӥзы. Соос шоры, огласянь, тунсыко вал учкыны, но фестивальлэн кыкетӥ люкетэз кема кыстӥськемен, модалиос вуныны кутскизы ни вал. Ярам коть, пумаз азьвыл дауръёсысь дэремъёсын потамзы туж яркыт адӟиськиз, учкисез кулэ ӧре пыртӥз Эль нылэз шараян азьын.Эль ныллэн нимыз тодмо луэм бере чик ӧй паймы – вань дыдыос чебересь но аспӧртэмлыко адӟиськизы ке но, Ирина Игнатьевалэн модель луэмез золгес шӧдӥськиз. Со ассэ, мукет нылъёсын ӵошатыса, тужгес йӧн-йӧн сцена вылын возиз – куд-ог нылъёслы таизлы дышетсконо ай. Ириналэн удмурт луэмез но шӧдӥське, со дыре ик солэн туж туала вылтусыз, возьдаськись удмурт нылашлэсь образзэ со тӥяз. Со шоры учкыса, малпан кылдэ: оло, вуиз ини дыр удмурт нылъёслы возьдаськон сямзэс вунэтыны?Нимысьтыз шумотонме вераме потэ удмурт кылосбур факультетысь нылашъёс понна. Соос туж ушъямон возизы асьсэзыз сцена вылын, куд-огез абдрамон ик паймытӥз, мон ноку ӧй малпасал, соос сыӵе яркытэсь луыны быгато шуыса, уго огшоры нуналын ӵемысь соос кытчы ке ватыса возё-а, мар-а чеберлыксэс.Куке но мон серемес веран кылӥ вал: «Мыно, пе, кык нылъёс, одӥгез чебер, нош мукетыз удмурт кылосбуръя факультетысь». Кӧт ӝож луиз, ма, кызьы-о уз луы, ачим но удмурт факультетын дышетскисько бере. Собере зэм но, университетын милям этажамы шер кин вылэ син усе. Тросэз удмурт нылъёс веськрес мугоръёссэс мешок кадь дӥсьёсы вато но арлыдо кышномуртъёс кадь йырсизэс куто. Соин йырин ик кылдэ огъя умойтэм суред, со бордысь ик потэ огъя малпан, удмурт нылъёс шушесь шуыса. Но со озьы ӧвӧл ук! Тау шуэме потэ Даралилы та пурысь суредэ яркыт но чебер буёлъёс пыртэмез понна. Тросэз та фестиваль бере выль синмын чеберлык шоры учкыны кутскизы шуыса, малпасько.Настя Шумилова Туспуктӥзы Александр Горбунов/ udmfoto.ruВиталий Бармин Теги: Эльныл

Иворъёс

Виталий Пронин Таӵе кезьытэн кыре возьматъяськемед но уз поты - эх, чепылля ук! Киос-пыдъёс ик купырмо, ныр лызэктыса усьыны турттэ. Нош матысь нуналъёсы омыр эшшо но сӥялскоз. Уйин интыен-интыен градусник -40 градусозь лэзиськоз. Тазьы оскытэ Удмуртиысь инкуазез эскеронъя станциысь синоптик Николай Пономарёв.- Нуназе -25 градус котырын возиськоз. Тӧл ӵемгес уйпалась пельтоз, секундскын 5-10 метр кеме вуоз. Арня пумын интыен-интыен лымы усёз. Со ик кезьыт омырез небӟытоз. Арнянуналэ ни уйин -20 градус кезьыт луоз, нуназе -9 котыр возиськоз. Тӧл но лымшор палась учкыны кутскоз, - шуэ инкуазез эскерись.Озьыен, ӟырт кезьытэз кема чиданы ӧз кыльы ни!Елена Фёдорова.

Иворъёс

Виталий Пронин Светлана Сергеевна ӟеч сямыныз ик бурмытэ.Можга ёросысь Вишур клубын ортчиз «Удмурт дунне» газетлэн «Гурт адями-2015» конкурсэзлэн «Ӟеч сюлэм» номинацияз вормем Светлана Марковаез сӥлы карон ужрад. С. Марковаез гажамзэс, куара сётонэ пыриськыса, возьматӥзы гуртоосыз - гожтэт ысъязы, редакцие бӧрсьысь бӧрсе жингыръязы. Люкаськиз 361 куара.Газетысь ялонэз адӟыса, конкурсэ пыриськыны фельдшерлэсь Светлана Марковалэсь нимзэ ӵектӥз клубын ужась Елена Романова. Со ик гуртоосты ӝутказ, быръёнэ мед пыриськозы шуыса.С. Марковаез ӟечкылан ужрадэ трос калык лыктӥз, клубын пуксён интыез ӧй вал. Вуылӥз Можга ёрос больницалэн валтӥсь врачезлэн воштӥсез Леонид Решетников, Кватчи муниципал кылдытэтлэн йырыз Николай Иванов.- Светлана Сергеевна котьку но, аслаз ужъёсыз, сюлэмшугъёсыз шоры учкытэк, котькинлы юрттыны дась - сыӵе сямыныз ик со бурмытэ но. Эшъёслэн, ӵош ужам муртъёслэн, гурт калыклэн дунъямзы но гажамзы адӟиське, калык премия сётыку, - шуэ Николай Гаврилович.Семьяяз но Светлана Сергеевна адӟем карымон. Ӵыжы-выжыез, Вишур школаысь физкультурая дышетӥсь Ирина Шарипова шуэ: кенакмылэсь ноку но урод мылкыдзэ, куаразэ бадӟыматыса вераськемзэ, кесяськемзэ адӟеме ӧвӧл. Данъяськисько, сыӵе ӟеч сюлэмо адями вӧзамы вань шуыса.Cинмаськымон, бускель Пазял гуртысь но Светлана Сергеевнаез ӟечкыланы вуизы шуыса. Ас пал адямимы быдэс республикалы тодмо но дано луэм, шуо, кызьы солы уд шумпоты, кызьы сое уд ӟечкыла. Табере ми но газетлы гожтӥськом, конкурсъёс сярысь тодом, вуонояз асьмеос но пыриськом, шуэ Пазялысь клубен кивалтћсь Елена Витвинова. (Нялтас вераса, ваньзы ик соос «Удмурт дуннелы» гожтӥськизы.)Гурт калыклэн, кивалтӥсьёслэн ӟеч кылъёссылы Светлана Сергеевна шуэ: уже мынам сыӵе - ӟеч сюлэмо луыны, интыяз кылъёс шедьтыны, сотэк эмъяны нокызьы но уг луы.- Котькуд адямилэн улоназ луэ сыӵе вакыт - мон сое «кизилиё час» шуысал. Туннэ мынам но сыӵе часэ. Котькуддылы сӥзисько, улонады сыӵе дыръёс мед луозы, - шуэ Светлана Маркова.Вишуръёслэсь ас пал адямизылэн конкурсын вормемезлы шумпотонзэс адӟыса, валаны луэ: калыклы сыӵе ужрадъёс кулэ.Анастасия Агафонова Туспуктӥз А. Горбунов Теги: гуртадями

Улон-вылон

Виталий Пронин Егитъёслэн «Таврида» форумзы 5 толэзь ӵоже кыстӥськиз, Крымын 15 удыслы сӥзем сменаос ортчизы. Удмуртиысь уно егитъёс асьсэ кужымзэс эскеризы, льӧль малпанъёссэс зэматыны грантъёс утылӥзы. Кемалась ик ӧвӧл йылпумъяськиз литературалы сӥзем смена, татын экспертъёс вылӥ дунъязы удмурт литературалы сӥзем «Кебит» проектэз. Солэн авторез Алина Крестьянинова кемалась ини вотэсын удмурт кылын аслэсьтыз блогзэ нуэ, веросъёс гожъя. Та проект борды басьтӥськыса, аслаз сюрес вылаз пумиськем шуг-секытъёсыныз нюръяськыны малпаз. А. Крестьянинова «Кебит» проектлы грант басьтӥз.Туспуктэм "Тавридалэн" "ВКонтакте" бамысьтыз.- Таӵе проектлэн кулэлыкез бадӟым, - вера Алина, - тани асьмелэн Ижын «Юмок» театрмы кылдӥз, солы уг тырмо выль удмурт пьесаос. Удмурт кылын чеберлыко произведениосты но лыдӟем потэ. Егит гожъяськисьёслы асьсэос сярысь шара вераны юрттоно. Ми авторъёсты огазеяны ужпум пуктӥськомы. Ваче кенешыса, вераськыса, творчествоен пыӵаса, азинскон вуоз. Со сяна, ООН тазэ арез выжы кылъёсты утёнлы сӥзиз, соин ик туэ анай кылэн герӟаськем проектъёслэн конкурсъёсын вормыны тросгес луонлыкъёссы вань. «Кебит» но сое возьматӥз. «Кебит» литературной студилэн ужез 2 валтӥсь люкетлэсь пӧрмоз. Нырысь ик 40 егитъёс дышетскон пыр ортчозы. 3 нунал ӵоже лагерьын Удмуртиысь но Россиысь тодӥсь-валась муртъёсын ӵош асьсэ произведениоссэс эскерозы, выль тодон-валан басьтозы. Чеберлыко перевод, кылбуран, драма, проза, критика - таӵе ӧръёсъя ужалозы. - Тунсыко пумиськонъёсты, ӝыт ужрадъёсты но программаямы пыртомы, - шуэ Алина. - Дебатъёс, фильм учкон но со сярысь кенешон луозы. Малпасько, таӵе споръяськонъёс но быгатозы егитъёсмес бурдъятыны. Огшоры дышетон гинэ нокинлы тунсыко уз поты. Бен, Удмуртиын котькуд ар литературалы сӥзем ужрадъёс, вожвылъяськонъёс ортчо, но Алиналэн малпамезъя, со тырмыт ӧвӧл. Тани егит автор келя аслэсьтыз ужзэ газетэ яке журналэ, со редактура пыр ортче но печатлаське. Нош автор валатэк кыле, малы тазэ я созэ люкетсэ озьы тупатӥзы. Потэ, пе, «Кебитын» ӵапак сыӵе кусыпъёс мед кылдозы, валэктӥсез но, кылзӥсез но мед сюроз. «Кебитэ» пыриськем егитъёслэсь ужъёссэс бадӟым бичет огазеялоз. Куартолэзе соин тодматскон ортчытыны чакламын. 500 экземпляр потоз, соос быдэс Удмуртиысь лыдӟиськонниосы вуозы. - Оглом бичетамы 300 бамез луоз, удмурт произведениосты ӟуч кылэ но берыктомы. Сыӵе удмурт-ӟуч бичет пыр тросгес адями удмурт литератураенымы тодматскыны быгатоз, - шуэ Алина. Берпуметӥзэ егит авторъёслэн ужъёсынызы бичет 2016-тӥ арын потӥз, «Ингож» альманахез «Удмурт дунне» газет «Шунды» огазеяськонэн ваче лэсьтӥз. Со дырысен, пе, выль нимъёс кылдӥзы, выль темаос ӝутӥськизы. «Кебит» аслэсьтыз ужзэ толсуре гинэ кутскоз ай ке но, дасяськон огыр-бугыр мынэ ни. Алина но солэн командаез лагерьлы программа гожто, Удмуртиысь но Россиысь ӧнерчиосты ӧтчало. Толсуре онлайн-конкурс кутскоз, проза, кылбур, пьеса гожъясьёс, критикъёс но переводчикъёс асьсэлэсь ужъёссэс келялозы. - Али малпаськомы, котькуд ӧръя 8 адямиез басьтомы шуыса, но конкурс кутскем бере адӟомы ини, оло, кытын ке тросгес мылкыд карисез, кытын ке ичигес луоз. Сое лыдэ басьтыса, группаосмес кылдытомы ини, - шуэ проектлэн авторез. «Кебит» студилэн ужаз пыриськыны мылкыд карисьёс толсурозь возьмаса медам улэ, пе, али ик ужъёстэс дасялэ, кин тодэ, оло, произведенидэс пумозяз гожтыса уд вуттэ. Мария Емельянова

Лулчеберет

Виталий Пронин «Госуслуги» порталын, коронавируслэсь прививка пуктэм сярысь сертификатъёсты ӝыны ар гинэ уже кутыны яралоз шуыса, ивор потӥз. Калыкез со сюлмаськытыны ӧдъяз, угось азьвыл сӥземын вал, сертификат ар ӵоже ужалоз шуыса. Улосэз азинтонъя центр кылдэм шуг-сектэз сэрттыны-пертчыны басьтӥськиз. Россиысь цифровой азинсконъя, связья но массовой коммуникациосъя министерство Facebook бамаз валэктӥз, ваньмыз со порталын кылдэм шуг-секытъёсын сэрен пӧрмиз шуыса, QR-кодъёсты прививка пуктэм бере ар ӵоже ик уже кутыны яралоз. Пусйыны кулэ, 8-тӥ шуркынмонысен сертификатлэн тусыз воштӥськиз. Та нуналозь прививка пуктэмъёслэн сертификатсы ас кожаз выльдӥськоз 1-тӥ южтолэзёзь. УД Теги: вакцинация коронавирус сертификат

Иворъёс

Виталий Пронин Тодмо суредасьлэн М. Гариповлэн атай юртэз.Вӧсь инты Башкириысь Татышлы ёросын 14 пала удмурт гуртъёс. Огез соос пӧлысь тодмо суредасьлэн Менсадык Гариповлэн вордскем дорез - Бальзюга. Татын ог 70 корка. Иностранной удмурт кылАслаз гуртаз - Бальзюгае - монэ экскурсие кадь нуллӥз Ифира Гильфанова. Кышномурт 25 ар ӵоже ужамын школаын удмурт кылъя дышетӥсь луыса, но берло дыре Башкириын троссэ школаосты ворсазы я покчи классъёсты гинэ кельтылӥзы. Ифира Гильфановалэн Бигиней школаяз но покчи классъёсты сяна ӧз кельтэ ни. Нош татын дышетске вал котыр ласянь адӟем карымон 100 нылпи - соос пӧлын Бальзюгаысь но.- Ми, башкир удмуртъёс, вандэмын кадь улӥськом, - вера Ифира Сайфутдиновна. - Школаосын удмурт учебникъёс уг тырмо, выль литература ваё ке но, отысь кыл милемлы иностранной кадь потэ - выль кылъёсты ум валаське. Али ужасько Удмурт лулчеберетъя юртын, удмурт нылпиос понна «Усточикар» лагерь ортчытъяськом, пиналъёсмы тӥ доры Шаркан ёросэ «Эру» ужрадэ вуылӥзы, со сяна, котькуд гуртын вань «Нылкышно кенешъёсмы» - кышномуртъёс ужрадъёсы пыриськемзы потыса гинэ кыллё (уло). Бальзюгаын коркаоссэс чеберъяны ярато.Удмурт культурая центр интыяськемын Выльгуртын - со Бальзюга дорысен ог 8 иськемын. Тросэз гуртоос ужаны сьӧрло вутскыло. Ифира Сайфутдиновналы сямен, мукет кышномуртъёслы но машина руль сьӧры эриктэм пуксёно луэ.Ӧсъёс усьтӥськозы айПокшур вамен куашкам выж вылтӥ шокчыны кышкаса потэммы бере пырим Бальзюгалэн валтӥсь ульчаяз. Со нуллэ тодмо суредасьлэсь Менсадык Гариповлэсь нимзэ. 2003-тӥ арозь гуртын ульчаослэн (нош татын соос 2 быртык) нимъёссы вылӥллямтэ. Тодмо суредась улонысь кошкем бере та ульча но Бигиней гуртысь школа нимо-дано луизы.Менсадык Гариповлэн коркаез сылэ ульча шорын ик. Ӵуж буёло тупатъям пичи корка соку ик син улэ шеде. Али та корка Удмурт культурая центрлэн ваньбурез луэ. Но солэн ӧсъёсыз нуналлы быдэ уг на усьясько. Со понна нимысьтыз ужась возёно, солы коньдон ӧвӧл. Озьы ке но дырын-дырын музей пумиталля куноосты. Корка пушкын тӧдь-тӧдь гур сылэ, туж вуж арбериос, бадӟым ӝӧк, суредасьлэн ужан тӥрлыкъёсыз люкамын. Пытсам клуб возьма учкисьсэ.Та ульчаын ик интыяськемын клуб. Кызьы шуод… Ог 30 ар талэсь азьло армянъёсын ӝутэм юрт. Со туж йӧно сылэ, но корт капкаосыз уг усьясько, азбараз будӥсь писпуос кырӟам куараосты уг кыло. Оглом, оптимизация. Ялонъёслы чаклам шуккем пул гинэ гань-гань улонэз уг тоды. Вылаз нош ик выль кагаз лякемын - 8-тӥ гудырикошконэ Выльгуртын концерт ортчоз, лыктозы Удмуртиысь кырӟасьёс Николай Анисимов, Иван Котельников, ас пал адямизы Алёна Тимерханова. Бен, та концертэ одно ик мыноз ӝыны Бальзюга. Нош Ирина Кабипянова гожтоз «Ошмес» газетэ пичи материал.- Клуб уг ужа бере, туэ Выль аре клуб азе кыз пуктӥзы но гуртъёсмылы праздник лэсьтӥзы предпринимательёсмы - Гульфина но Герман Ахметшинъёс, Яков но Николай Камидуллинъёс, Валерий Сабанчин. Соос татын но мукет гуртъёсын лавкаоссэс возё. Куриськись Н. Садриев.Рахмат, Назип агайБальзюга мынам тодам кылёз на вашкала сямъёсты утись гурт сямен. Гуртын 3 куриськон (вќсяськон) интызы. 86 аресъем Назип Садриев 60 арлэсь ятыргес куриськемын (вӧсяськемын). Эстониысь Выжы калыкъёслэн программазыя солы туэ «Древо мира» премия сётэмын.- 24 арам куриськыны башлай (кутски), - вера Назип Садриев. - Первой 2 арзэ монэ пересьёс кеньыр октытӥзы, 3-тӥ араз валэз, пе, кыткыса вай. Шыд пӧзьтӥм но, куриськеммес казыр кылзӥськыса, пе, кылльы. Тусьты кутытӥзы, киям тусьтые куаляса (куалекъяса) улэ. Уромъёс (эшъёс) шуо: тусьтыед, индэ, усёз киысьтыд. 4-тӥ араз куриськись пересьёс висьыны башлазы, сӥзьылаз кыкназы ик кулыса кошкизы. Огнам кыли ук, ярам, куриськемзы йырам пыриз вал ни. Гуртъёс табере шуо, куриськыны, пе, вакыт вуиз ни. Уром утчаны мынӥ но, огез - юэмын, мукетыз - бла-бла-бла, юэмын. Лучше огнам курисько, шуи! Ой, рахмат, рахмат, шуо пересьёс.Бальзюгаын та дырозь но курисько на. Но азьвыл кадь уг ни - сьӧд ыжез Му-Кылчин понна, тӧдьы ыжез Югыт дунне понна, нош ӟазег-ӵќжез улэп макеос понна уг вандыло ни, тӧдьы ыжез гинэ курбонлы ваё. Назип Садриев ас гумыраз олокӧня куриськисез дышетӥз ни, али но со доры, визь-кенеш юаса, ветло на.- Татышлыын азьвыл Мӧр (бадӟым) вӧсь вал, отчы 12 гурт лыктэ вал. Но со интые нефтекачалка пуктӥзы. Табере ми Мӧр вӧсез Выльгуртэ тупатӥм, - вера воргорон.Таӵе вӧсь интыын ик вордӥськыны кулэ вал Менсадык Гарипов, дунне шоры аспӧртэмлыко учкемзэ лыдэ басьтоно ке. Тае валалоды, огдыре трос дуннеосты огазеясь суредъёсыз шоры учкыса, вашкалазэ возьматӥсь туала искусствояз зымыса.Мария Векшина Теги: Башкирия

Улон-вылон

Виталий Пронин Толон Вавож ёросысь Мичурин нимо хозяйствоын ортчиз «Бусы нунал». Ӟамбайёс азьло аръёсы но та выллем ужрадъёс ортчытъязы ни, но таяз учыре отчы люкаськылӥзы Приволжск федерал округе пырись вань улосъёсысь гурт удысэн герӟаськем сюрслэсь ятыр кивалтӥсьёс но специалистъёс.Пумиськонэз усьтӥз Россилэн Президентэзлэн Приволжск федерал округъя оскем муртэз Михаил Бабич. Ужрадэ озьы ик пыриськизы Россиысь гурт хозяйствоя министрлэн воштӥсез Илья Шестаков, Удмуртилэн Президентэз Александр Волков, Удмурт Республикая валтӥсь федерал инспектор Дмитрий Мусин но мукет вылӥ кивалтӥсьёс.Мичурин нимо но Удмуртиысь мукет азьветлӥсь хозяйствоослэсь, гурт удыслы техника поттӥсь предприятиослэсь ужамзэс чакласа, та ужрадэ пыриськемъёс эскеризы гурт удысын выльдӥськонъя вамышъёсты, выль техникаез, технологиосты пыӵатон амалъёсты.Иван Аркашев. Теги: АлександрВолков Вавож

Иворъёс

Виталий Пронин 23-тӥ толшоре рекламаез уже кутонъя Экспертъёслэн Кенешсы «46-46-46» номеро таксиен анай доры вуон сярысь СМС-иворез, кудӥз Ижкарын улӥсьёслэн сотовой телефонъёсаз лыктылӥз, анайёссэс ыштэм муртъёсты мыскыл карисен лыдъяз.Россилэн Удмурт УФАС-аз 20 муртлэсь чагиськон вуэмын. Та СМС-иворез ыстыны косӥсьёсты но ыстӥсьёсты шедьтэмзы бере, со муртъёсты судэ сётозы. Янгыше уськытэм огазеяськонэз 100 000 - 500 000 манет тырытозы, нош нимаз адями ке луиз, солы 4 000 - 20 000 манет штраф сётозы.

Иворъёс

Виталий Пронин Шаерысьтымы великен ворттылонъя олимпиецъёсты дасянъя спортшколае та нуналъёсы вуизы велосипедъёс но выль автобус. Ижысь великен ворттылонъя спортшколаын 300 пала пиналъёс мугорзэс кыдато.Туспуктэм: udmurt.ruИсториысь чуръёсты учкыса потоно ке, шаерысьтымы великен ворттылыны яратӥсьёсты дасянъя секция нырысьсэ усьтэмын вал 1936-тӥ арын Ижысь машиностроительной завод бордын. 1971-тӥ арысен со спортъя нылпи школа луиз, 1984-тӥ арысен та школаын олимпиецъёсты дасяны кутскизы. Мугорез кыдатон вылысь школалэн нимысьтыз базаез но велодромез вал. Нылпиос шоссе вылтӥ но, нюко-гопо интыостӥ но ворттылыны быгатӥзы. Та дыр ӵоже школа кыдатӥз СССР-ысь но Россиысь 100 пала спортъя мастеръёсты, калыккуспо спортъя 10 мастеръёсты, спортысь дано 2 мастеръёсты. — Али арлы быдэ та школаын 300 пала пиналъёс мугорзэс кыдато, Россиын но кунгож сьӧрын ортчись ӵошатсконъёсы 274 пол пыриськемын ни, — шуэ спортшколалэн директорез Вячеслав Харин. — Данъяськонмы — Евгений Печенин. 2012-тӥ арын Лондонын ортчем Олимпиадаын маунтинбайк кросс-кантри амалъя ӵошатсконын финалэ шедиз. Великен ворттылонъя Россилэн сборнояз 26 спортсменъёсмы кутэмын, 1 мурт сборнойын специалист луыса ужа. Удмуртилэн сборной командаяз 17 пиналъёс кутэмын. Вормонъёс басьтон вылысь ӟеч тӥрлык кулэ. Валамон, шуг-секытысь потыны юртто спортсменъёслэн анай-атайёссы. Быгатэмезъя спортшкола но коньдон поттыны выре. Директор туж шумпотэмын та нуналъёсы вуэм бадӟым кузьымлы. «Демография» нацпроект чотын спортшкола 6 миллион манет тыр тӥрлык басьтӥз: шоссеостӥ ворттылыны 8 велосипедъёс, нюко-гопо интыостӥ ворттылыны 8 маунтинбайкъёс но нимысьтыз дасям сюресъёстӥ ортчылыны 2 капчи трюковой велосипедъёс. Соос 10-18 арес нылпиослы ворттылыны чакламын. Тренажёр залэ но туала тӥрлыкъёс басьтэмын. Вячеслав Харин тужгес но шумпотэмын вертикальной велотренажёрлы. Мугорез кыдатон вакытэ, отысь компьютерез, пе, 35 пӧртэм показаниосты возьматэ. Нош пиналъёс тужгес шумпотэмын 17 интыем автобуслы. Азьвыл автобусэнызы кузь сюрес вылэ потаны уг дӥсьто ни вал. Валентина Емельянова

Улон-вылон

Виталий Пронин Выль ар азьын Дэри ёросысь Ожмос-Пурга гуртэ вуылӥмы. Пумиськонлэн мугез туж шумпотымон вал — гуртоос пукон корка усьтӥзы, корка пырон карыны нырысь ик ӧтизы милемыз, «удмурт дуннеосты». Удмурт коркалы лул пыӵатӥзы гуртысь «Пурга куараос» ансамбле ветлӥсь кышноос Зинаида Мартынова, Елена Баранова, Мария Давкова, Галина Байкова, Валентина Акилова, Раиса Колпакова но кивалтӥсьсы, клубын ужась Ирина Дородова, юрттӥськизы мукет гуртоос но. — Концертъёсын быдэс шаертӥмы ветлӥськом, кытчы ке мынӥськом ке, милемыз гурысь али гинэ поттэм пӧсь перепечен-табанен куноято. Нош милям газ кыскемын ини бере, гуръёсмы ӧвӧл ни. Соин туж потэ вал гур пуктэммы, кемалась та интыез асьмелы куриськом вал ини, но документъёсын сюлмаськонъёс кылдӥзы. Но туэ поселенилэн выль кивалтӥсез Виктория Варламова милемыз кылӥз, туж юрттӥськиз. 2020-тӥ ар кышноос понна тунсыко вал. Гужемзэ гуртоос дорын куноязы «Африканские сердца» группаысь барабанэн шудӥсьёс. Ожмос-пургаос артистъёсты удмурт сямъя табанен-перепечен куноятӥзы, сьӧд мунчое нуллӥзы. Куноослы сокем яраз, кенакъёслэсь кырӟамзэс видеое гожтӥзы. Нош сентябре «Пурга куараосы» ветлӥсьёс Анапаын шутэтскизы. Отын «Живи у моря» программа улсын удмурт культураен, сям-йылолъёсын тодматӥзы. Шутэтскыса кышноос лэсьтӥськон уж борды басьтӥськизы. Кӧня ке толэзь куспын пукон корказэс вуттӥзы. Юртлэн огпал борддорез копак пась вылэм ини. Кенакъёс, картъёссылэсь юалляськыса, раствор лэсьтӥзы, асьсэос ик кирпич тыризы, штукатурить каризы, буязы — чебер но вольыт пӧрмиз. Жи! карыса ужась кышноос шоры куд-ог воргоронъёс синъёссэс питыръяса учкизы ке но, гур пуктыны юрттӥзы. Нош корка липыны коньдон бичазы, туэ гуртсылэсь нуналзэ пусйыкузы. Корказы пӧсь табань-перепечлэн зыныз мед лӧсъяськоз шуыса, пуэн юрттӥськиз Куӵосысь «Лид» хозяйствозы — гуртысь тросэз отын ужало. Машина пуэз гуртоос дэмен 2 час куспын вандӥзы, люказы. Озьы суаськем котельной тодмантэм воштӥськиз: шуныт, югыт коркалы пӧрмиз. Гуртысь нылкышноос татчы доразы сямен лыкто, пыдкуксэс гинэ но вошто: тапочкиоссы радэн пуктылэмын. Корка шорын ик гур пуктэмын. Со котыре корка пырон карыны люкаськизы гурт поселениын ужасьёс но ми, газетчиос. Нош ӵуказеяз тыро ӝӧк сьӧры пуксиллям та коркаез тупатъяны ваньмыз юрттӥсьёс. Ожмос-пурга кенакъёс кунооссэс выль гуразы пыжем табань-перепечен кырӟаса утялтӥзы. Синмаським соослы — ваньзы вашкала удмурт дэремъёсын быдэскемын, пыдъёсазы — кутъёс. Дэремъёсмы вашкалаесь: дэра басмалэсь, вочак (быдэсак) киын вуремын ай, дӥсьёссэс возьматыса, верало кенакъёс. — Дэремелы, оло, 150 ар ни, со анаелы анаезлэсь кылемын ай, — вера огез кырӟась Зинаида Мартынова. — Нош кутъёсты ӵыжы-выжыосылэсь шедьтӥ, сузяй-миськи, вылесь кадь луизы. Жаляса нуллӥсько соосты. Та айшетэ гинэ современной, 2 сюрс манетэн. Но уксёме ӧй жаля, на память кылёз ук. Корка пушсэс но кышноос вашкала арбериосын тырмытӥзы. Музей сэрегзы ялан паськыталоз, оско гуртоос. Татчы вашкалаеныз тодматскыны лыктылозы мукет ёросъёсысь но адямиос. Нялтас вераса, гуртэ вуылэммы бере ик вотэс бамъёсамы ожмос-пургаос сярысь туспуктэмъёсын пичияк ивор поттӥмы вал. Гуртоос доры куное лыктыны куриськыса жингыръясьёс трос вал, пе. Ангелина Снигирёва Туспуктэмъёсыз авторлэн

Иворъёс

Виталий Пронин Удмурт литературае беглойлэн образэз романтической герой луыса пыремын. Беглой муртэз — пегась, катэз тӥясь воргоронэз — нырысьсэ суредаз Михаил Можгин. Солэн 1909-тӥ арын печатлам «Беглой» балладаез (баллада — романтизм ӧрлэн валтӥсь жанрез) кема аръёс ӵоже нырысетӥ удмурт кылбур шуыса лыдъяськиз. Удмурт классикаез мытӥсь произведение тусызъя фольклорлы матын: Нюлэслэн шораз,Ошмеслэн йыр азяз,Кырӟаса, бӧрдысаПинал беглой сылэ.Бутырка йырсиё,Чебер сьӧд синкашо,Мугорыз сюсьтыл кадь,Киосыз вӧлэм кадь. И. Гавриловлэн «Кезьыт ошмес» книгаысьтыз суред. Художникез М. Гарипов. М. Можгин беглойзэ соку ик романтической геройлы тупась хронотопе (интые но дыре) интыя: ошмес дуре, сьӧд нюлэскы, уй куазе. Та тодметъёсты эшшо но золгес герӟаны быгатэ Игнатий Гаврилов «Кезьыт ошмес» драмаяз. Пьеса учкисьёслы туж ярамон луиз, удмурт драматургилэн зарни фондаз пыриз: Гаянэн но Эш-Тэрекен одӥг радын сылӥсь Беглой — синмаськымон герой. И. Гавриловлэн творчествояз беглойёсты суредан — ӵем пумиськылӥсь мотив. «Санӥ» поэмаяз егит нылкышно, семьяын ултӥямез чидатэк, Камит атаманэн кошке, яратонэз понна нюръяськоно луэ. Оло, та литератураямы нырысетӥез беглой нылкышно. «Вордӥськем палъёсын» трилогиын Беглой — адӟем карымон, героической сямо. Алексей Ермолаев литературовед чакламъя, Беглой — кышкасьтэм но эрикез яратӥсь, ваменэс, малпам ужзэ одно ик быдэстыны тыршись мурт. 1920-тӥ-1930-тӥ аръёсы, классовой нюръяськонэз возьматыку, беглойёс но кулакъёс суредамын ортчем, вужмем даурлэн тодметэз кадь, йыруж лэсьтӥсьёс кадь. Ӵапак сыӵеесь Матвей Кельдовлэн «Бегентыло» веросысьтыз Бегентыло нюке каръяськемъёс: Николай I эксэйлэн армиысьтыз пегась солдатъёс гурт калыклэсь ваньбурзэ лушкаса, ӟеч улонэз сураса-пожаса уло. Туала беглойёс уг ватско ни: соосты уте закон но полиция, гожтэ автор. Сю ар талэсь азьло гожъяськем Матвей Кельдов туннэ нуналлы но валамон произведение гожтэм. Удмурт литератураысь берпуметӥ потэм романын, Римма Игнатьевалэн «Игнаш сайкемын» произведенияз, Игнаш реализм ӧрысь герой луэ ини, солэн ляб но кужмо палъёсыз лыдӟисьлэн син азяз. Романтизмез реализм вормиз: сьӧд нюлэс куш сайкемын, Нимтэм шур Нюрошурен нимамын. Ачиз сярысь Игнаш меӵ но возьдаськытэк вера: «Ачид адӟиськод ук: нокыӵе беглой ӧвӧл. Огшоры шудтэм сирота. Аслым улон инты утчась мурт. Оглом вераса, адями, огшоры адями мон, Илля. Озьы ик учкы шорам». ДАРАЛИ ЛЕЛИ

Иворъёс

Виталий Пронин Жаль-жаль зор кисьтэ ке, ульчаос шуръёслы пӧрмо.Удмуртилэн Тӧроез Александр Соловьёв Ижысь сюресъёсты эскериз.Туэ шаерысьтымы гуртъёсын но городъёсын 70 иськем ульчаос, 170 азбар асфальтэн шобыртэмын луозы. Та ужъёслы висъямын 968 миллион манет. 593 миллионэз кошкоз Ижысь, 175 миллионэз ёросъёсысь урамъёсты волятонлы.Республикалэн кивалтӥсез вераськиз шоркарысь пӧртэм урамъёсын улӥсь калыкен. Сэрттэмын-пертчемын шугъяськытӥсь юанъёс. Кылсярысь, жаль-жаль зор кисьтэ ке, ульчаос шуръёслы пӧрмо. Озьыен, ливнёвкаосты ӟеч-ӟеч сузяно. Та сяна, луэ озьы но: выль асфальт лэсьто, нош коммунальной службаосын ужасьёс сое гыро-порыло. Александр Соловьёв ӝот-ӝот шуиз: озьы ужаны уг яра!Ольга Корепанова Туспуктэм: www.udmurt.ru Теги: сюрес ужпум

Югдурез утён

Виталий Пронин Ижкаре гастрольёсын вуоз Москваысь Малый театр. Удмуртиысь культурая, печатья но иворъя министрлэн Дмитрий Ивановлэн верамезъя, труппа лыктоз Иже вуоно арын. Арня ӵоже Ӟуч театрын учкисьёслы 4 спектакль возьматозы. Туспуктэмез: ria.ru Теги: учтеатр театр

Иворъёс

Виталий Пронин Ижысь «Динамо» стадион кема дыр ӵоже ворсаськыса улӥз. Отын тупатъян ужъёс мынӥзы. Но кылем арня вискын со ӧсъёссэ усьтӥз Удмуртиысь тылпу кысӥсьёс понна. Ӵошатсконын асьсэлэсь чырткем луэмзэс но быгатэмзэс возьматӥзы Удмуртиысь вань городъёсысь но ёросъёсысь вуэм командаос - ваньмыз 48, сомында ик автомашина.Котькуд командаын быдэн вить адями: караулэн кивалтӥсь, водитель но куинь боец. МЧС-ысь подполковник Александр Пермяков валэктэмъя, таӵе ӵошатсконъёс арлы быдэ ортчыло.Стадионын шундыё ке но сӥзьыл кадь пельтӥсь тӧл мугорэз сӥсъя. Но тылпу кысӥсьёслы пӧсь йӧтэ. Пожарной машина дорысь вить метр кемын пуктэмын ӟус, отын командалэн тылпуэн нюръяськонъя нимысьтыз дӥсез лач-лач интыямын. Боецъёс майкаен кожысь сыло. Тани водитель автомобильзэ улӟытэ, ӝуатэ сигнализациез, боецъёс дӥсьсэс но снаряженизэс туж ӝог дӥсяло но кабинае пуксё. Машина ӝог мынэ 60 метр кемын ву басьтон инты доры. Отысен команда ӝуась интые кыске ву гумыез. Коркалэн ньылетӥ этажаз сюрон понна ӝутоно кузь тубат. Огез боец сьӧраз ик кутэ на вакчизэ тубатэз, таиз думиське ньылетӥ этажлэн укноез борды. Та пагӟаетӥ ик ӝуто ву гумыез но. Усьтӥське кран, ву ньылетӥ этажын ни. Ӵошатскон йылпумъяське, огез боец, ӝуан интыысь гозыен васькыса, музъем вылэ султэ ке. Секундомер чалме. Табере лыдъяно дырез. 2010-тӥ арын 47 команда пӧлысь сизьымез ӧз быдэсты нормативез. Туэ но ваньмызлы та бызьылон капчиен ӧз сётӥськы. Тани Эгралась команда препятствиез ортчиз 3 минут 50 секундскын. Со борды судьяос 40 секунд штраф ватсазы на.- Дыртонъямы ву кранмы быдэсак ӧз усьтӥськы. Ву каллен бызиз, нош со бадӟым янгыш луэ, - валэкто пиос асьсэлэсь янгышсэс.Удалтӥз Ижысь тылпу кысонъя 12-тӥ частьысь командалы. Таосызлэн дырзы 2 минут но 30 секунд котырын гинэ. Зэм, шексы вал - ӧжытак гинэ тубатсы ӧз усьы.Владимир Бердяев - та частьысь инструктор.- Арлы быдэ та выллем ӵошатсконъёс ортчо, но препятствие ноку капчиен уг сётӥськы, - шуэ старший прапорщик. - Ми, адямиосты сяна, утиськом пуныосты, коӵышъёсты.- Нош сьӧд коӵышлэсь уд кышкаське-а?- Сюрес вылын палэнскыны тыршиськом, нош юрттэт кулэ ке, утчаськом сое но.Городъёсысь тылпу кысон частьёс пӧлын вормисе потӥз 12-тӥ частьысь команда, кыкетӥын - 3-тӥ частьысь, 3-тӥын - 1-тӥ частьысь. Ваньмыз Ижевскысь. Ёросъёс пӧлын нырысетӥ интыын дэбесъёс, кыкетӥын пичи пургаос, куинетӥын яръёс. Вормисьёслы сётэмын коньдон премиос но дипломъёс.Иван Аркашев. Туспуктӥз Владимир Беломорских.

Улон-вылон

Виталий Пронин 2019-тӥ ар Россиысь МЧС-ын Кышкытлыкез алонъя арен ялэмын. Таин валче Россиысь МЧС-лэн Удмурт Республикая Валтӥсь управлениез но «Удмурт дунне» газет «Алоно! Утёно! Юрттоно!» конкурс ялэ. Фото: vk.com/gumchspourӴапак таӵе луэ спасательёслэн валтӥсь ӧтёнзы но. Шуръёсын, сюресъёс вылын шудтэм учыръёс пумисько-а, тылпуос гомало-а - шуге-леке шедем муртъёслы юрттэт сётыны нырысь ик вуо спасательёс. Ваньзы соос асьмемын артэ уло. Нимаз тыршисьёс сяна, вань быдэс династиен ужасьёс. Кышкытлыклэсь утисьёс сярысь зарисовкаос, муниципал кылдытэтъёсын ужасьёсын ӵош ортчытэм рейдъёс, шуръёс котырын радъям дежурствоос сярысь материалъёстэс витиськомы. Конкурслы йылпумъянъёс лэсьтэмын луоз Спасательёслэн нуналзы - 27-тӥ декабре - азьын. Тужгес ӟеч ужъёсты син-пель кузьымъёсын пусъёмы. Тужгес ӟеч ужъёсты син-пель кузьымъёсын пусъёмы. УД

Югдурез утён

Виталий Пронин Кинлы тунсыко пото Википедия, Викииворъёс, Викигид но мукет википроектъёс яке тодэмез потэ, маръёс со сыӵе - ӧтиськом тӥледыз 23-тӥ-26-тӥ куартолэзе Иже. Семинар усьтӥськоз «Лифт» штабын 10.00 часын. Урал вики-семинар ортчытӥське Викимедиялэн вань проектъёсыз (Википедия, Викиданные, Викигид но трос мукет) бордын ужасьёслэсь тодон-валанзэс будэтон, шуг-секытъёссэс валче сэрттон-пертчон понна. Та семинарын нимысьтыз саклык висъяськоз пӧртэм кылъёсын - ӟуч, удмурт, бигер, пор - «Википедиез» азинтон бордын тыршисьёслы. Соин ик, тӥ гожъяськиськоды, наукаен выриськоды яке туспуктылӥськоды ке, тӥледыз ужрадын шумпотыса пумиталозы. Википедия - Вотэсысь энциклопедия - тырме пӧртэм кылъёсын гожтэм материалъёсын. Та сӧзнэтлэн котькуд люкет бордаз ужало нимаз авторъёс, ӵемысь соос ог-огенызы тодмо но ӧвӧл. Википедиез азинтӥсьёслы куддыръя вотэсысь улонэ потыны, улэп пумиськонъёс дыръя выль малпанъёссы бордын ужаны кулэ. Котырес ӝӧк сьӧрын шуг-секытъёссэс сэрттыса-пертчыса ик, соос шӧдозы, вотэсэз огназы уг ӝуто шуыса. Туннэ нуналлы семинаре пыриськыны мылкыд каризы ни Москваысь, Санкт-Петербургысь, Уфаысь, Казаньысь, Йошкар-Олаысь, Сыктывкарысь, Ижысь, Эстониысь но Австриысь википедистъёс. Семинар радъяське Россиысь "Викимедиа РУ" огазеяськонэн но "Удмуртлык" огинэн. Елена Рябина

Иворъёс

Виталий Пронин Туэ 22-тӥ январе Можга ёросысь Бадӟым Сибы гуртысь пиосмуртэ нырысь корт бодыен йыраз коказы, собере ошизы... анаез но кузпалыз. Озьы воргоронлэн 32 аресъем кышноез но 53 аресъем анаез аръёсын тымиськем вожпотонзэс пушказы возьыны ӧз быгатэ ини. Следствие ивортэмъя, пиосмуртлэсь юон дыръёссэ, жугиськемзэ, лек кылъёсыныз вӧсь карылэмъёссэ тодазы вайыса, 22-тӥ январе ӝыт пал дӥсьтӥзы матысь адямизэс сопал дуннее келяны. Кышномуртъёс бӧрысь полицие жингыртӥзы но шуизы: кузпалзы, пизы ассэ ачиз быдтэм.Следовательёс, вирын наштаськем мугорез эскерыса, валатскизы: пиосмурт ассэ ачиз быдтыны ӧй быгатысал, со виемын. Соку ик ӝутӥзы 105-тӥ статьялэн 2-тӥ частьысьтыз «ж» пунктъя - адямиез ӵош кариськыса но кенешыса виён - уголовной уж. Сое сэрттыны-пертчыны оскизы Можга ёросысь тужгес устоезлы следовательлы Рамис Тютинлы.Рамис Фоатович та ужез йылаз-пумаз вуттӥз 1 толэзь но 21 нунал куспын. Следствие чакламъя, воргоронэз виён сярысь малпан нырысь ик анайлэн йыраз лыктэм. Бӧрысь та пумысен кенэныз вераськем. Кышномурт ӧжыт малпаськем ик, но кырсь уж лэсьтыны соглаш луэм. Озьы анай корт шедьтэм, нош кышно гозы сярысь сюлмаськем. Куазь пеймыт кариськем бӧрсьы соос диван вылын кудӟыса сур-сур изись пиосмуртлэн йыраз нырысь кортэн кокало. Воргорон сайка. Кышномуртъёслы пумитъяськыны выре. Но кужмыз уг тырмы - чыртыяз золтэм гозы шоканы люкетэ. Нылкышноос сое вань кужмысьтызы золто. Пиосмурт шокамысь дугдэм бере гозылэсь пумзэ вӧлдэтысь курике керттыло но коркась потыса кошко...Та арня вискын судын кылзонъёс ортчизы. Отчы пыриськизы та семьялэн матысь ӵыжы-выжыосыз, бускельёсыз. Ваньзы тодазы вайыны выризы кышкыт ӝытэз. Нырысь кыл сётӥзы вием воргоронлэн вынызлы.- Коля агае (нимыз воштэмын) юэ ке, шузи луэ, - шуэ со. - Пичи-а, бадӟым-а адями азяз сылэ - вылазы мыжыкъёсын омырске. Кышноез юэмез пумысен огпол полицие вазиськылӥз. Коляез вытрезвителе нуизы. Одӥг ӝыт возьыса, лэзизы. Та понна Надяез (нимыз воштэмын) саник ныдын коказ. Ӵем жугылӥз анаймес но, 4 нылпиоссэ но. Бадӟымзэ пизэ воксё коркаысьтыз улляз. Берло 3 арзэ туж ӵем юылэ вал ини. Та пумысен мон сое визьманы вырылӥ ик, юэм дыръяз бордам но улыны вайылӥ вал. Но пайдаез ӧз луы...Собере судья ӧтиз Колялэсь ӵош ужась эшсэ. Таиз вераз: зэм, пе, курытсэ ӵемысь ӵош юылӥмы, но жугиськемзэ огпол но ӧй адӟылы. Ӵапак со нуналъёсы но та кык юлтошъёс ӵошен чарка бекыръяллям. Коля кудӟем дыръяз керӟег луылӥз, сазь ке, пе, со зарни: пудо но утялтоз, кыед но поттоз.Та бӧрсьы кыл сётӥзы Колялэн сюратаезлы. Со но Колялэсь лек сямзэ пусйиз:- Солы луыса кышноез но нылпиосыз ялан ми дорын улӥзы. Огпол Коля, кудӟем йырын машина руль сьӧры пуксьыса, анаез сьӧры уйиськылӥз, виёнэн кышкатылӥз.- Нош пизэ быдтэмез бере кышноды кызьы ассэ возиз? Тусызъя, выросъёсызъя ӧд валалэ-а маке умойтэмзэ? - выжыятэ судья.- Номыр сыӵе-таӵезэ ӧй синйылты, - валэктэ воргорон. - Котьку сямен ик, пудо утялтӥз, чай юиз, телевизор ӧжыт учкиз но изьыны выдӥз. Но умме усьыны ӧз быгаты, 2 пол эмъюм юыса но.Та ласянь судья пиосмуртлы трос юанъёс сётъяз на. Угось кышномуртъёс судлы вазиськизы, кыл кутон улэ кыскем 105-тӥ статьязэс 107-тӥлы - вож потыку шӧдтэк шорысь адямиез виён - воштыны курыса. Зэмзэ ик озьы вал яке ӧй - судья валаны тыршоз на азьланяз ортчылӥсь кылзонъёсын. Та вакытэ кышномуртъёс кечат-вамат укно сьӧры келямын ӧвӧл на, доразы арест улын пуко.Ольга Корепанова Туспуктэм: udm.sledcom.ru

Югдурез утён

Виталий Пронин Шаркан черкогуртысь Владимир Котков: — Та кышкыт но валантэм вакытэ гуртын пукыны косӥзы бере, вань улонэ творчествое выжиз, малпаськоды, дыр: кыласько-бурасько, кырӟасько-крезьгурасько, книгаос дасясько… Ваньмыз со озьы луысал, дыр, но корка тырад калыкед ке, озьы уггес пӧрмы ни. Али городъёс гуртэ берто, ваньмон дырез татын ортчытыны капчигес. Нылпиос, нунокъёс дорын ке, выль малпанъёс, сюжетъёс кылдо, но али соос йырын гинэ. Собере ини соос кисьтӥськозы кагазэ… Мон самоизоляцитэк но коркась потатэк улӥсь адями. Шарканысь Нылпи творчествоя юртын литературной кружок нуисько, отчы ветлӥсь пиналъёсыным ужме кемалась дырысен ини Интернет пыр радъяй. Тани южтолэзе гинэ кыкезлэсь пиналъёсылэсь книгаоссэс дасямы но Екатеринбургысь издательствое келямы. Шаркан школаысь Анастасия Лопатиналэн со 4-тӥ книгаез луэ, нош Мувыр школаысь Анастасия Шкляевалэн — 2-тӥез. Корка тырам куноос вуэмлэсь азьло гинэ аслэсьтымзэ книгаме ӧжыт гинэ ӧй йылпумъя. Дыр вуоз – йылпумъялом. Нош али мусо нунокъёсыным ужано-шудоно. Сайказы кадь, шумпотыса мынӥсько! Ижкарысь Дарали Лели: — Самоизоляция дыръя ужасько сое, малы огшоры дыръя дыры но мылкыды ӧй вал: вурисько удмурт дэрем. Ай нырысь ужан интыме «сайки». Учки «Влюблённый Шекспир» киноез, нош ик синмаськи Британиысь драматургилы. Книгаосме радъяй-утялтӥ, матысь дыре лыдӟоно карисько Борис Пастернаклэсь «Доктор Живаго» романзэ но перс кылын гожъяськем кылбурчилэсь Низами Гянджевилэсь «Лейли и Меджнун» поэмазэ. Вуж «хлам» пӧлысь шедьтӥ 9-тӥ классын гожтэм роман нергеме — ура! Али, со вылэ пыкиськыса, «Зорнамер но Занна» романме азьланьто. Ижкарысь Богдан Анфиногенов: — Самоизоляциын пуконъям мон 4 кырӟанлы кылъёс гожтӥ ини. Совето вакытысь фильмъёсты учкисько. Алигес нош ик учки яратоно «Афоня» киноме, тодматски «Республика ШКИД» фильмен. «ВКонтакте» вотэс бамез удмурт кылэ берыктон ужме азьланьтӥсько, «Даур ТВ» проектэя мар но со дасясько. Дорам лыдӟымтэ книгаосы но трос люкаськемын. Историяя выль басьтэм книгаосме лыдӟыны ӧдъясько: Евгений Спицынлэсь «Хрущёвская слякоть», Михаил Зыгарьлэсь «Вся королевская рать». Эшшо одно ик лыдӟем потэ Андрей Вознесенский кылбурчилэсь вань кылбуръёсыныз туж бадӟым бичетсэ. Нош удмурт книгаос пӧлысь лыдӟыны ӧдъясько Леонид Кривошеевлэсь «Удмурт калык. Дауръёс пыр» романзэ. Астэ ачид нимаз висъян — Со туж кулэ ук куддыръя. Кылбур чик дыртытэк гожъян — Талэсь лулы мынам поръя! Поръя малпан дуннеосам, Мыным сётэ мылкыд но дарт. Квартираям ворсаськыса, Вордске ни гожъяськон азарт! Трос дыр кылдӥз лыдӟиськыны, Япон кылэз дышетыны но! Трос книгаос ӝажы вылын Туж мынэсьтым ук мӧзмизы вал! Бугыръяло мон архивме, Ваньзэ ик лад-лад пуктыса, Учко ни туала фильмез, Ӟеч луэ, «Инста» но «Ватсап»! Котьмалэн вань умой палыз — Хотя уг тырмы, зэм, Чылкыт омыр но чагыр ин — Та тулыслэн но вань ук, дыр, пумыз, Ӝоггес мед ортчозы висён но карантин!

Иворъёс

Виталий Пронин Н. Исламова дышетске магистратураын, наука удысын трос вормонъёсыз вань ни. Статьяосыз, эспериментъёсыз понна пусъемын Россиысь В. Вернандский нимо дано стипендиен.Шаерамы 5 вылӥ дышетсконниос. Профессилы дышетскем сяна, студентъёс мылысь-кыдысь наукаен выро, выль ужан амалъёс малпало. Со сярысь вера Кун Кенешын ортчем «Наука, азинскон, элькун» студентъёслэн фестивальзы но. Мар гинэ тунсыко ӧвӧл егитъёслы! Одӥгъёсыз выль пыӵал кылдытон бордын тыршо, мукетъёсыз тазалыкез юнматон сярысь сюлмасько, куинетӥосыз гурт удысэз азинто.Удмурт кун университетысь Н. Исламова эскере будосъёслэн выжыосазы улӥсь векчи губиосты. Соос, пе, юртто будосъёслы музъемысь асьсэлы кулэ луись элементъёсты кыскыны.- Городын музъем кырсь, озьыен, писпуослы но пайдаё элементъёсты луоысь шедьтыны секыт, - вера нылаш. - Выжыосазы та векчи губиосты интыям ке, тазалыксы тупатскоз. Милям потэ ук чылкыт но вож карын улэммы.Н. Исламова дышетске магистратураын, наука удысын трос вормонъёсыз вань ни. Статьяосыз, эспериментъёсыз понна пусъемын Россиысь В. Вернандский нимо дано стипендиен.Удмурт кун университетысь Е. Пушков - историк. Со туэ вуылӥз Кияса ёросысь Выль Тӥгырмен гуртэ, отын студентъёс III-V даурысь шайвылэз гудӥллям. Кулэм муртъёслэсь пинъёссэс Германие но Эстоние ДНК-анализ лэсьтыны келяллям. Озьы, пе, тодыны луоз, со вакытэ ик татын удмуртъёс улӥллям яке, кызьы тросэз тодосчиос верало, берлогес мукет интыосысь лыктӥллям.Тунсыкоесь Ижысь медицинская академиысь аспирантъёслэн эскеронъёссы. Адями космосын кема улыны уг быгаты, вирзӥбетэз ӝутӥське, быгытъёсыз куасьмыны кутско. Соин ик космонавтъёсты инсьӧры ӵемысь арлэсь кемалыгес уг лэзьяло.- Космосысь музъем вылэ вуэмзы бере космонавтъёс кема катьяськыны выро - нырысь-валысь ветлэмзы ик уг луы, - вера аспирант Мария Шалагина. - Соин ми ужаськом эмъюм кылдытон борды, кудзэ космонавтъёс инсьӧрын юылозы. Со юрттоз вирзӥбетэз возьыны, быгытъёсты сюдоз.Мыным, гурт адямилы, сюлмам усиз Ижысь гурт удысъя академись магистрантлэн Н. Бояровлэн но солэн дышетӥсезлэн Л. Максимовлэн картошка копанзы. Та выллем машинаос Россиысь заводъёсын уг потто на. Та картошка копан емышез му вылэ уг куя, вань жуг-жагез сузяса, песьтэре бича. Алнаш ёросысь Байтэрекысь Николай Бояров дышетӥсеныз ӵош лэсьтэ картошка копан агрегат.- Картошкаез лэсьтон бордын мынам дышетӥсе ужа ни 40 ар ӵоже, - вера Н. Бояров. - Отысь-татысь детальёсты шедьтыса, агрегатэз асьмеос лэсьтӥськом, мон - сварщик но, бичась но, студентъёс юрттӥсько на. Одӥг машинаез лэсьтыны 100-150 сюрс манет кулэ. Заводъёсын таӵеосты уг потто на бере, вазиськисьёс вань. Лэсьтӥм ни 5 картошка копан.Пудоос сярысь сюлмаське Ижысь гурт удысъя академиысь М. Корсакова. Уго трос йӧл сётӥсь скалъёс ӵемысь, пе, муры кылё.- Вань скалъёс пӧлысь 73 процентэз трос йӧл сёто, но таосыз пӧлысь 37 процентэз ӵемысь кунян уг ваё, - вера М. Корсакова. - Уго скаллэсь вань пайдазэ кыскыны турттӥськом, нош тазалыкез сярысь ум сюлмаськиське. Берло дыре йӧл 38 процентлы тросгес поттыны кутским, нош скалъёс 25,3 процентлы ӧжытгес кылизы. Мон пӧртэм скалъёслэсь виръёссэс эскери но валай: виразы туж трос фосфор но кальций.- Озьыен, сиёназы трос кальциез но фосфорез?- Тросэз пудо утялтӥсьёс озьы ик малпало но пудозылы фосфор, кальций ӧжытгес сётъяны кутско. Соин ик та элементъёсты скаллэн мугорыз лыосысьтыз кыскыны кутске. Озьы, скал лябӟе.Егитъёслэсь таӵе пайдаё эскеронъёссэс улонэ пыӵатэм потыны кутске.- Кун Кенеш котыр ласянь егитъёслы юрттыны тырше, - вера Кун Кенешлэн Тӧроезлэн воштӥсез С. Кривилёва. - Вылӥ тодон-валан басьтэмзы бере гуртэ мынӥсь егитъёслы ми коньдонэн юрттӥськом. Нырысетӥ арзэ сётӥськом 40 сюрс, кыкетӥяз - 60 сюрс, куинетӥ араз - 80 сюрс манет. Со сяна, Кун Кенешын радъяськыло егит тодосчиослэн форумъёссы. Вераны кулэ, али ми вань мысьтыз 5 вузъёсысь научной огазеяськонъёсын огкыл тупатӥмы.- Али огез валтӥсь ужпум - Кун Кенеш бордын кылдытоно егит тодосчиослэсь огазеяськонзэс. Таӵе дэмланэн потӥз Егитъёслэн парламентсы, - вера Кун Кенешысь наукая, дышетонъя, лулчеберетъя но егитъёсын ужан политикая ялан ужась комиссилэн кивалтӥсез Н. Сударикова. - Со егит тодосчиослэсь ужзэс капчиятыны, грантъёс утыны юрттысал.Мария Векшина Теги: Егитъёс КунКенешын

Улон-вылон

Виталий Пронин Кылем шутэтскон нуналэ куазь нырез чепылляны выриз ке но, куасэн бызьылыны яратӥсьёсты со ӧз кышкаты. Г. Кулакова нимо спорткомплексын кык бадӟым ужрад ортчиз: Удмуртиысь куасэн бызьылӥсьёслэн скиатлонъя но «Удмурт дунне» газетлэн призэз понна ӵошатсконъёс.Нырысь ик стартэ потӥзы шаерысьтымы зэмос спортсменъёс. Ӝыны сюресэз соос классика, кылемзэ эркын амалэн бызизы - со бордын скиатлонлэн аспӧртэмлыкез. Егит нылъёс пӧлын котькинлэсь шаплы луиз Балезино ёросысь Дина Некрасова. Ас ёзо эшъёссэ со кыдёке кельтӥз.- Таӵе ӵошатсконъёс капчи мылкыд кузьмало, куазь но бызьылоно кадь - шунды пиштэ, - шуэ Дина Некрасова. - Удмуртиын ортчись вожвылъяськонъёс Россилэн чемпионатэзлы дасяськыны юртто. Матысь дыре Сыктывкаре мыномы.Скиатлонъя ӵошатскон туж учкымон. Отын шӧдӥське спортсменлэн сояз я таяз амалын кужмогес луэмез. Соослы сэзьгес бызьыны юртто ӟеч дасям куасъёссы но. Кужмо нюръяськон пуромиз воргоронъёс куспын. Берпуметӥ метрозяз шуг вал вормисьлэсь нимзэ шараяны. Озьы ке но вормисе потӥз Ижысь Равиль Валиахметов. Солэсь ӧжытаклы кылизы Якшур-Бӧдьяысь Леонид Виноградов но Уваысь Сергей Тарасов.Ӵошатсконлэн кыкетӥ люкетэз «Удмурт дунне» газетлэн призэз понна ортчиз. Гуртысь спортсменъёс тодо на, кызьы вашкала дыръя «Советской Удмуртия» газетлэн кубокез понна нюръяськизы. Соос Якшур-Бӧдья черкогуртын ӵемгес радъяськылӥзы. Укмыстонэтӥ аръёсы шуг-секытъёс кылдэмен, газетлэн кубокез понна нюръяськон огдырлы дугдылӥз. Озьы-а, тазьы-а, 2004-тӥ арын со улӟытэмын вал. Куноосты нош ик пумитазы бӧдьяос. Спортысь ветеранъёс, куасэн бызьылыны яратӥсьёс, ёросъёсысь командаос куас сюрес вылэ потӥзы. Соку котькинлэсь трос очко люказы Эгра ёросысь спортсменъёс.Таӵе ужрадэз ортчытыны быгатӥмы 2005-тӥ арын но. Газетмылэн кубокез понна вожвылъяськонэ соку 7 ёросысь спортсменъёс пыриськизы. Огъя зачётын вормисе потӥзы эграос. Соослэсь ӧжытаклы гинэ бере кылизы уваос.Туэ редакциямы выль тулкым вуиз кадь. Газетмылэн призэз понна ӵошатсконмес азьланьтыны быгатӥмы. Куазь нокинэ ӧз кышкаты, ужрадэ пыриськизы 19 ёросысь куасэн бызьылӥсьёс. Гуртоос сяна, кужымзэс эскеризы шаерысьтымы городъёсысь но Чайковскийысь спортсменъёс.Та ужрадэ туж курадӟыса вуиллям Пичи Пурга ёросысь Орлой гуртысь спортэз яратӥсьёс. Иже пыремзы бере автобуссы тӥяськем. Озьы укмыс мурт я таксиен, я тодмо водительёсын Г. Кулаковалэн базаяз вуиллям. Лыктэмзы токма луымтэ, ваньзы сямен вормонъёс басьтӥзы.Спортсменъёслэсь быземзэс учкыса, синмаськоно: сюрес вылтӥ соос туж капчиен нискылто, уяса кадь. Ӧм чидалэ ми но, редакциын ужасьёс, куасъёсмес кутчамы. Калъяськимы егит нылъёс бере. Кузь гурезь вылысен соос пӧлысь кин ке бодызэ чигтӥз. Ярано коть, гурезьын сыло вылэм тренеръёссы, бодызэс сётӥзы. Кӧня ке вамыш лэсьтӥмы гинэ, шуккиськон учыр тупаз: одӥгез усиз, со бӧрсьы мукетъёсыз погразы. Султӥзы, бодызэс кутӥзы но, лымы гинэ пурӟиз на бӧрсязы. Милям куасъёсмы сокем ӧз ширтэ, бодыосын катьтэммытозямы донгаськеммы бере ми но финиш гожез выжимы ик.Кубок понна нюръяськонэ люкаськемъёс арлыдзэс уг учко. Соос нуналлы быдэ мугорзэс кыдато, куасэн бызьыло. Нокинэ но ӝоже уськытонтэм вылысь вормисьёсты шараямы арлыдзыя. Тани Можга ёросысь Алевтина Борисова ужаз но куасэн, пе, ветлэ. Ас ёзо эшъёсыз пӧлын кыкетӥ инты басьтӥз. Нош 55-59 аресъем нылкышноос пӧлын вормисе потӥз Пичи Пурга ёросысь Лидия Близнецова. Ас ёзо эшъёссы пӧлын озьы ик вормисе потӥзы Ярысь Юлия Рудина, Ижысь Лидия Андреева, Дэриысь Василий Григорьев, Шарканысь Николай Батаногов но мукетъёсыз.- Вормон понна ум бызьылӥське, - шуэ Ижысь Лидия Андреева. - Тужгес дуно - эшъёсын адскон. Куатьтонме ортчемын ке но, куасэн бызьылонлэсь люкиськеме уг поты. Туннэ кадь ик тодӥсько на нырысетӥ грамота басьтэмме, со вал 1959-тӥ арын. Со дырысен ялан куас вылын.Ӵошатскон йылпумъяськиз. «Удмурт дунне» газетлэсь кубоксэ, азьвыл аръёсы сямен ик, утӥзы эграос.Валентина Емельянова. Туспуктӥз Владимир Беломорских.Кылем шутэтскон нуналэ куазь нырез чепылляны выриз ке но, куасэн бызьылыны яратӥсьёсты со ӧз кышкаты. Г. Кулакова нимо спорткомплексын кык бадӟым ужрад ортчиз: Удмуртиысь куасэн бызьылӥсьёслэн скиатлонъя но «Удмурт дунне» газетлэн призэз понна ӵошатсконъёс.Нырысь ик стартэ потӥзы шаерысьтымы зэмос спортсменъёс. Ӝыны сюресэз соос классика, кылемзэ эркын амалэн бызизы - со бордын скиатлонлэн аспӧртэмлыкез. Егит нылъёс пӧлын котькинлэсь шаплы луиз Балезино ёросысь Дина Некрасова. Ас ёзо эшъёссэ со кыдёке кельтӥз.- Таӵе ӵошатсконъёс капчи мылкыд кузьмало, куазь но бызьылоно кадь - шунды пиштэ, - шуэ Дина Некрасова. - Удмуртиын ортчись вожвылъяськонъёс Россилэн чемпионатэзлы дасяськыны юртто. Матысь дыре Сыктывкаре мыномы.Скиатлонъя ӵошатскон туж учкымон. Отын шӧдӥське спортсменлэн сояз я таяз амалын кужмогес луэмез. Соослы сэзьгес бызьыны юртто ӟеч дасям куасъёссы но. Кужмо нюръяськон пуромиз воргоронъёс куспын. Берпуметӥ метрозяз шуг вал вормисьлэсь нимзэ шараяны. Озьы ке но вормисе потӥз Ижысь Равиль Валиахметов. Солэсь ӧжытаклы кылизы Якшур-Бӧдьяысь Леонид Виноградов но Уваысь Сергей Тарасов.Ӵошатсконлэн кыкетӥ люкетэз «Удмурт дунне» газетлэн призэз понна ортчиз. Гуртысь спортсменъёс тодо на, кызьы вашкала дыръя «Советской Удмуртия» газетлэн кубокез понна нюръяськизы. Соос Якшур-Бӧдья черкогуртын ӵемгес радъяськылӥзы. Укмыстонэтӥ аръёсы шуг-секытъёс кылдэмен, газетлэн кубокез понна нюръяськон огдырлы дугдылӥз. Озьы-а, тазьы-а, 2004-тӥ арын со улӟытэмын вал. Куноосты нош ик пумитазы бӧдьяос. Спортысь ветеранъёс, куасэн бызьылыны яратӥсьёс, ёросъёсысь командаос куас сюрес вылэ потӥзы. Соку котькинлэсь трос очко люказы Эгра ёросысь спортсменъёс.Таӵе ужрадэз ортчытыны быгатӥмы 2005-тӥ арын но. Газетмылэн кубокез понна вожвылъяськонэ соку 7 ёросысь спортсменъёс пыриськизы. Огъя зачётын вормисе потӥзы эграос. Соослэсь ӧжытаклы гинэ бере кылизы уваос.Туэ редакциямы выль тулкым вуиз кадь. Газетмылэн призэз понна ӵошатсконмес азьланьтыны быгатӥмы. Куазь нокинэ ӧз кышкаты, ужрадэ пыриськизы 19 ёросысь куасэн бызьылӥсьёс. Гуртоос сяна, кужымзэс эскеризы шаерысьтымы городъёсысь но Чайковскийысь спортсменъёс.Та ужрадэ туж курадӟыса вуиллям Пичи Пурга ёросысь Орлой гуртысь спортэз яратӥсьёс. Иже пыремзы бере автобуссы тӥяськем. Озьы укмыс мурт я таксиен, я тодмо водительёсын Г. Кулаковалэн базаяз вуиллям. Лыктэмзы токма луымтэ, ваньзы сямен вормонъёс басьтӥзы.Спортсменъёслэсь быземзэс учкыса, синмаськоно: сюрес вылтӥ соос туж капчиен нискылто, уяса кадь. Ӧм чидалэ ми но, редакциын ужасьёс, куасъёсмес кутчамы. Калъяськимы егит нылъёс бере. Кузь гурезь вылысен соос пӧлысь кин ке бодызэ чигтӥз. Ярано коть, гурезьын сыло вылэм тренеръёссы, бодызэс сётӥзы. Кӧня ке вамыш лэсьтӥмы гинэ, шуккиськон учыр тупаз: одӥгез усиз, со бӧрсьы мукетъёсыз погразы. Султӥзы, бодызэс кутӥзы но, лымы гинэ пурӟиз на бӧрсязы. Милям куасъёсмы сокем ӧз ширтэ, бодыосын катьтэммытозямы донгаськеммы бере ми но финиш гожез выжимы ик.Кубок понна нюръяськонэ люкаськемъёс арлыдзэс уг учко. Соос нуналлы быдэ мугорзэс кыдато, куасэн бызьыло. Нокинэ но ӝоже уськытонтэм вылысь вормисьёсты шараямы арлыдзыя. Тани Можга ёросысь Алевтина Борисова ужаз но куасэн, пе, ветлэ. Ас ёзо эшъёсыз пӧлын кыкетӥ инты басьтӥз. Нош 55-59 аресъем нылкышноос пӧлын вормисе потӥз Пичи Пурга ёросысь Лидия Близнецова. Ас ёзо эшъёссы пӧлын озьы ик вормисе потӥзы Ярысь Юлия Рудина, Ижысь Лидия Андреева, Дэриысь Василий Григорьев, Шарканысь Николай Батаногов но мукетъёсыз.- Вормон понна ум бызьылӥське, - шуэ Ижысь Лидия Андреева. - Тужгес дуно - эшъёсын адскон. Куатьтонме ортчемын ке но, куасэн бызьылонлэсь люкиськеме уг поты. Туннэ кадь ик тодӥсько на нырысетӥ грамота басьтэмме, со вал 1959-тӥ арын. Со дырысен ялан куас вылын.Ӵошатскон йылпумъяськиз. «Удмурт дунне» газетлэсь кубоксэ, азьвыл аръёсы сямен ик, утӥзы эграос.Валентина Емельянова.Туспуктӥз ВладимирБеломорских.

Спорт

Виталий Пронин Вавож ёросысь Мичурин нимо хозяйствоын 8-тӥ арзэ валтӥсь инженер-механик луыса ужа Алексей Орехов. А. Орехов Туспуктэм А. Ореховлэн архивысьтызАлексей Орехов вордӥсь-кемын Алнаш ёросысь Шадрасак-Кибья гуртын. Пичи дырысеныз техникаен эшъяське. — Мыным пичи дырысеным техника котырын берганы кельше. Трактормес, пӧртэм прицепной техникаез сэрттылӥ, тупатъяй. Мар ке лэсьтыны пӧрмытӥськод ке, со уж кельшыны кутске ук, озьы ик мынам но луиз, — вера А. Орехов. Соин ик егит мурт школазэ йылпумъямез бере вамыштӥз Ижысь гурт удысъя академие, инженер-механик луиз. Дышетсконзэ горд дипломен йылпумъяз. Егит специалистэз ӧтизы Ӟамбайгуртысь Мичурин нимо колхозэ. Отчы Алнаш ёросысь Ляли гуртысь Оксана кузпалзэ но нуиз. Егит семьялы хозяйство улыно-вылыно выль корка висъяз. Егит кышномурт школае ужаны кутскиз, Алексеез валтӥсь инженере кутӥзы. А. Орехов кивалтэм улсын 40-45 водительёс, механизаторъёс ужало, со кыл кутэ 24 машина, 42 трактор, 10 комбайн, трос пӧртэм прицепной техника понна. Котькуд машинаез 5 чиньызэ сямен тодэ: кытчы кыӵе подшипник кулэ, кыӵе деталь соизлы я таизлы комбайнлы, тракторлы тупа. Со сяна, сюлмаське, гаражын котьку чылкыт, ваньмыз интыяз мед луоз, одӥг деталь но медаз ышы, техника бусы ужъёслы котьку дась мед луоз шуыса. Озьы ик А. Орехов сюлмаське ужасьёсызлэсь тодон-валанзэс будэтон сярысь, со понна Ижысь гурт удысъя академиысь дышетӥсьёсты ӧтьылэ. — Нырысетӥ арзэ туж секыт вал. Тодмотэм гурт, адямиос, выль уж... Трос лыдӟиськоно луиз, угось котькуд техникаез бусые поттэмлэсь азьло тыро-пыдо тупатъяно, нош со понна котькуд трактор, комбайн сярысь пыр-поч тодоно, котькудӥзлы азьлапал запчастьёс басьтоно, дунъёсты чаклано, — мылкыдзэ вера Алексей Орехов. — Кизьыны механизаторъёстэк уд поты, соин ик Алексей Витальевич зол сюлмаське техникаез посевнойлы дасян, бусые дырыз дыръя поттон понна. Мукет специалистъёс но, мар ке тӥяське ке, нырысь ик Алексей Витальевич доры лыкто. Со ужзэ вала, — вера агроном Валентина Зорина. 2016-тӥ-2017-тӥ аръёсы А. Орехов ёросазы устоез инженер-механик луиз ни. Учкемын вал, кызьы котькуд хозяйство техниказэ бусы ужъёслы дасяз. Со сяна, элькун вожвылъяськонын но ассэ умоен возьматӥз. Ижысь гурт удысъя академия сое 2018-тӥ–2020-тӥ аръёсы кун экзаменъёсты сётонъя аттестационнойкомиссиен кивалтыны ӧтьылӥз. Академиын дышетскыкуз, А. Орехов котькытчы вутскыны тыршылӥз, спортын но, дышетсконын но адӟем карымон вал. Дышетскон учреждениезлэсь данзэ трос пол утьы-лӥз вузъёс куспын ортчылӥсь спорт ӵошатсконъёсын, техникаен эшъяськемзэ Россиысь вожвылъяськонъёсын но возьматъяз. Студент дыръяз гира ӝутъянэн вырыны кутскиз. 4-тӥ курсын спортъя мастере кандидатлэсь куронъёссэ быдэстӥз. Али но ёросын ортчылӥсь ӵошатсконъёсы вуылэ, Гурт шудонъёсы мыло-кыдо пыриське, вормонъёс утылэ. Со сяна, егит мурт 2-тӥ вылӥ образование басьтӥз на, таяз радэ юристлы дышетскиз. Законъёсты тодэмез ужаз но юрттэ, кылсярысь, техникаез техосмотрлы дасяны документъёсты лэсьтыкуз. Алексей — ӟеч атай, оскымон кузпал. Ореховъёс 2 нылпи будэто. Ангелина Снигирёва

Иворъёс

Виталий Пронин Арганчи Виталий Болтачев нунокеныз.Бармашурысь лулчеберетъя юртын выль инструментсы - арган - кылдӥз. Гуртоослы сое басьтыны коньдонэн юрттӥзы Кун Кенешысь депутатъёс Владимир Невоструев но Андрей Волков.Бармашур клубысь «Душевная мелодия» ансамбльын арганэн шудӥсь 2 воргоронзы вань. Клублэн кивалтӥсез Ольга Трефилова верамъя, огезлэн арганчилэн аслаз инструментэз вань, мукетызлы та дырозь Ярысь лулчеберетъя юртысь курано луылӥз. Депутатъёслэсь юрттэмзэс 2 арня гинэ возьмано луиз - Бармашурын арганзы кылдӥз. Со выль ӧвӧл ке но, куараез чылкыт, зол, пе. Али «Душевная мелодия» депутатъёслэн кузьыменызы гуртоосты шумпоттэ ни.Сергей ЗахаровТуспуктэм: sp-18.ru

Улон-вылон

Виталий Пронин Фото: "Удмурт дунне" газетлэн архивысьтызТаӵе центръёс кылдыны кулэ Россиысь 11 улосъёсын, соос пӧлын Удмуртия но. Таӵе кичӧлтонэн потӥз «Тотальный диктант» фонд. Шаерамы та ужез радъялоз Йӧскалык библиотека. Таӵе центръёсын котькуд мылкыд карись шонер гожъяськыны, вераськыны дышетскоз, тодон-валанэз будэтонъя выль амалъёс сярысь тодоз. Удмуртиын нырысетӥ сыӵе центрез усьтыны чакламын «П. Чайковскийлэн дорез» 2-тӥез литературая фестиваль дыръя май толэзе. Озьы ик шонер гожъяськонъя центръёс кылдозы Глазовын, Сьӧлталан но Кизнерын. Проектлэн юрттӥсьёсыз учебникъёс, энциклопедиос поттӥсь тодмо издательствоос — «Просвещение», «АСТ-Пресс», «МИФ», «Эксмо». Соос библиотекаосы выль книгаос кузьмалозы. Россиын нырысетӥез центр усьтӥськиз ни Рязань улосын. УД

Иворъёс

Виталий Пронин Узы (виктория) мерттыны малпаськоды ке, солы инты дасяно ни. Убоез гудыку, отчы ватсано компост но фосфорен, калиен минерал суретъёс.Июле сад-бакчаын ганякгес луэ. Но малпаськыны кутсконо ни вуоно ар сярысь.- Июль толэзе ӵемысь кӧс но ӝокыт возиське. Соин ик убоосты небӟытыны, ву кисьтаны ӧвӧл вунэтоно, нюръяськоно жаг турынэн, будосъёсты сиись нымы-кибыосын.- Помидоръёслэсь выль потӥсь вайёссэс ишкаса возёно. Кырын мерттэмъёсызлэсь июль шорын, шобрет улын будӥсьёсызлэсь июль пумын йылъёссэс чепыльтоно - медаз будэ ни, кылдэм емышъёссэс кисьматыны кужымзы мед тырмоз. Улӥ вайёсысь помидоръёсты бичаны луоз ни, собере со улысь куаръёсты но ишкано. Кыкетӥ вайын помидоръёс будӥзы ке, озьы ик соосты октоно, бӧрсязы ик ишкано улысьтызы куаръёсты но.- Киярлэсь ӵужектэм куаръёссэ утялтоно. Турынэз вуэн кисьтоно но 2 арня ӵоже чырсатыса возёно. Со чырсатэмез, банкае поныса, удъёс улэ пуктылэ, чырс зын бордаз кыскоз векчи нымы-кибыосты. Соос пуксьылозы огреч сяськаос вылэ но, озьыен, тросгес емыш басьтоды.- Июль пумын кисьмало чеснок но сугон. Соин ик ву кисьтано шергес но шергес, нош берло дасо нуналзэ воксё кӧс возёно. Сугон йыръёсты кыре кельтоно - котырысьтыз сюйзэ утялтоно. Шунды умойгес мед адӟоз шуыса, вож шальыоссэ музъем борды лапкатоно.- Толэзь пумын егит писпуослэсь йылъёссэс чепыльтоно - выллань медаз ӝутске ни. Мед юнмалоз выжызы, пудзы, озьы нокыӵе тол кышкыт уз луы.- Писпуос улэ озьы ик уг яра азот тырыны, вайёс укыр медаз ни будэ шуыса, толлы мед дасяськозы. Нош фосфорен но калиен узыр удобрениос ӵапак иназ луозы. Соосты, вуэн суралтыса, выжыязы кисьтано, куаръёссы вылтӥ но пазяно.- Емышез трос ке, писпу вайёс, секытсылы чидатэк, тӥяськыны быгатозы. Соин ик улазы пыкъетъёс тыроно.- Узы (виктория) мерттыны малпаськоды ке, солы инты дасяно ни. Убоез гудыку, отчы ватсано компост но фосфорен, калиен минерал суретъёс. Толэзь пумын отчы будосъёсты выжыятыны луоз ни.Туспуктӥз А. Горнбунов Теги: дэмланъёс

Улон-вылон

Виталий Пронин Юрий Тюрин.12-тӥ инвожо Ижын улӥсьёс понна кык полэс праздник луэ - Россилэн нуналаз соос пусъё Городлэсь нуналзэ но. Кыӵе со - туала Ижкар, мар понна луэ сое яратыны, кенешиськом Ижевск городлэн йырыныз Юрий Тюринэн. - Юрий Александрович, мар вуттӥз тӥледыз Иже? Кӧня дыр кулэ луиз татын асьтэды дорады кадь шӧдон понна?- Совето вакытъёсы туж ӟеч амал вал - распределение, соин нокытын но специалистъёслы ӧз ёрмылэ. Институтысь ньылезлы устоосызлы студентъёслы бырйыны луонлык сётӥзы, кыӵе городэ мыныны: Санкт-Петербург, Орёл, Казань, Ижевск. Отӥосыз пичигес городъёсы, посёлокъёсы ыстэмын вал. Мон бырйи Ижез, малы ке шуоно со сярысь кылылэме вал ни - кузпалылэн ӵыжы-выжыез татысь. Вылаз ик, соку ик улон инты ӵектӥзы - огъяулонни гинэ ӧвӧл - зэмос квартира! Вал мукетыз но муг - соку Ижевсклэн нимыз тодмо луиз «Ижсталь» хоккей командая - 1979-тӥ арын со нырысьсэ вылӥ лигае сюриз. Ми эшеным соку ик кимес посыны ӧдъям: табере котькуд матчез учкыны ветлом! (Воргоронъёс монэ валалозы). Нош доре кадь потыны ӧдъяз, дыр, 3 ар ортчыса, угось сомында кулэ вал отработать карыны. Эше берен кошкиз, мон кыли, малы ке шуоно татын мыным ваньмыз яралляз, тужгес но - уже. Нош табере Иж мынам воксё доре кадь ни - кызьы сотэк, татын кыдам, адямие потӥм, татын пиналъёсмы вордскизы...- Ижкар котьку лыдъяськылӥз заводэн. Нялтас вераса, удмурт пересьёс «город» кыл интые али ке но «завод» кылэз куто: заводын улӥ, заводэ мынӥсько... Мар тӥ понна - завод?- Мон понна - со мынам улонэ, шуыны луоз. Ноку ӧй жалялля инженерлэсь профессизэ быръемме, заводэ мынэмме. Мыным отын котьку туж кельшылӥз. Али но визь-кенеш юаса ӧтё ке, лобыса сямен мынӥсько. Завод ваньбур поттэ, маке кылдытэ, кызьы сое уд гажа.- Нялтас вераса, тӥ ведь Удмуртилэн наука но техника удысъя Кун премиезлэн лауреатэз луиськоды. Кыӵе уждэс дунъязы? - Нимыз туж кузь, соин огшоры кылъёсын валэкто: заводысь гуръёсын туж бадӟым температура, соос медаз пуштэ шуыса, трубаосты вуэн тырмыто, но соосты ялан сӥятыса возёно. Ми малпам сыӵе амал, куке ву париськыса потэ но, гумы уг ӟырда... Заводчиосын сюлмысь вераськон.- Нош кызьы кыстӥськиды политикае?- Мон, дыр, котьку отын вал школа, институт дырысен. Котьку вырылӥ общественной ужен. Заводэ пыреме бере нырысетӥ нуналысеныз комсомоллэн комитетэзлэн ёзчиез вал, бӧрысьгес татысь парткомен кивалтӥ. Малы ке мыным огшоры дышетскыны, ужаны гинэ ӧжыт потылӥз, ялан маке ватсаса карем потылӥз. Собере бордаз кыскиз «Ижстальлэн» генеральной директорез Валерий Моисеев - со кема дыр ӵоже депутатын ветлӥз, быръён кампания дыръя юрттӥськыны курылӥз, собере тӥни солэн ужез ас вылам но вуиз.- Но депутат луон - со одӥг, та уж общественной, шуыны луэ, озьыен, кыл кутонэз ичигес, нош городэн кивалтон - шӧдскымон секытгес...- Соиз озьы, но мон талы дась вал, малы ке шуоно нош ик дышетӥз завод. «Ижстальын» мон техникая директор луыса ужай, мыным оскемын вал та огазеяськонлэн хозяйствоез: «Ижсталь», «Металлург» дворецъёс, нылпи садъёс, поликлиника, Металлургъёслэн городоксы но трос мукет. Выльдӥськон кутскиз но, вань предприятиос аналтӥзы асьсэлэсь ваньбурзэс, азьвыл котькуд заводлэн поликлиникаез, нылпи садъёсыз, шутэтскон юртъёсыз вал ук. Нош «Ижсталь» аслэсьтыз учреждениоссэ городлы выжтӥз. Со ужен мон выри. Заводын ужакум ай, Москвае Экономикая министерствое но ветлӥ, поликлиникамес тупатъяны коньдон курыса. Удмуртиысь министерствоын воксё паймизы, кызьы быгатӥ шуыса. Соин ик туала уже, огласянь, кемалась тодмо ни.Секыт бюджет ласянь гинэ, сое нуйтыны ке луысал... Арлы быдэ писпу мерттэ.- Кыӵе удысъёс Ижкар понна валтӥсь луо?- Ваньмыз, мартэк улыны уг быгаты туала адями: тыл, ву, шуныт, сюресъёс, улон интыез возён, школаос, нылпи садъёс... Дышетон учреждениос ласянь асьмелэн бадӟым азинсконъёсмы вань. Туннэ нуналлы ваньмыз 3 аресъем покчиос нылпи садэ ветло. Туэ «Столичный» микрорайонын пуктӥм 820 интылы школа, куинетӥ этажез ӝутӥське ни Прасовский пролкаысь школа юртлэн. Туэ бюджетысь 100 миллион манет висъямын школаосты тупатъянлы. Та вие 3 школаос борды - 32-тӥ, 70-тӥ, 100-тӥ - ӟеч стадионъёс лэсьтӥсько. Калашниковлэн проспектаз усьтэмын калыккуспо стандартъёсъя лэсьтэм туала спортзал - «Торпедо», табере отын гимнастикая бадӟым ӵошатсконъёс но ортчытъяны луоно. Чакламын нимысьтыз зал усьтыны нюръяськисьёслы (единоборствоосын вырисьёслы).Благоустройство сярысь ке, али улонэ пыӵа «Формирование современной городской среды» выль проект. Отчы пырисько асьсэос городын улӥсьёс, ӵектонъёсын гинэ ӧвӧл, юртто коньдонэн но, зэмос уженызы но - утялто-тупатъяло азбар котырзэс. Проектэ коньдон быдэн 5 процент мында люкаське собственникъёс но муниципалитет чотын, отӥзэ - бадӟым люкетсэ - висъяло элькун но кун бюджетъёс. Озьы туэ гинэ 65 азбарез но трос этажо 70 улон юртэз тупатъяны чакламын 205 миллион манет тыр. Та проект чотын ик чеберскоз Гогольлэн бульварез. Иж заводэз кылдытӥсьлы П. Шуваловлы синпелетэз усьтонын.- Вань-а тӥляд яратоно интыды?- Центр. Сьӧрлось куноосы лыкто ке, котьку пыдын ортчиськом набережной кузя, Эшъяськон монумент дортӥ тубиськом Шор площаде, отысь - Арсенал доры, Вормон парке (Ялан ӝуась тыл доры). Туж шулдыр потэ, ӝоген та котыр эшшо чебергес луоз. 1979-тӥ арен ӵошатоно ке, Ижевск туж зол воштӥськиз. Мон нырысьсэ татчы вуэме бере ӧжыт пайми вал: Ульяновскен ӵошатыса, со мыным город кадь но ќз поты - туж мӧзмыт но пурысь. Но туж кельшиз калыкез: лякытэсь, вазиськисесь, капчиесь. Али Ижевсклы пыӵа ни шоркарлэн тусыз, берло аръёсы кылдӥзы бадӟым чебер объектъёс, шутэтскон интыос, ӝутӥсько ӝужыт туала юртъёс... Ӝоген Ижевск Европаысь городлы кельшыны кутскоз.- Но дорамы куное вуылӥсьёс пусъё: Удмуртилэн шоркараз чик уг шӧдӥськы удмурт шӧм... Со дыре ик трос вераськиськом кун пушкын туризмез азинтон сярысь.- Со но ваньмыз герӟаськемын ӵап завод улонэн: огшоры ужасьёслы укыр кулэ ӧй вал калык лулчеберет. Адямиос ужазы но ужазы, но выль дауре пумен ваньмыз берытско выжыоссы пала, тыршо кылзэс, культуразэс утьыны, со туж умой. Мон ӧй шуысал, Ижкарлэн удмурт шӧмыз чик ӧвӧл. Берло дыре удмурт кылэз пумитаны луэ ни - со вань вывескаос вылын, куд-ог рекламаосын, ӟечкыланъёсын. Городын ортчыло трос удмурт праздникъёс: Гербер, Виль. Нош Пельменьфест? Со удмуртлыкез азинтон ӧвӧл шат? Бен, со тырмыт ӧвӧл, но пумен та югдур шоры учкон воштӥське. Со понна тау карыны кулэ мерлыко ужен вырисьёслы. - Нош Кызьпу арамая кыӵе ке йылпумъянэ вуэмын ни-а? Вераськонъёс ветлӥзы, Калашниковлэсь проспектсэ лэсьтыку, сое музъемен ӵошкатыны быгатозы шуыса... - Ӧвӧл... Вераськонъёс туж кемалась мыно ни, но «Удмурт Кенешен» огкылэ нокызьы ум вуиське. Тодмо-дано арлыдо удмуртъёс арамаез исатэк кельтыны куро, мукетъёсыз маке лэсьтыны дэмлало. Но созэ но - город бюджет чотын, пе. Озьы уг луы со, бюджет кошке дышетонлы, тазалыкез утёнлы, благоустройстволы. Парк - со шутэтскон инты, озьыен, ачиз уксё поттыны кулэ, озьы, кызьы тыршо Киров но Горький нимо паркъёс. Город, кылсярысь, лыдъя, та интылэсь 10 процентсэ сётоно спортъя объектъёслы. Огкылын вераса, проект дась ӧвӧл на, сое лэсьтон бордын али тырше Санкт-Петербургысь фирма. Нош проспект арамалы уз люкеты, сюрес паськытатэмын луоз, ульчалэсь мукет палзэ џошкатыса.- Ӵем-а тӥледды дугдытъяло урамын огшоры адямиос, мар верало?- Бен, куд-огез тодэ ни, кытӥ мон ӵукнаоссэ пуныеным калгисько, юромо пумитэ пото, но ӧй шуысал, трос курласько-тышкасько - ӵемгес кыӵе ке ӵектонъёс верало. Мон шумпотӥсько, огшоры калык аслэсьтыз дэмланъёссэ вера, кыӵе ке сюлмаськытӥсь ужпумъёсъя мылкыдъёссэ шарая ке, озьыен, городлэн улонэз солы маке шат ӧвӧл.- Тодӥськом, тӥляд бадӟым семьяды, дыр шедьтӥськоды-а внукъёсыныды шудыны, тодо-а соос, кин соослэн песятайзы?- Бен, мынам 4 нылпие: 2 пи, 2 ныл, 4 внукмы ни. Жаляса верано, дыры уг окмы, соос монэ ӵемгес телевизорысь адӟо, дыр. Туж шумпотӥсько но данъяськисько, пиосы мынам пытьыетӥм мынӥзы шуыса, кыкназы бадӟым заводъёсын валтӥсь директоръёслэн воштӥсьёссы луыса ужало. Одӥгез нылы али нуныеныз пуке, нош кыкетӥез ӵап туннэ ЕГЭ сётэ, журналист луыны малпа! Кузпалы сярысь ке, ми соин студент дыръямы огазеяським ай, Иже ӵошеннамы специалистъёс сямен вуим. Али аслаз предприятиез вань. Нялтас вераса, кыкетӥез кенмы удмурт выжыысь, Дэри ёросысь Шудьялась. - Юрий Александрович, матысь нуналъёсы асьмеос пусъём Ижевск городмылэсь нуналзэ. Мар тӥ понна - праздник: шутэтскон, шумпотон яке 2 полэс секыт ужан нунал? Тани туэ Удмуртилэн Тӧроезлэсь ужзэ быдэсъясь Александр Бречалов Россилэсь но Иж городлэсь нуналзэс ӵектӥз 3 нунал пусйыны!- Ижын улӥсьёслы удал-тӥз, малпасько, угось 12-тӥ июне огдыре праздниксэс пусъё Россия но Ижевск - бадӟым кун но пичи дор люконтэм герӟаськемын ог-огенызы. Ӵапак вордскем интыысен кутске Россия.Городлэсь нуналзэ адямиос туж ярато, отчы пырисько пичиос но, бадӟымъёс но. Бен, туэ, Городлэсь нуналзэ сяна, пусйиськом Ёрослэсь но Азбарлэсь нуналъёссэс, таӵеез ӧй вал на. Но, малпасько, со туж ӟеч ӵектон, угось берло аръёсы асьмеос бускельёсмес но ӟеч ум ни тодӥське, мар веранэз ни азбарын азьло дыръя сямен дэмен пукылон, шудон сярысь. Праздникъёс шулдыр гинэ ӧвӧл, пайдаё ортчыны кулэ, адямиос мед быгатозы быдэс семьяенызы, эшъёсынызы ӵош шутэтскыны, дорамы сьӧрлось куноосты ӧтьыны - ваньмыз мед адӟозы, макем тунсыко ми дорын. Герберын пӧраське.Городлэсь нуналзэ пусъёнъя программаез дасяку, лыдэ басьтэмын вал огшоры калыклэн ӵектонъёсыз - общественной кылзонъёс дыръя 6 сюрс мурт вазиськиз, со пӧлысь тужгес тунсыко 150 дэмлан улонэ пыӵалоз. Туэ нырысьсэ ортчозы шахматэн шудонъя турниръёс, вормисьёс мынозы Москвае, ас кужымзэс мерталозы отысь гроссмейстеръёсын.- Оло, асьтэос но шудоды? - Ӧй малпаськы вал, но эскероно шат? Пинал дыръям яратылӥ шахматэз, но профессионалъёсты уггес вормы, дыр.- Соку Гербере ӧтиськом! - Одно ик тыршо вуыны, мыным туж кельше та праздник. Адӟиське, Ижкарысь удмуртъёс ярато та йылолэз, котьку но трос калык люкаське, озьыен, со котьку луоз, угось элькун Гербере мыныны ваньмыз быгато, со пӧртэм ёросъёсын ортче.Учконо ке, та рад вань ужрадъёсы, концертъёсы вуылыны 3 нунал но уз тырмы - сомында тунсыкоез малпамын!Мон вань сюлмысьтым ӟечкыласько Ижкарын улӥсьёсты Россилэн но Городлэн нуналъёсынызы! Тау тӥледлы кармес чебергес, азинлыкогес карыны тыршемды понна. Шумпотӥсько, адямиос данъясько ке Ижын вордскеменызы но улэменызы - Доренызы. Улонмы арысь аре умойгес мед луоз!Зинаида Рябинина Теги: Ижкар Ижкарлэннуналыз Кенешон

Улон-вылон

Виталий Пронин В. Путин понна кинюртэмъёсты бичан котькуд нунал 12.00 часысен 20.00 часозь мыноз. Кинюртэмез пуктыны луоз 30-тӥ январёзь.Элькунамы В. Путин понна кинюртэмъёсты 6 интыын бичало: Ижысь «Эльгрин», «Петровский», «Сигма» бизнес-центръёсын но Сарапул, Глазов, Воткинск городъёсысь гипермаркетъёсын.Ижысь «Сигма» центрын кинюртэмъёс бичаны юрттэ В. Путинлэн штабаз ужась егит активист Михаил Селиванов.- Калык трос вуэ, - пусъе со, - но уноезлэн сьӧразы паспортъёссы ӧвӧл. Нош сотэк адямилэсь кинюртэмзэ басьтыны ум быгатӥське. Соин ик дэмласьком доразы паспортлы бертылыны, мукетъят лыктыны.В. Путин понна кинюртэмъёсты бичан котькуд нунал 12.00 часысен 20.00 часозь мыноз. Кинюртэмез пуктыны луоз 30-тӥ январёзь.Нялтас вераса, кинюртэмзэс кельтыны мылкыд карисьёс мукет городъёсысь, гуртъёсысь но лыктыны быгатозы. Паспортты гинэ сьӧрады мед луоз.Елена Васильева

Улон-вылон

Виталий Пронин Туэ «Цифровой экономика» нацпроект улсын Удмуртиын ужаны кутскиз «Госуслуги. Решаем вместе» платформа. Улосэн кивалтонъя центр (Центр управления регионом) ивортэмъя, со пыр калык кивалтӥсьёслы, министръёслы вазиськыны быгатэ. Оштолэзьысен кутскыса, портал пыр 37 сюрс 186 вазиськон вуиз ни. Тросэз герӟаськемын коронавируслэн вӧлмеменыз, соин нюръяськон понна кутэм амалъёсын. Портал пыр вазиськыку, нокыӵе кагазъёс гожъяно, трос дыр быдтоно ӧвӧл. Android системаен смартфонъёсы ватсэт гинэ пуктоно. Отчы «Госуслуги» порталэ сямен пыроно. Картаын пусъёно интыез, кудаз тӥ кыӵе ке шуг-секытъёсын пумиськиды, вакчияк со сярысь гожтоно, фото яке видео ватсано, келяно. Вазиськонэз эскерем бере, валэктон тӥляд личной кабинетады вуоз. УД Теги: госуслуги цур

Иворъёс

Виталий Пронин Кылем арын «Артекын» шутэтскиз Россиысь 20 сюрслэсь ятыр пинал. Кызьы отчы сюрыны луэ? Вань 3 амал. Нырысетӥез - конкурсъёсы, пӧртэм ужрадъёсы пыриськон. Соос ортчыло улосъёсысь школаосын, гимназиосын. Устоосыз пӧлысь устоосыз нылпиос шедё лагере.Кыкетӥез - квота. Соя нылпилы путёвка сётӥське дунтэк. Но кызьы ивортӥз шаерысьтымы Дышетонъя но наукая министерствоысь нылпиослэсь шутэтсконзэс но дышетсконзэс радъянъя ёзлэн кивалтӥсез Елена Абдуллабекова, туэ та сярысь вераськыны вазь на. Угось квотаос пумысен Москваысь ивор али но ӧвӧл на. Кылем ар куспын элькунысьтымы 176 нылпи квотая шутэтскиз.Куинетӥез - путёвкаез уксёен басьтон. Кылем арын путёвка сылӥз ог 65 сюрс манет. Кыӵе лыдпус луоз туэ - тодмо ӧвӧл на. Угось азьвыл аръёсы «Артек» ужалляз гужемъёсы гинэ. Кылем арысен ӧсъёссэ ӧз ворсалля ни. Дунъёс ласянь иворез азьланяз шедьтыны луоз artek.org сайтысь.Ватсано: нылпи ар куспын «Артекын» 2 пол шутэтскыны уг быгаты.Ольга Корепанова Теги: дэмланъёс нылпиослы

Улон-вылон

Виталий Пронин «Конный заводын» пудозы бырыны кутскылӥз.Ёросын туннэ 7 хозяйство. Кӧня ке ар талэсь азьвыл кӧняез ке чутыны кутскылӥз.Кылсярысь, «Конный заводын» пудозы бырыны кутскылӥз. Но туэ татын но йӧл кыскон, миым сярысь, 233 тонналы йылӥз. Азьмынӥсь «Родина» хозяйстволэсь кӧнялы ке гинэ бере кыле. 10 толэзь ӵоже гракъёс 976 тонналы уногес йӧл кыскизы, кылем арын сярысь, со 8 процентлы тросгес. Тазьы ужамзы хозяйствоослэсь барыш поттонзэс ог 17 процентлы ӝутӥз.- Уногес йӧл кыскыны кутскеммы хозяйствоослы техниказэс выльдыны юрттӥз, - вера ёрос администрациысь гурт удысъя управлениен кивалтӥсь Сергей Овчинников. - Азьвыл туала тракторъёс но комбайнъёс басьтыны «Родина» хозяйство гинэ луонлык шедьтэ ке вал, туэ ваньмыз хозяйствоос ӵошатскыса кадь гаражъёссэс тырмытӥзы. Оглом 49 миллион манет тыр техника басьтӥзы. Зэм, йӧллы закупочной дунъёс, миым сярысь, 8 копейкалы гинэ будӥзы. Котыр ваньмызлы дун будэ бере, та туж ӧжыт.Ёросэз ӝутонэ берло дыре инвесторъёс но пыриськыны шӧтазы. Огез «Вынлудэ» лыктӥз. Со юрттӥськемен, 3 арня талэсь азьвыл хозяйствоын 200 йырлы чаклам туала ферма усьтӥськиз, кунян гидзы но выльдӥськиз. Эсьма, ӟеч выжыысь 75 ветыл но басьтыны быгатӥзы. Юрттӥськись ӧй луысал ке, кин тодэ, оло, пудозэс выльдыны но ӧй быгатысалзы. Мукет хозяйствоос туэ одӥг скал но ӧз басьтэ. Огез уго 100 сюрс манетлэсь дуно усе.- Выль ферма пуктон туала арын капчи ӧвӧл. 200 йырлы чакласа гид ӝутон ог 30 миллион манет тыр усе. Со понна республикалэн бюджетысьтыз 2,6 миллион манет тыр юрттэт висъяське. 1 скал возён интылы со 13 сюрс манет. Пермь улосвылын одӥг интылы 70 сюрс манет сёто. Нош гидэз пудоен тырмытоно на ук. 200 йыр скал басьтон понна 20 миллион манет кулэ. Соин но хозяйствоос туннэ уг дырто пуктӥськыны. Эстӥськонлы, материаллы, удобренилы дунъёс йыло, нош юрттэт уг буды. Соин но мар карыны паймо, асьсэлэн азинтӥськемзы туж потэ ке но. Ӟеч вакытъёслы оскыса, туэ «Родина» но «Нива» хозяйствоос силос гинэ 3 арлы тырмымон дасязы, - шуэ Сергей Овчинников.Елена Сараматова Туспуктӥз А. Горбунов Теги: Гракёрос пудовордон

Улон-вылон

Виталий Пронин Отчы люкаськозы быдэс элькунысь бесерманъёс. "Бесерман крезь" ансамбль- «Кӧрбан» кыл со «виро сётон» (курбон) шуэмез возьматэ, - валэктэ Удмуртиысь бесерманъёслэн огазеяськонзылэн кивалтӥсез Сергей Антуганов. - Та праздникын, Инмарлы тау карыса, кизем юос ӟеч мед удалтозы шуыса, одно ик виро сётоно - кыӵе ке пудо-животэз вандоно. Туэ ми ошпи вандомы, сӥльын ӝук пӧзьтомы. 1996-тӥ арысен ортчытъяськомы ини элькун праздникмес. Али 2 арлы огпол радъяськомы. Берлояз ог 5 сюрс адями люкаськиз вал. Малпаськом, туэ но солэсь ӧжыт уз луы.Элькун шулдыръяськонэ ӧтемын Балезино, Глаз, Юкаменск, Эгра, Яр но Можга ёросъёсысь делегациос но творческой коллективъёс. Огъя шулдыръяськонлэн режиссёрез, Ижысь Эшъяськон юртысь Дмитрий Корепанов, туж тунсыко сценарий дасяз. Валтӥсь малпанэз - Гур дорысь - ӝӧк доры. Котькуд куно бесерман сиён-юонъёсты пӧраны быгатоз. Пӧртэм площадкаос ужалозы. Одӥгаз кырӟалозы но кылбур лыдӟозы Михаил Федотов кылбурчилы сӥзьыса.Наталия Самсонова Туспуктэм: "Удмурт дунне" архив Теги: Ижкарлэннуналыз

Улон-вылон

Виталий Пронин Ижын ортчем «Дарт» дискотекае лыктэм адямиосты аслаз кырӟанъёсыныз паймытӥз егит бард - Ваня Белослудцев. Тросэз синмаськизы солэн жингырес куараезлы, чебер кырӟанъёсызлэн шулдыр крезьгурзылы. Кез ёросысь Александрово гуртысь 17 аресъем пияш яркыт кизилиен ӝуатскиз удмурт эстрадаын.Ваня Удмурт кун университетысь удмурт филология факультетын дышетске. Пичи дырысен ик со кыл, литература, история борды кыстӥськиз, математикаез ӧз яраты. Маин али тунсыкъяське егит усточи? Мар малпа туала удмурт крезьгур сярысь? Кемалась-а эшъяське гитараен?- 2008-тӥ арын «Орлёнок» лагерьын шутэтски. Отын трос егитъёс гитараен шудо но кырӟало вал, соослы вожъяськи, - веранзэ мытэ Ваня Белослудцев. - Соин ик гуртам бертэме бере атайме косӥ гитараен шудыны дышетыны. Со мыным валтӥсь аккордъёсты возьматӥз. Нырысьсэ сцена вылэ потӥ ас гурт клубам ик, пӧртэм ужрадъёсы пыриськылӥ. Умойгес шудыны кутскеме бере ӵужапае, Анна Ворончихина, ӵектӥз: ойдо, пе, мынам кылбуръёсылы крезьгур гожтом. Со ик луиз нырысетӥ вамыш. Собере малпаськи: оло, аслым кылбур гожтыса утчано? Озьы гуръёсылы кылъёс кылдӥзы, нырысь ӟуч кылын, нош УдГУ-э дышетскыны пыреме бере удмурт сямен но гожъяны кутски.Усточи верамъя, кылбур гожтыны крезьгурлэсь секытгес, пе, йӧтэ. Ванялы туж кельшо кунгож сьӧрысь пӧртэм рок-группаос, кылсярысь, Linkin park, Switchfoot, Everlast, Mew, Stone Sour. Котькыӵе егит муртлэн сямен ик, В. Белослудцевлэн кырӟанъёсыз яратон сярысь.- Мон - романтик. Сое валалоды, кырӟанъёсме кылзӥськиды ке. Отын куректонэз но шумпотонэз, тодэ ваёнъёсысь но али улонысь мылкыдъёс вань. Инбам сьӧры мон уг лобӟиськы, ваньмыз басьтэмын зэмос учыръёсысь. Туннэ нуналлы куать кырӟанэ ини. Но со кутсконэз гинэ ай. Тросгес егитъёс милемды мед кылзӥськозы шуыса, котькуд кырӟанмес аспӧртэмлыко карыны турттом. Озьыен, мукет калыкъёслы возьматом, удмуртъёс пӧлын но туж тунсыко, быгатӥсь адямиос вань шуыса. Али удмурт эстрадаын тросэз бадӟымъёслы тупась кырӟанъёсы быдэсто, соос огвыллемесь. Соин ик ми удмурт лулчеберетэз узырмытыны но вылӥегес ӝутыны тыршом. Вань на мынам эшшо одӥг бадӟым малпанэ: кырӟанъёсме студиын гожтэм потэ.Мария Векшина. Теги: Иж УдГУ

Иворъёс

Виталий Пронин Тӧро Александр Бречалов ивортӥз, кыӵе огазеяськонъёс ужаны кутскозы матысь дыре. Можга карын сяна, 11-тӥ июньысен усьтӥськозы черкъёс, калыклы ватсаса тодон-валан сётӥсь огазеяськонъёс. 15-тӥ июньысен — мугорез кыдатон центръёс но бассейнъёс. Вахтаысь бертӥсьёслы сяна, 2 арня ӵоже самоизоляциын пуконо уз луы Удмуртие мукет улосъёсысь вуисьёслы. Озьы ик усьтӥськозы дӥськут-пыдкук вузась магазинъёс, ярмаркаос, кафеос. Сергей Захаров

Иворъёс

Виталий Пронин Специалистъёс Е. Бикузин но И. ПчеловодоваБыгатӥсь удмурт нылпиосты огазеясь «Шундыкар» лагерь ӝоген йылпумъяськоз. Туэ лагерьын шутэтско 110 удмурт нылпиос. Соос лыктӥзы «Лесной странае» Удмуртилэн пӧртэм сэрегъёсысьтыз, Башкортостанысь, Татарстанысь, Марий Элысь, Пермь, Киров но Свердловск улосъёсысь. Туэ нылпиос тодон-валанзэс «Инсьӧр но кизили дунне» темая муромыто.Лагерьын пиналъёслэсь шутэтсконзэс тунсыкогес карон вылысь вожатойёс трос пумо ужрадъёс ортчытӥзы. Кылсярысь, «Кык кизилиос», «Чеберина», «Батыръёс», «Шунды базар», «Сюан», «Форт-Боярд» но трос мукетъёсыз. Радъяськизы пӧртэм калыкъёслэн эктонъёссыя мастер-классъёс, Н. Анисимов но М. Корепанова кырӟасьёсын, кунгож сьӧрысь удмурт кылэз дышетыны вуэм егитъёсын но мукет пумиськонъёс.Костя Никитин «Шундыкаре» вожатой луыса 2008-тӥ арысен ветлэ ни. Со вера:- Мыным та лагерьын туж яра. Котьку аслым маке выльзэ басьтӥсько, тодматскисько тунсыко адямиосын. Арысь аре «Шундыкарлэн» шӧмыз воштӥське: кылдо выль отрядъёс, лыкто выль специалистъёс но вожатойёс. Вераны кулэ, вожатойёс туэ, куд-огез нырысетӥзэ ке но тыршо, туж золэсь но чидасесь.Татчыозь кӧня ке ар ӵоже «Шундыкар» «Лесная сказка» лагерьын ортчылӥз, туэ - «Лесная странаын». Улон корпусъёс сокем умоесь ӧвӧл ке но, таяз сюдо, пе, ӟечгес. Со сяна, нылпиослы столовойын дежурить кароно ӧвӧл (азьвыл аръёсы отрядъёс асьсэос ӝӧк вылэ сиён нуллӥзы, собере утялтылӥзы).Удмурт егитъёслэн «Шунды» огазеяськонзылы лагерез радъяны юрттӥзы Удмуртиысь Дышетонъя но наукая, Нациосын ужанъя министерствоос но Эшъяськон юрт.Туннэ ӝыт лагерьлэн ворсаськонэз луоз. Солы вань отрядъёс но, вожатойёс но, специалистъёс но рос-прос дасясько ни. Вожатойёс паймытозы вальс эктэменызы. Чебер эктон дасяло «журналистъёс но». Нош быдэс программаез тодыны но учкыны луоз туннэ ӝыт, «Лесная страна» лагере мыныса.Лена Рябина Туспуктӥз Лариса Дмитриева Теги: гужемшутэтскон Нылпиос Шунды Шундыкар

Иворъёс

Виталий Пронин Удмуртстат лыдъяз: ачид кутӥд ке, 1 килограмм пельнянь усёз 157 манет тыр, нош магазинысь та сиёнэз ог 266 манетэн басьтоды. - 300 грамм скал сӥль сылэ 129 манет 90 коньы; - 300 грамм парсь - 99 манет, 30 коньы; - 2 сугон - 4 манет; - сылал но перец. Ыль няньлы кулэ луоз: - 250 грам ву; - 1 курегпуз - 5 манет 10 коньы; - 3 стакан пызь - 12 манет 20 коньы; - сылал. УД

Улон-вылон

Виталий Пронин Верос 18+ Емыш вуон вакыт.Лиза - городын огъяулонниын будэм ныл. Тыро-пыдо бакча сиён ноку сюрылымтэ. Сёма куное гуртысь емышъёсын вуэм бере Лиза ортчыт шумпотӥз. Пияш кудыысьтыз кисьмам борыосты, кроч-кроч кияръёсты поттаз, вож куаръёсты ӝӧк вылэ ческыт убоен вӧлдӥз - укроп но кинза зынъёслэсь нылашлэн йырыз ик поромиз кадь. Егитъёс кема чупаськизы, вераськыса пукизы, укноетӥ Буммашлэсь мӧзмыт кар тусъёссэ учкыса. - Мон тонэ гуртам нуо, - шуиз Сёма но золгес ӝиптӥз нылашез бордаз. Лиза пумит ӧз луы. Толэзь ортчыса, сюан сярысь вераськонъёс кылдэм бере, Сёмалэн вордскем гуртаз ширтӥзы. Мынӥзы автобусэн, ӵукна вазь ик султыса. Сёма заводын ужа, алигес городэ интыяськиз. Кӧня ке ар ортчыса, асьмеос но гуртам машинаен берталом, буйгатъяз Лизаез Сёма. Лизалы сьӧрлось гуртэ сюрес тунсыко потӥз: анаезлэн вордскем палъёсаз кык-куинь пол гинэ бертамез вань, отын кык-куинь корка сяна кылемын ӧвӧл. Берло толэзьёссэ Лизалэн анаез мукет воргоронэн улэ, Лизалы общагаысь комнатаез кельтӥз. Сёмаослэн корказы нылашез аслаз вӧлмытлыкеныз паймытӥз. Олома быдӟа ик азбар! Ожо пӧлы выйыса, коӵышъёс ветло, улыно-вылыно корка чылк-чылк миськемын. Сёмалэн анаез Лиза шоры кема ӧз учкы - соку ик бакчае келяз: «Та нылэз гуртын улытоно, городын пукыса, копак восьмем ини!» Выходнойёс ӝог ортчизы. Анайзы шаньга, табань пыжиз, мунчое пыризы, корказьын вӧл-вӧл кӧлӥзы. Арнянуналэ ӝыт Сёма городэ дасяськыны кутскиз. - Нош Лиза мед кылёз. Со али уг ужа ук, - нодъяз анаез. Нылашез арнялы кельтыны вераськизы. Сёма автостанцие огназ кошкиз. Лапег, восьтэт, тыр-тыр ошылэм сумкаосын мугорыз кыдёке дыртӥсь сюрес сьӧры ышиз. Каллен сюанлы дасяськом, нош со мед ужалоз - уксё поттоз, малпаз Лиза. Лиза паймысагес учкы-лӥз сӥлё-виро, «йӧло-вӧё», ӵыж-ӵыж бамо анайзы шоры. Сёмалэн агаез но, ӝог будӥсь тушо ӝужыт Лади, солы тунсыко йӧтӥз. Атайзы, таза мугоро комбайнёр, ӵукнаысен ӝытозь бусыын ужа. Ӝыт кык тыро тусьты шыд ӟузьылэ. Кеносазы бадӟым ын ошемын. Лиза малпаз, та пумтэм-йылтэм ын улын таза но кужмо адямиос гинэ изьыны быгато. - Ойдо, мыным юрттӥськы, турын ваём, - куриз огпол быгыто Лади. Со трос вераськись ӧй вал бере, Лиза пумитаз вазьыны ик ӧз дӥсьты. Тросгес кияр, помидор, нянь но ву дасяса, мотик вылэ пуксизы но кыдёкысь участоке ширтӥзы. Турынзы макес дорозь будэм вылэм ни. Лади турназ, Лиза учкиз. Азьвылгес турнам люкетсэ берыкъяны ӧз вала уго. Лади тазэ ужез но лэсьтӥз. Секыт вамышъяса, мотоцикл урдсы интыяськиз - чилясь помидор быгытэз кияз посыса, емышен кӧтсэ тырыны кутскиз. Лиза ачиз но салкым киярез куртчытэк ӧз чида. Лади шоры учкыса, пушказ мар ке бугырскиз кадь. Со бордысь кыӵе ке нап, кисьмам пиосмурт зын лӧсъяське. - Киме гылтыны ву кисьтод-а? - юаз егит воргорон. Лиза воргоронлэн пӧсям киосаз, ымныраз ву виятӥз. - Шонер уд кисьтӥськы! - вазиз Лади. Лиза исаськыса чырты сьӧраз пальккиз. Лади копак котмиз, вуэз талаз но Лизаез пазьгиз. Котмем дэрем пумзэ кырмиз но бордаз ӝиптӥз. Лизалэн мугорыз Ладилэн ӟыгыртэмаз «зурказ». Помидоръёсыз паньгатыса, егитъёс ӝӧккышет вылэ лэзиськизы: помидоръёс пезьдӥзы, тысьёссы пазьгиськизы, Лизалэн бур киыз пушнераськиз. Али гинэ нылмурт валаз кадь гуртысь улонлэсь шӧмзэ. Бертыса егитъёс ӧз вераське. Сюмам вылазы пӧсь лым сиизы. Ӵуказеяз ӵукна Лади бадӟым вӧйын нянь шормаз-зыраз но кыед куяны потӥз. Лиза анайзылы кияр сылалтыны юрттӥськиз. Бакчатӥ ветлыкуз, Лиза адӟиз, кызьы Лади лад-лад, дышем сямъя лопатаен ужа. Гольык мугорзэ шунды пыже. Берлогес, эмезь бичакуз, Лиза синйылтӥз, кызьы пияш парнике ву кисьта: одӥг куртчемен пичи киярез кушаз… Тужгес но кельшылӥз Лизалы учкыны, кызьы Лади турна… Бадӟым бакчаын турнакуз, Лиза ӵемгес поталляз закодэ - пилэн ужамез шоры учкон вылысь гинэ. * * * Шулдыр сюан ортчы-тӥзы. Ӝӧк сьӧрын пукыкузы, атайзы кылзэ вераз: - Сёмамы понна возьыт уз луы. Ӟеч воргорон будэтӥм. Пимы, тон дышетскем адями, улонэд но, ужед но мед пӧрмоз! Тупаса улэ! Ог-огдэс гажалэ! Шулдыръяськон куспын Сёма трос юиз. Лиза ӟазег макесэз куасаз, юыны ӧз дырты. Куноос кырӟазы. Лизалэн анаез но, дусымзэ вайыса, ялан эктӥз, йырыз кысканы ӧдъятозь, шулдыръяськиз. Сёма юэменыз йырин корказе изьыны усем. Лиза кеносэ огназ пыриз. Бадӟым ын улын ассэ куштэмен шӧдӥз: йыромем кадь. Но мӧзмонэз кема ӧз кыстӥськы: ӧс ӟукыртӥз но ын вотэс усьтӥськиз - валес вылэ Ладилэн мугорызуськытскиз. Ӟардонозь изьыны маза ӧй вал ни. Аръёс пумен ортчизы. Лизаен Сёма общежитилэн комнатаысьтыз асьсэ квартираязы выжизы, машина басьтӥзы. Гуртэ шергес бертало ни. Ма отын но выль кузёос кылдӥзы - коркан табере Ладилэн кышноез, гуртысьтызы Юлёк, кузёяське. Нош огез шумпотон вайылӥз ик. Лиза городысь ваем вузъёссэ потталляку, Юлёклэн синъёсыз гочаса ӝуатскылӥзы. - Тани пичияк салам, - ушъяськыны вырытэк кадь, вераны тыршылӥз Лиза, - ананас, киви. Таизлэн емышлэн нимыз «манго». Адӟылэмды вань-а? Нош таосыз - фенхель, орегано, базилик - векчи юдыса, шыдэ тыре. Спаржа но вайи, анай пӧраны уг быгаты, ачид пӧзьты ни, пиналъёслы - витамин. - Ой, кыӵе ваньмыз ческыт адске! - чабкиськылӥз Юлёк. - Милям-то киярен-помидорен салат борды, укроп да петрушка сяна, номыр ӧвӧл. Сельдереез Лади уг яраты, зын, пе. - Ма, мон валасько ук. Гуртын мар-о луоз? - пальпотылӥз Лиза. - Нош мон таослэсь акыльтӥ ни. Бакчае потыса, убоысь ишкалтыса, кроч-кроч куртчыса, сием потэ… Дарали Лели

Иворъёс

Виталий Пронин Ӧтчамын культурая секциез нуыны оскемын вал Россиысь искусство удысысь дано ужасьлы, «Ингур» капеллаен кивалтӥсьлы Валерий Митрофановлы. Лулчеберет секциын трос ужпумъёс ӝутэмын вал.Городын улӥсь делегатъёс дэмлазы Трокай Борисовлэсь синпелетсэ адскымон интые пуктыны.- Памятникез адӟыса, юзыр-кезьыр луисько, - вера Алевтина Поткина. - Кураськись кадь со сылэ, котырыз утялтэмын ӧвӧл. Ӟеч инты солы шедьтыны кулэ.Песянайёслы синпелет пуктон сярысь ӵектонэн кӧня ке ар талэсь азьло потӥз вал Германиын улӥсь улосчимы Виктор Березин. Виктор Афанасьевич таӵе малпанзэ шараяз:- Ижкармы удмуртъёс понна секыт инты луэ. Песянайёслы синпелет пуктыны луысал Пичи Пурга ёросысь Брангуртын. Ижысь Кызьпу арама сярысь но малпаськыны кулэ, дыр. Малы отын трос этажъем корка сылэ ни? Каллен-каллен со интыез озьы ик басьтыны быгатозы ук. Кытын ортчытъялом Герберез?«Удмурт Кенеш» огазеяськонлэн Яр ёросысь ёзэныз кивалтӥсь Валентина Дементьева ёросазы вордскем кылбурчилы Флор Васильевлы Иже синпелет пуктон сярысь малпанзэ вераз.Удмуртиысь калык художник Пётр Ёлкин шаерысьтымы суредасьёслэсь альбомъёссэс поттон сярысь вераськиз. Озьы ик ӝутэмын вал писательёслэсь произведениоссэс печатлан сярысь ужпум но. Гожъяськисьёслэн нимынызы вераськиз кылбурчи Галина Романова.Геннадий Корепанов «Элькуновидение» вожвылъяськонэз кылдытӥсьёс пӧлысь луэ. Таӵе ӵошатскон гуртъёсысь усточиослы быгатонлыксэс шараяны юрттэ. Сотэк кин тодысал Киясаысь «Ерпечкаосты», Можгаысь «Вить кырӟась сюлэмъёсты» но трос мукетъёссэ? Таӵе вожвылъяськонэ тросгес калык мед пыриськоз шуыса, Геннадий Семёнович культура удысын ужасьёслы вазиськиз.Резолюцие пыртэмын таӵе ӵектонъёс: Ижевск город администрациез куроно Кузебай Гердлэсь, Иосиф Наговицынлэсь но Трокай Борисовлэсь синпелетъёссэс балансазы кутыны, школаосы но библиотекаосы шаертодонъя литература басьтон понна коньдон висъяно, Ижын удмурт культурая центр кылдытоно, калык коллективъёслы коньдонэн юрттоно.Любовь Тихонова Теги: Бадымтчам лулчеберет Удмурткенеш удмуртлык

Лулчеберет

Виталий Пронин Яр ёросысь Биграгурт (Дизьмино) шоры сотовой связен вышка пуктыны медо. Но улӥсьёс пӧлысь уноез талы пумит. Соин сэрен 9-тӥ оштолэзе культурая юртэ калык кенеше люкаськылӥз. Яр ёросысь Биграгуртын но Байдагуртын улӥсьёс споръясько сотовой связья вышка пуктон пумысен. Туспуктӥз Альбина БушмакинаБиграгуртын сотовой связь интыен-интыен воксё уг куты. Секыт югдур Интернетэн. Вотэсэ сюрон понна адямиос трасса вылэ потано луо. Пандемиен валче школаосты пытсакузы, нылпиос шуге-леке вуылӥзы, урокъёссэс Интернет пыр лэсьтыны но келяны быгатытэк. Сыӵе ик секыт югдур артысь Байдагуртын. Ӝожтӥськонъёс юн трос. Калыклэсь улон-вылонзэ капчиятон вылысь гурт шоры вышка пуктыны малпазы. Юбо но вуттӥзы ни. Сое юнматыны гинэ на кылиз. Но гурт калык бугырскиз. Озьы Биграгуртын улӥсьёс 2 «фронтлы» люкиськизы, ог-огенызы керетонозь вуыса. Огъёсыз связь понна дурбасьто, мукетъёсыз пумит. Шонергес вераса, гуртлэн азинсконэзлы но туала технологиослы ваньзы шумпото, но гурт шоры ик вышка пуктыны кулэ ӧвӧл, шуо, со, пе, тазалыкез быдтоз. Гуртысь муш возисьёс но кышкатскемын. Соин ик Биграгуртысь етӥз муртъёс, ог 200 адямилэсь кинюртэмъёссэс люкаса, вышкалы пумит вазиськонэн 1-тӥ оштолэзе ёросысь Прокуратурае но ёрос администрацие бумага пыртӥзы. Та учыр Серекъян нуналэ тупаз ке но, шоккетон ӧй вал со. Кӧня ке ар талэсь азьло сыӵе ик документ пӧраллязы ни. Вышкалы пумит нюръяськисьёс пӧлын уноез — шоро-куспо арлыдо но мӧйы муртъёс. 9-тӥ оштолэзе Биграгуртын кенешон ортчиз. Гуртын ог 1 сюрс 400 адями улэ. Но байдагуртъёсын валче 82 кузя люкаськизы. Соосын пумиськизы ёрослэн йырыз Александр Старцев, Биграгурт поселениен кивалтӥсь Алёна Поздеева но интыысь депутатъёс. Видеоконференция пыр гуртоослэн юанъёссылы валэктон сётӥз сотовой связья операторлэн оскем муртэз. — Олокытын но юбо пуктыны места утчамы, — калыклы валэктӥз Алёна Поздеева. — Деревня сьӧры но, Чепецкой ураме но, лесничество котыре но. Я нюк тупа, я быдэс деревнялы тырмымон связь уг луы, я высоковольтной линиос кошко, инженерной коммуникациос люкето. Урод кутӥз ке, малы антенна пуктонэз? Каль (али) кадь ик шуген улӥмы ке, токма ваньмыз луоз. Тужгес ӟеч места деревня шоры тупаз. СанПиНлэн куронъёсыз ваньмыз чакламын: нылпи садлы но, школалы но, больницалы но матын ӧвӧл. Туспуктӥз Альбина Бушмакина— Улоно коркаослэсь, садлэсь, школалэсь, клублэсь палэнэгес места бырйыны уг луы вал шат? Электромагнитной излученилэсь адямилы мар ӟечез? Излучениен сэрен нылпи вайыны шугъясько, висись пиналъёс вордско, шуо. Милемлы татчы вышка кулэ ӧвӧл! — меӵкытӥз залын пукись огез арлыдо нылкышно. — Вышкалы деревня пумын места. Калык кышкаса медам улы. Макем адямиослэсь кыдёкын, сокем умойгес, — бордаз итӥськизы гуртысь азьветлӥсьёс. Таӵе вераськонъёсты кылыса, кыкетӥ «фронтысь» гуртоос чалмыт пукыны ӧз чидалэ ни. — Малы сотовой телефон пыр вераськиськоды? Солэсь излучение ӧвӧл шат? — вазизы соос. — Тазалыкез быдтэ шуыса, нокытын умой-умой гожтэмын ӧвӧл. Вань со кышканъёс — вераськонъёс гинэ. Тросгес керетӥды ке, одӥг оператор но асьмемын уз ужа. Эшшо 12 ар связьтэк курадӟомы на. Асьсэлэсь малпанзэс вераны ӧдъязы муш возисьёс но. Электромагнитной излучениен сэрен мушъёс быро, пе. Споръяськон лэчыт пуромиз. Огдыре ог-огзэс кылэмысь ик дугдӥзы, кожалод. Операторлэн оскем муртэз калыкез буйгатыны выриз ик, 4G сотовой связь адямилы но, мушъёслы но кышкытлык уг кылдыты шуыса. Вышкае юнматэм котькуд антенналы Роспотребнадзор аслэсьтыз заключенизэ гожтэ. Антеннаез юнматэмзы, связь лэземзы бере эшшо кӧня ке пол эскеро излученилэсь кужымзэ. Собере эскеронъёсты 3 арлы 1 пол ортчытъяло на. США-ын сярысь, Россиын куронъёс трослы чурытэсь, шуэ оператор. — Биграгуртъёслы кулэ ӧвӧл ке, ми доры коть бакчаямы юбо пуктэ, — куризы Байдагуртын улӥсьёс. — Кинлы ке жингыртон понна ми зӧк (бадӟым) сюрес вылэ потоно луиськомы. Туж курадӟиськомы. Ми сямен шуген улысалды ке, тазьы ӧй керетысалды. Яр ёрослэн йырыз Александр Старцев: — Ёросамы вышкалы пумитъяськисьёс ӧй вал на. Биграгуртлы связь кулэ — калык токма уг ӝожтӥськы. Вышка пуктыны санитарной врачлэн заключениез вань. Участок висъямын, вань куронъёсты лыдэ басьтыса. Но куд-ог адямиос Прокуратурае вазиськизы бере, табере солэсь решенизэ возьмаломы. Заявленизэс толэзь куспын эскерозы. Яр ёрос администрациысь специалистъёс пусъемъя, Биграгуртэ вышка «Цифровая экономика» нацпроектъя дунтэк пуктыны чакламын. Али гуртоос пумит султӥзы ке, ку сыӵе луонлык кылдоз на? Но таӵе валэктонэз куд-огезлэн кылэмез ик ӧз поты. Пумиськонэ лыктэмъёс куара сётоно кариськизы. Пумит луэмзэ вераз 37 мурт, вышка понна дурбасьтӥз 34-ез, мукетъёсыз мылкыдзэс вератэк кельтӥзы. Альбина Бушмакина

Улон-вылон

Виталий Пронин Быги клубысь усточиосУдмурт Элькунысь лулчеберетъя, печатья но ивортодэтъя министерство туэ кыкетӥзэ ортчытӥз гурт клубъёс пӧлын модельной лулчебертъя юрт кылдытонъя конкурс. Та конкурсэ кутӥзы Яр, Сарапул, Каракулино, Шаркан, Камбарка, но Якшур-Бӧдья ёросъёсысь клубъёслэсь проектъёссэс.Ӵошатсконын туэ вормизы Яр ёросысь Пудэм гуртысь «Металлург» лулчеберетъя юрт но Шаркан ёросысь Быгиысь лулчеберетъя юрт. Вормисьёслы висъямын 150 сюрс манет, компьютеръёс, тыл но крезьгур аппаратура басьтон понна. Теги: клуб ошатскон Шаркан Шарканёрос Яр

Иворъёс

Виталий Пронин Сиротаез утялтод - уждун басьтод?25-тӥ феврале Удмуртие вуылӥз Россиысь Нылпиослэн правооссыя уполномоченной Павел Астахов.Пыраз со Ижысь нылпи юртэ но реабилитация центре, сирота пиналъёслэсь кызьы улэм-вылэмзэс но дышетскемзэс ас синмыныз адӟиз. Дун-чылкыт Михаиллэн собораз пумиськылӥз Виктор Костенков баӵкоен но нылпиосты семьяосазы басьтэм анай-атайёсын.Кык арня азьвыл элькунамы вуизы П. Астаховлэн оскем муртъёсыз. Соос нимысьтыз эскеризы нылпиосын герӟаськем 54 учреждениосты. Павел Алексеевич ваньмыз пумысен йылпумъянъёс лэсьтӥз паськытатэм кенешын, отчы пыриськиз Президент Александр Волков.- Анай-атай юртысь потӥськомы ке, шуг-секытъёс кылдыку, асьмеос котьку дорамы берытскыны быгатӥськомы, визь-кенеш басьтӥськомы. Нош малы уг луы нылпи юртысь потэм пиналъёс понна визь-кенеш сётонъя нимысьтыз центр усьтыны? Егитъёс бадӟым улонэ вамышто, нош юн кариськыны дась уг луо - уноезлэсь квартираоссэс таласьёс но шедё. Астрахань, Кострома улосъёсын анай-атайтэк будэмъёслы центръёс туж пайдаё ужало. Удмуртилы но бере кыльыны уг яра. 2012-тӥ ар понна лыдпусъёс киям вуизы. Удмуртиын кылем арын 300 быдэ вуымтэ нылаш секытэн луэм. Соос пӧлысь 200-эз нылпизэ вордскемезлэсь азьвыл куштэм. 2008-тӥ арын кӧто луиллям 800 быдэ вуымтэ дыдыос. Та арен ӵошатыса, али лыдпус 3 поллы кулэсмемын. Ӧжытгес кылемын нуныоссэс мултэс карыса нылпи ваён юртэ кельтэмъёс но. 2009-тӥ арын сыӵе мумыос 104 вылӥллям ке, 2012-тӥ арын 68 кузя люкаськиллям. Озьы ке но валэктон ужез аналтыны уг яра, - шуиз Астахов.Павел Астахов Ижысь «Теплый дом» центрез но пусйытэк ӧз кельты. Со паймемын вал, центрын ик кӧласа улыны луэ шуыса - 18 интыез вань. Егит анайёслы нимысьтыз комнатаос чакламын. Таӵезэ вань улосъёсысь уд пумита.- Но центрез эшшо ӟечгес карон понна кулэ на видеокамераос пуктылыны, медкабинетсэс узырмытыны, юртъер пушкын тупатъян ужъёс ортчытыны, - шуиз Астахов.Кенеше пӧртэм ведомствоосысь но министерствоосысь лыктэмъёсты Москваысь куно сак кариськыны косӥз на тани мар ласянь:- Куд-ог нылпи юртъёсын ужасьёс вунэто медосмотр ортчыны. Кылсярысь, Глазовысяз 4 мурт сиён пӧранэн выре, туэ понна огез но больницае кожамтэ на. Татысь ик 187 специалист пӧлысь одӥг муртлэн гинэ справкаез вань, судъёстӥ костаськемын ӧвӧл шуыса. Нош соос ужало ляб визьем пичиосын! Пӧртэм ӧвӧл югдур Сарапулын но. Нош огысьтыз детдомысь секретарь воксё но куке-соку кыл кутон улэ кыскылэмын.Александр Волков югдурез тупатыны кыл сётӥз, дэмланзэ вераз:- Матысь кык ар ӵоже нылпи юртъёсысь сиротаослэсь лыдзэс кулэстыны выром, пичиосты семьяосы сётыса. Но мед луоз вал «выль» анай-атайёслэн ужъя книжкаязы со пумысен нимысьтыз гожтыны, соослы стаж мед мыноз. Соку нимысьтыз уждун но тырыны луысалыз. Сыӵе закон кылдытон пумысен Москваын но мед сюлмаськысалзы. Соку нылпи юртъёслэсь лыдзэс кулэстыны луоз, нылпиосты доразы басьтыны мылкыд карисьёс йылозы.Астахов со сярысь одно ик малпаськом шуиз.Елена ФёдороваТуспуктэмез: udmfoto.ru Теги: нылпиюрт ПавелАстахов сирота

Югдурез утён

Виталий Пронин Выль номерлэн вакчияк пуштросэз:- Элькунысь гурт удысэз азинтонъя концепция кылдытэмын. Кинлы юрттэт сётиськоз, кыӵе хозяйствоос бырозы?- Арлыдоосты шымыртыны уз лэзе... Пенсиос сярысь законлэн проектаз но мукет документъёсы пыртоно воштонъёс пумысен калыклэсь ӵектонъёссэ люкан кутскиз.- Тӧр шорын Э.Петров... Котькуд ужын аслаз кыл кутонэз, шуэ Кун Кенешысь депутат.- Сю сюрес. Одӥг ульча - быдэс гурт. Дэбес ёросысь Лёго гуртэ пырыку ик чечы зын вӧлме.- Одӥгзэ улялло, мукетыз пегӟе... Но закон тӥямын ке, кин ке но кыл кутоз ... Удмуртилэн выль Прокурорез Артём Николаев ивортӥз туэ йылпумъям но али сэрттӥськись ужъёс сярысь.

Иворъёс

Виталий Пронин Та нуналъёсы Ижын ортче инвалидъёслэн быдэс Россиысь нырысетӥ тол спартакиадазы. 37 улосысь лыктэм ог 700 спортсменъёс та ӵошатсконъёсы пырисько.Спартакиадалэн талисманэз Снежушка лымыпыры, нош эмблемаез - пӧсь сюлэм, со улонысь шуг-секытъёсты вормыны юрттэ.Спартакиадаез сиё-дано усьтон дыръя флагез ӝутӥзы Олимпиадалэн чемпионэз Тамара Тихонова, Паралимпиадалэн биатлонъя чемпионэз Борис Богданов, куасэн бызьылонъя Паралимпиадаын туй медален данъям Владимир Кононов, Россиысь Паралимпиадая комитетлэн улос ёзэныз кивалтӥсь Виктор Кузнецов.Нош спартакиадалэсь тылзэ ӝуатӥз паралимпиец Владислав Лекомцев. Со куасэн бызьылонъя куинь пол дуннеысь чемпион луиз.28-тӥ южтолэзе спартакиада ворсаськоз. Нош та дыре спортсменъёс медальёс понна ӵошатско Чекерилын, Галина Кулакова нимо, Александр Демидов нимо спортъя огъетъёсын но «Олимпиец» катокын. Программаязы пыртэмын сукыръёслы, кылӥсьтэмъёслы, суйтэк-пыдтэк кылемъёслы тупась спорт дисциплинаос: хоккей, кёрлинг, сноуборд, куасэн бызьылон, гурезьысь куасэн нискылан.Туспуктэмез: sportturizm.udmurt.ru Теги: Иж Спартакиадаинвалидов

Иворъёс

Виталий Пронин 1892-тӥ арын Вятка губерниысь Малмыж уездысь Вуж Мултан черкогуртысь крестьянъёс янгыше уськытэмын вал, адямиез курбон вайизы шуыса.6-тӥ-7-тӥ куарусёнэ шаерамы ортчоз Мултан ужлы сӥзем конференция. Та кӧшкемыт уж йылпумъяськем дырысен ортчиз ни 120 ар.2 нунал ӵоже конференцие пыриськозы быдэс Россиысь 150 пала тодосчиос, дышетӥсьёс, музейын ужасьёс, дышетскисьёс.Конференция кутскоз 6-тӥ куарусёнэ Ижысь Эшъяськон юртын. Докладъёссэс лыдӟозы Ижысь, Глазовысь, Санкт-Петербургысь тодосчиос. Соос сӥземын шаертодонлы, историлы, этнопедагогикалы, калык кусыпъёслы. Россиысь наукаосъя академилэн Санкт-Петербургысь библиотекаяз ужась В. Клишева вералоз 18-тћ даурысь киын лэсьтэм картаос сярысь. Соосъя адӟыны луэ, кызьы Кама но Ватка котырысь музъемъёсты адями ужаз кутћз, кытынгес улћз.Конференцие пыриськисьёс мукет нуналаз потозы Кизнер ёросэ. Соос вуылозы В. Короленко нимо музее но Короленко черкогуртысь Успенья черке. Кизнерысь культурая юртын Удмурт театрысь артистъёс пуктозы М. Петровлэн «Вуж Мултан» романэзъя спектакль.Тодады вайытом: 1892-тӥ арын Вятка губерниысь Малмыж уездысь Вуж Мултан черкогуртысь крестьянъёс янгыше уськытэмын вал, адямиез курбон вайизы шуыса. Удмуртъёс понна дурбасьтӥзы тодмо ӟуч писатель В. Короленко, юристъёс А. Кони, Н. Карабчевский. Соос, югдурез пыр-поч эскерыса, судэз шонер сюрес вылэ поттӥзы: удмуртъёс пытсэт сьӧрысь мозмытэмын вал."Удмурт дунне" Теги: удмуртлык

Улон-вылон

Виталий Пронин 19-тӥ толсуре Ижысь Суредаськон искусствоосъя элькун музейын усьтӥськиз «Коллекция. Ижевский авангард» адӟытон (0+). Искусствоосъя музейлэн кивалтӥсез в. Вахрушева тодматэ С. Орловлэн "Странник" суредэныз Туспуктӥз Марина ИвановаУдмуртилэн кунлыкезлы 100 ар тырмонлы сӥзем «Коллекция» адӟытон пӧрме 4 люкетлэсь но тодматэ элькунысьтымы 1920-тӥ-2020-тӥ аръёсысь профессиональной искусствоен. Музейчиос дасязы ини элькунысьтымы нырысетӥ художникъёслы сӥзем выставкаез, тодматӥзы 1960-тӥ-1990-тӥ аръёсы тодмо луэм классикъёсын но люказы шаерысьтымы этнофутуристъёслэсь ужъёссэс. «Коллекциысь» берпуметӥяз адӟытонэ люкамын 15 суредасьёслэн 30 ужъёссы. Адӟытонлэн шораз ик подэм (долблёный) пыж интыяське. Со сӥземын «Лодка» творческой огазеяськонлы — ӵапак со котырын ас вакытаз ӝужаз Ижкарысь авангард. Та огазеяськонлэн ёзчиосыз вал Энвиль Касимов, Сергей Орлов, Виктор Чувашев, Павел Аксёнов… Соос Удмуртиысь туала искусстволэсь туссэ кылдытӥзы, егит суредасьёсты сьӧразы валтӥзы. Авангард озьы ик юнмаз «Творческая дача» огазеяськон котырын. Али вӧжогес художникъёслэсь ужзэс азинто егитъёс: Дмитрий Коротаев, Евгения Мальцева, Игорь Снигирёв… Шумпотымон, пӧлазы егит удмурт суредась Чудья Жени туж яркыт адӟиське шуыса. Адӟытонын поттэмын солэн «Ночной костёр на берегу Камы» ужез. — Выставка возьматэ: Ижысь туала искусство ӧз уретӥськылы, со азинскемысь уг дугдылы. Пӧртэм ёзъёсысь суредасьёслэн но кусыпсы чигемын ӧвӧл. Со туж шумпотымон, — шуиз Вера Вахрушева. Авангард искусство учкисьёс пушкы золгес мед пыӵалоз шуыса, выставкаез усьтонын аспӧртэм амалъёсын крезьгур шудӥзы Максим Верёвкин суредась но солэн юрттӥськисьёсыз. Суредась йыр вылаз ведра поныны но ӧз вунэты — туала искусстволы учкисез паймытоно уга. Адӟытон ужалоз вуоно арысь 31-тӥ толшорозь. Анастасия ШУМИЛОВА

Иворъёс

Виталий Пронин Юкаменск ёросысь Шафеевоысь ФАП-лэн вуж юртэз.Юкаменск ёросысь Шафеево гуртын усьтӥськиз выль фельдшер-акушер пункт.Юрт пуктэмын 2 толэзь куспын, узырмытэмын туала куронъёслы тупась эмъян тӥрлыкен. Шафеевоысь сяна, артэ гуртъёсын улӥсьёс но отчы эмъюрттэтлы вазиськыны быгатозы.ФАП-ез усьтонын Удмуртилэн Тӧроез А. Соловьев шуиз:- Та нуналэз кема возьмады! Гуртоос туж кулэясько фельдшеръёслэн, врачъёслэн юрттэтсылы. Табере со понна ёрос центре, городэ потонэз уз луы. Туэ ар пумозь эшшо 25 гуртъёсын таӵе фельдшер-акушер пунктъёс усьтӥськозы, нош матысь 2 ар куспын - ог 50-эз. Выль юрт Уйпал ёросэз котыръякуз, А. Соловьев дугдылӥз Ёжгурт шор ёзо школае но. Солэн липет улаз интыяськемын культурая юрт, библиотека, гурт администрация, амбулатория. Нош туэ тыро-пыдо тупатъязы на школа бордысь спортзалэз. Гужем вылтӥ выльдӥзы столовоез но. Озьы нылпиос но, дышетӥсьёс но выль дышетскон арез выль мылкыдын мытӥзы.Сергей Захаров Туспуктӥз А. Поздеев Теги: тазалыкезутён Удмуртиезазинтон ужпум

Улон-вылон

Виталий Пронин Форум туэ радъяськоз Самара улосвылысь Мастрюков тыос дорын 26-тӥ пӧсьтолэзьысен 4-тӥ гудырикошконозь. Кинлэн мынэмез потэ, ивортоно ivolgaforum.ru вотэсбаме пырыса. Форуме пыриськыны быгато 18-30 аресъем егитъёс. Со понна кулэ малпаны проект но, ivolgaforum.ru вотэсбаме пырыса, малпанды сярысь вакчияк гожтыны. Форумысен ик тӥ та проекттэс дунъясьёслы возьматоды, оло, сое улонэ пыӵатыны грант но утоды. Форуме гожтӥськыны луоз 21-тӥ куартолэзёзь. Вераны кулэ, «Iволга»-е арысь аре ветло Удмуртиысь но егитъёс, котьку сямен вормонъёсын берто. Мария Иванова

Улон-вылон

Виталий Пронин Туэ «Лулчеберет марафон» ортчоз 8-тӥ ноябрьысен 10-тӥ декабрёзь, сӥземын луоз Россиын нырысьсэ кино возьматэм дырысен 125 ар тырмонлы. Акцие пыриськисьёс быгатозы ортчыны онлайн-тест, матэгес тодматскозы кино искусствоен. Ужрадэз ортчыто Россиысь Лулчеберетъя министерство, Россиысь Просвещениея но наукая министерство но Яндекс. «Лулчеберет марафонлэн» валтӥсь ужпумез — дышетскисьёсты киноен тодматыны но соин тунсыкъяськытыны. Киноосты учкыса но соос сярысь вераськыса, пиналъёс дышетско анализ лэсьтыны но вераны асьсэлэсь мылкыдзэс. Проект улсын нылпиос быгатозы пумиськылыны кино лэсьтӥсьёсын, школаосазы кылдытыны киноклубъёс но пичи фильмъёс . Ужрадэ пыриськон понна кулэ http://education.yandex.ru/culture ссылкая регистрация ортчыны. Итӥськыны быгато вань мылкыд карисьёс: дышетӥсьёс, пиналъёс но анай-атайёс. Вормисьёсты кузьымъёс витё. Теги: вожвылъяськон Лулчеберетмарафон

Иворъёс

Виталий Пронин Укно дурын уло пингвин, лудкеч, коӵыш.Мыным 23 арес. Егит анай. Кемалась потэ ни вал крючокен чильпаськыны дышетскеме, малпанэ быдэсмиз.Вень борды басьтӥськи пиналылы 8 толэзь дыръя. Умой, али Интернетын ваньмыз вань. Озьы кутски учкыны видео урокъёсты. Нырысетӥ уже - нылылы гужем нуллон дэрем. Пӧрмиз. Алигес шудонъёс лэсьтылыны, озьы ик салфеткаос чильпаны дышетски. Туж яра. Ачим но куанӥсько, нылылы но шудонъёсыз ярало.Тужгес капчи керттыны пингвинэз. Нимаз керттӥсько мугорыз, синъёсыз, нырыз, бурдъёсыз, пыдыз, йыре пононэз. Ваньзэ чильпам бере та люкетъёсты ог-огзы борды тэчоно.Пушказ вата я синтепон выллем маке туйнано, мугорыз мед возиськоз шуыса. Секытгес каремды потэ ке, быгатӥськоды юромо вузаськись шарикъёс пушказ поныны.Та пингвинэз чеберманы луэ на, мон керттӥ шарф, изьы.Малы кулэ киужен вырон?Киужен вырись адями гань-гань луэ.Ки, чиньыос векчи ужез быдэсъяку, йыр но ужа. Озьы чыры-пырыосты адӟыны, дунне шоры творческой синъёсын учкыны кутскиськод. Умойгес луэ йырсазь но.Киужен вырон уксёез шыръя. Котьку луэ вужезлэсь выльзэ пӧрмытыны, пыдвыл керттыны, коркаез чильпам, пужъятэм ужъёсын чебергес карыны.Елена Черанёва Теги: киуж

Улон-вылон

Виталий Пронин Ижкарысь Индустри ёросысь «Столичный» микрорайонын Нылпи творчествоя дворец пуктэмын луоз.Удмуртиысь Кивалтэтлэн президиумез азьвыл гожтэм документэ воштонъёс пыртӥз. Соосыз юнматэм бере лэсьтозы проект но юртэз пуктыны кутскозы. Коньдон висъямын луоз Удмуртилэн бюджетысьтыз. Ужъёс 330 миллион манет тыр усёзы. Теги: Ижкар Нылпитворчествоядворец Нылпиос

Иворъёс

Виталий Пронин Удмуртилэн Тӧроез Александр Бречалов, аслаз резиденцияз «Удмурт дунне» газетысь журналистъёсын пумиськылыкуз, газетлэн улэм-вылэмез, калыкен ужамез сярысь юалляськиз, валтӥсь редакторез Зинаида Рябининаез вордскем нуналэныз ӟечкылаз. - Редакцие пӧртэм юанъёсын вазиськисьёс трос, но ми унозэ соосты асьме кужымен сэрттыны быгатӥськом, - пусйиз валтӥсь редактор Зинаида Рябинина. - Унозэ ужпумъёсты интыосысь муниципал кылдытэтъёслэн кужыменызы тупатыны луэ. Журналистъёслэн данзы вань ай, статья потэм бере кытын ке выж лэсьто, кытын ке сюрес усьто... «Удмурт дунне» газет котьку бадӟым саклык висъя калыкен ужанлы, социальной проектъёслы. Кылсярысь, бадӟым данэз газетмылэн кубокез понна куасэн бызьылонъя ӵошатсконлэн. Но газетлы огназ секыт со быдӟа ужрадэз арлы быдэ ортчытъяны. Валтӥсь редактор Зинаида Рябинина Тӧролы вазиськиз: оло, луысал та ӵошатсконъёсты республикалэн кубокез понна ӵошатсконъёслэн этапазы пыртыны. Александр Владимирович та малпанэз туж умоен лыдъяз. Тани али, пе, Алнашын ортчем Гурт шудонъёсы ветлӥ. Туж яркыт но туж умой ортчытэмын вал. Адӟи юрттӥсьсылэсь, «Россельхозбанклэсь», пичигес гинэ баннерзэ. Нош малы «Удмурт дунне» газетэз но информационной партнёр каронтэм? Республикаысь валтӥсь ужрадъёс борды «Удмурт дунне» газетлэсь нимзэ юнматъяно, мед со адӟиськоз. Кыӵе вань луонлыкъёс - удмурт кылэз азинтоно, солы юрттоно. * * * Ӝутэмын вал Удмурт центр пуктонъя ужпум но. Сое чакламын вал Удмуртилэн кунлык басьтэмез дырысен 100 ар тырмонлы сӥзьыса усьтыны. Кызьыгес уж мынэ? Александр Владимирович пусйиз, матысь дыре со пумиськылоз Россиысь культурая министрен Владимир Мединскиен. Но одӥгзэ, пе, меӵак вераны быгатӥсько: Удмурт культурая центр одно ик луоз! Соку малы та ужпумъя сокем трос вераськонъёс-споръяськонъёс? - Мар бордысен ваньмыз кутскиз? Удмурт культурая центрез усьтыны малпамы Короленко нимо театрлэн азьвыл юртаз, сое выльдонлы-тупатъянлы 180-200 миллион манет кулэ луоз шуыса чакламын вал, - шуиз А. Бречалов. - Но та ужен пыр-поч вырыны ӧдъямы но, валамон луиз: юрт сокем вуж ни, сое куашкатоно но выльысь лэсьтоно. Ужъёслы 400 миллион манетлэсь трос кулэ шуыса лыдъямын вал. Ӝоген дась луоз ини выль юртэз ӝутонлы сӥзем проект. Юртлэн быдӟалаез 1,5 сюрс квадрат метрлы бадӟыматэмын луоз. Вань та ужъёс 450 миллион манет пала усёзы. Лэсьтоно ке, лэсьтоно ини чебергес, бадӟымгес но тып-тып. Зэм, луэ вал, мултэс малпаськытэк, нырысетӥ ӵектонъя ик кариськыны, юртэз 200 миллион тыр чеберъяны-выльдыны, нош 3-5 ар ортчыса, со нош ик тэшканы кутскиз ке? Мон озьы ужаны уг быгатӥськы! Александр Бречалов эшшо огпол оскытӥз на: Удмурт центр одно ик луоз, но умойгес сое федерал программая пуктыны. Озьы республикалэн кисыысьтыз 90 миллион манет гинэ кутӥськоз. Нялтас вераса, Удмурт культурая центр лэсьтон ужпумез (вӧзаз ик луоз бадӟым экспоцентр) Александр Владимирович ӝутэм, Президентэн Владимир Путинэн пумиськылыкуз но. - Мон юрттыны кури 3 бадӟым ужъёсты быдэстыны: ожгар тӥрлык поттонъя заводлэсь валтӥсь корпуссэ тупатон, Удмурт культурая центр пуктон но Ижысь 26-тӥ коллекторез тупатон (таиз 900 миллион манет тыр усе), - пусйиз Александр Бречалов. - Владимир Путин вань та ужъёслы дурбасьтӥз. * * * Туэ ар Удмуртиын ялэмын тазалыкез утёнлы сӥзем арен. Но та удысъя юанъёс ӧжытгес ӧз луэ. Сюлмаськыто соос «Удмурт дуннеысь» журналистъёсты но. Та сярысь газетмы азьланяз гожъялоз на. Нош Александр Владимирович ӧз ваты: - Мон арнялы быдэ республикаысьтымы демографияя югдурез чакласько, одно ик учкисько, кӧня адями улонысь кошке. Тужгес но сюлмаськытэ ужась калыклэн улонысь кошкемез. 2018-тӥ арын та лыдпусэз кулэстыны быгатӥм, мон оскисько, туэ ми та ласянь Приволжск федерал округын ӟечъёсыз пӧлын луом. Пумиськон дыръя тунсыко вераськон ӧръяськиз гурт хозяйство сярысь, оглом гуртэз ӝутонъя, вуз каронэз паськытгес радъянъя. Александр Владимировичлэн мылкыдыз пӧзе: Удмуртилэн экспортэз 2 миллион доллар, нош Татарстанлэн - 100 миллион доллар! Асьмелы но сыӵе ужпумъёс пуктоно, азинсконо, азьлань мыноно, пӧртэм амалъёс утчано. «Удмурт дунне» газетлэн редакцияз ужасьёс пӧртэм ужпумъёсъя асьсэ мылкыдъёссэс-дэмланъёссэс веразы на. Нош Александр Бречалов редакциез куриз матысь 2 арлы планзэ юнматыны, куд-ог яркыт ужрадъёсмес республикалэн планъёсаз пыртыны мед луоз, пе. Елена Миннигараева

Иворъёс

Виталий Пронин «Брангуртысь песянайёс» коллективлэн «Евровидение» ӵошатсконысь видеоез «Youtube» бамын 4 миллион пала адями учкемын ни. Комментариос вуо Сербиысь, Голландиысь, Португалиысь, араб кылын… Паймемын быдэс дунне - Москва но Европа гинэ ӧвӧл, асьсэос удмуртъёс абдрамын. Шат вуиз «зарни вакыт»? Удмурт кыл чузъяське быдэс Музъем шар тыр?Дышим ни кадь брангурт песяйёсмылэн вамышен-вамышен осконтэм ӝуждалаосы тубемзылы. Нырысь, оло, золгес оским: вераськонъёс вал, «Битлзысь» кизилиен Пол Маккартниен кырӟалозы шуыса. Нош Москваысь продюсер центрен герӟаськемзы бере Надежда Бабкиналы «подтанцовка» выллем сяна ӧз луэ. «Евровидение» возьматӥз: соос андеграундысь потыса - умой-а со, урод-а - трос калыклэн сюлмаз яратон кенжытӥзы. Но популярной луыны секыт.Бадӟым букмекер контораос, кылсярысь, «William Hill» но «Ladbrokes», ставка пуктыло ни, Бакуын ортчоно «Евровидениын» кин вормоз шуыса. Али нырысетӥ интые потэ марокко-бербер выжыысь швед кырӟась Лорин, кыкетӥ интые сюро асьме песянайёс. Со куспын Интернет вотэсын огыр-бугыр вераськонъёс вӧлмо. «Судъясьёс» брангуртъёслэсь нимзэс кызьы гинэ уг зуркато: «ӟуч шоу-бизнеслэн бамаз чабкон», «Россиез вузан», «ӟуч лулэз воштон». Мукетъёсыз споръясько: «ӟуч ӧвӧл со, удмурт»! «Мар татын возьдаськонэз - анай кылзэс данъяло!» «Кырӟан ӟеч, «сиськи но понтъёс» ӧвӧл - выжы герӟетъёс сярысь со». Кин ке серекъя, водка, балалайка но гондыр уг тырмы шуыса. Тросэз ӟученыз сурало, мар со «удмурт» куд-ог учкисьёслы чик но тодмо ӧвӧл.Аналитикъёс но визьмояськисьёс валэкто: Европаын али фольклор но этно мылкыдъёс кузёясько. Калык жадиз шоу-бизнеслэсь, «чилясь макесъёслэсь», шоголляськемлэсь. Уг тырмы оскымонэз, чылкытэз… * * *Удмуртъёс нош кӧня ке ӟудэмын, лэся. Валамон, асьмемыз пачылмытӥз пумтэм-йылтэм данъяськон, ваньмы ми песянайёс понна меӵак эфирын 26-тӥ мае висёмы. Нош Москваын вормемзы бере, 8-тӥ мартэ ӵукна ик, удмурт Интернет таркам кузьыли кар выллем адскиз - азьтэмез но брангурт песянайёс сярысь вераськиз. Тулыс, нылкышно нунал - кыӵе, пе! Песянайёслэн данзы ваньзэ согиз.Аслам малпамея, та феномен - удмурт ӧвӧл ини. Кызьы ке со вольтчиз ки улысьтымы… Огъя дунне висёнъёс сярысь маде кадь та пумтэм брангурт кырӟан. Дуннелы кулэ песянай, кудӥз сое утёз, вешалоз, пичи дыръяз кадь ик. Укыр паськыт алямын пӧяськон, ляб улэ аналскон. Таӵе вакытэ туж потэ кылзэм зэмос калык гуръёсты.Мукетыз ужпум - кызьы сое азинто продюсеръёс. Мон понна трослы матынгес вал «экспериментлэн» кутсконэз, соку Паша Поздеев куриз песянайёсты В. Цойлэсь, Б. Гребенщиковлэсь кырӟанъёссэс, «Битлзлэсь» гуръёссэ удмуртомытыны. Песянайёс рок-андеграундысь пегӟизы дунтэм поп ӧре. Продюсеръёс воштӥськизы, пыртӥзы «коньдон» шӧм.Тани мар гожтэ удмурт «Сайлент ву гур» рок-группаысь Анатолий Галиханов:«Нош но нош кылзӥсько выль кырӟанзэс - пумен золгес мылкыды пуксе. Туж «дунтэм» кылӥське. 2010-тӥ арысь «Айшон» кырӟанзы кужмогес, оскымонгес, яркытгес вал. Эх, номыре но уг валало со продюсер шуонъёссы, удмурт кырӟанэз сурало-пожало!»Та веран борды мукет малпанъёс итӥськизы: «коллективез виён», «культураез йырчукин берыктон». Огез пияш мылкыдэз ӝутыны выриз ик: «Эн куректэ! Эсьмаса, удмуртъёс сярысь песянайёс пыр ке но тодозы - воксё тодымтэзылэсь умойгес».Пӧсь ченгешонъёсы пыриськиз Ижысь «Ингур» капеллалэн кивалтӥсез Валерий Митрофанов:- Со, конечно, вормон, но сыӵе кырӟан калык искусстволы матын ӧвӧл ни. Жаль, вань калык коллективъёс соослэн пытьыостӥзы ортчизы ке. Соку удмурт шӧм быроз, удмурт кырӟан но куасьмоз. Мон категорически пумит удмурт калык искусствоез таӵе эстрадной шоу каремлы. Пропаганда ке пропаганда, но удмуртлык татын берпуметӥ интые кыле, нырысетӥ интыын - эстрадной шоу, попса.Удмурт кун филармониысь «Шулдыр ӝыт» эстрада театрлэн лулчеберетъя кивалтӥсез Марина Галичанина:- Кӧня ке ар талэсь азьло «Евровидениын» та выллем ик учыр Lordi группаен вал - финъёс паймытӥзы, мукет адскизы. Адямиослы кулэ гочатон, тунсыкоез, шок. Дима Билан куараеныз вормиз ке, «Брангурт песянайёс» эшшо огпол валан сётӥзы: «Евровидение» - со 80-тӥ-90-тž аръёсы кадь профессиональной эстрадалэн ӵошатсконэз ӧвӧл ни, али ворме шоу. Мукет ласянь, песянайёс - молодцы! Кулэ вакытэ кулэ интыын кулэ киосы сюризы. Сӥзисько соослы вормон.«Брангурт песянайёслэн азьвыл продюсерзы Павел Поздеев:- Зэмзэ но, вормемзылы ӧй оскы, 7-тӥ инты басьтозы, кожай. Но та учыр, 4 аръем экспериментлэн емышез шумпоттэ. Продюсер синмын учкыса, коньдон поттон ласянь татын ваньмыз умой. «Party for everybody» кырӟанлэн гурез но, кылъёсыз но йыре кылё. Удмурт пиарщик сямен вазиськисько таӵе куронъёсын: припевысь англи кылъёсты воштыны кулэ удмурт чуръёсын: «Камон, нылъёс! Камон, пиос! Камон, эшъёс!» «Бум-бум» кылэз «йыг-йыг» шуоно. Соку кырӟанзы удмуртомоз. Али Электроники диджейёсын ӵапак та бордын ужаськом.Калыкез мон курисько: песянайёслы профессионал дунъет эн сётэ. Учконо огъя, удмурт культура понна мар соос вайизы. Популяризация, тодман, удмуртсэ дуннее пыртон. Ваньзэсты ӧтисько та ласянь дунъяны.Брангурт песянайёслэсь феномензэс эскерозы 21-тӥ мартэ Ижысь «Грифон» галереяын. Вань визь кужыммес люкалом но тыршом валаны, малы соос вормизы. Ӧтиськом вань мылкыд карисьёсты!Дарали Лели.

Улон-вылон

Виталий Пронин Арлыдоослэсь улон-вылонзэс умоятон - кунлэн огез валтӥсь ужпумез. Калык сярысь сюлмаськон - нырысетӥ интыын.Шаерамы 11 интернат ужа. Калыкез утён, семья но демография политикая министр Ольга Корепанова верамъя, мӧйыослэн юртъёсазы 3 сюрс 600-лэсь трос мурт улэ. Интернатэ черодзэ возьма эшшо 200-эз. Таослэсь лыдпуссэс кулэстон понна интернатъёсты ялан выльдо но паськытато. Кылсярысь, тросгес инты кылдэмын Алнаш интернатын. Улон интыоссэс умоятӥзы Эгра ёросысь Факел черкогуртысь интернатын. Туэ паськытатозы Глазовысь но Сарапулысь интернатъёсты. Та учреждениосты тупатъянлы висъямын 25 миллион манет. Со дыре ик частной интернатъёс усьтӥсько. Шаерамы соос 3 луизы ни. Озьы ке но черод уг кулэсмы. Угось калык пересьме, шуэ Ольга Корепанова.Интернатъёсы сюрыны шуг луиз бере, шаерамы выль программа ужаны кутскемын. Табере арлыдоосты приёмной семьяосы басьтыны луонлык вань. Со сяна, аслад коркаяд санаторий лэсьтыны луоно. Мылкыд вань ке, доре ӧтьыны луэ массаж лэсьтӥсез, эмсузэрез но мукет специалистъёсты. Ольга Корепанова верамъя, тужгес пыдлось гуртъёсы пота нимысьтыз бригада. Арлыдоос доры вуыло психологъёс, юристъёс, эмсузэръёс, йырси ӵышкисьёс, вуриськисьёс.Шаерысьтымы 112 сюрс инвалидъёслэсь улон-вылонзэс капчиятон вылысь 2011-тӥ арысен ужа «Доступная среда» программа. Программаез пыӵатон вылысь висъямын ни 529 миллион манет. Таин валче 150 учреждение тупатъямын, сӧсыръёслы отчы сюрыны каньылгес мед луоз шуыса.Палэнэ уг кылё Быдӟым оже пыриськемъёс, ожысь инвалидъёс но палкышноос. Таослы улоно юртсэс тупатъян вылысь 30 сюрсысен 80 сюрс манетозь висъяське. Уксё сётӥське соослы гинэ, кин улон сэреглы сертификат ӧз басьты. Россиысь Пенсиосъя фондэн валче азьланяз чакламын гуртын улӥсь ожысь ветеранъёслэн но инвалидъёслэн, палкышноослэн юртъёсазы газ кыскыны. Калык сярысь сюлмаськон - нырысетӥ интыын, шуэ Ольга Корепанова.Елена Сараматова Туспуктӥз А. Горбунов

Улон-вылон

Виталий Пронин Арлы быдэ Гурт удысъя но сиён-юонъя министерство фермеръёс пӧлын вожвылъяськон ялэ. Али нош ик устооссэ бырйиз, проектъёссылы грантъёс висъяз. Нимысьтыз пусъемын гурт кооператив кылдытӥсьёс.Туэ фермеръёс пӧлын грант люкылонъя комиссие ёросъёсысь 41 бизнес-проектъёс вуттэмын вал. Таосты сӥсъязы: котькудӥзлэсь учкизы, макем со юрттоз гуртсэс азинтыны, кӧня муртлы уж кылдоз. Озьы семьяен пудо вордӥсь фермеръёс пӧлысь 11-ез финалозь вуиз, таос радысь 7-езлы грант висъяны чакламын, быдӟалаез - быдэн 10 миллион манет. Ужаны кутскись 27 фермеръёс пӧлысь 13-ез тужгес устоен пусъемын, таослы висъяськоз быдэн 3 миллион манет. Тужгес чупресэсь луизы алнашъёс - 4 фермеръёслы грантэн удалтӥз. Нялтас вераса, Алнаш районын тужгес трос фермеръёссы - оглом 60 пала лыдъясько. Куспазы вожвылъяськыса кадь тыршо. Пудо вордэм сяна, мыло-кыдо ужало музъем вылын но. Ю-нянь будэто, трос аръем турынъёс кизё - ваньзэ сое гуртоослы вузало, калыклы пудо сиён дасяны, бакчазэс гырыны юртто. Калыклэн угось возьёсты турнаса ветлэмез уггес поты ни - дасьсэ басьтыны капчигес, шуо.Гурт удысъя но сиён-юонъя министр Ольга Абрамова пусъемъя, проектъёсынызы тужгес паймытӥзы гурт кооперативъёс кылдытӥсь фермеръёс. Туэ соос 3 кузя вал, ваньзылы 12 миллион манет грант висъяны чакламын. Проектъёссы ёросэз но, шаерез но азинтыны бадӟым инъет сёто. Кылсярысь, Сьӧлта ёросысь «Новомоньинское» потребобщество йӧллэсь тросгес сиён-юон поттыны, цехсэ выльдыны малпа. Озьыен, гуртоослэсь тросгес йӧлзэс басьтыны быгатозы. Пичи Пурга ёросысь «Агро-Лидер» кооперативе огазеяськем фермеръёс бакча сиён возёнъя хранилищеез йылаз-пумаз вуттыны медо. Чакламын со 2 сюрс 400 тонналы. Алнашысь фермер Пётр Степанов котыре огазеяськизы Грак, Кизнер но Можга ёросъёсысь 9 фермеръёс, дэмен «Тойма» кооператив кылдытӥзы. Алнаш черкогуртын усьтыны медо пудо вандонъя но сӥльлэсь сиён лэсьтонъя цехъёс. Черкогуртысь вуж котельноез басьтӥзы но сое выльдон борды кутскизы ни. Ӵапак татчы ик 12 миллион манет грант мыноз. Туэ ар пумозь убойной цехез йылаз-пумаз вуттыны медо, нош вуоно арын колбаса, консерваос лэсьтонъя цех усьтыны чаклало. Кылем-мылемъёссы юнме медаз куштӥське шуыса, татын ик пунылы но коӵышлы сиён поттыны медо. Удмурт фермерлэн Пётр Степановлэн ужзэс вормонзылы осконъёсыз будо: ӟеч командаен ваньмыз пӧрмоз, шуэ со.Нош макем шумпотӥзы пудо вандон цех кылдэмлы гуртоос. Алнаш котырысь ёросъёсын угось со воксё но ӧй вал.Ольга Абрамова пусъемъя, огазеяськон бордын - кужым. Кооператив кылдытыса ужасьёслы азьланяз но бадӟым саклык висъяськоз.Елена Сараматова

Улон-вылон

Виталий Пронин 1-тӥ-10-тӥ тулыспалэ Удмуртиын ортчоз пельняньлы сӥзем фестиваль. Таяз радэ со куное ӧте быдэс Россиысь калыкез… шудыны пельнянь шудонъёсын. Фестиваль паськыталоз. Нырысь ик, выль шулдыръяськон интыос пазьгиськозы Шор площадьысен тымет ярдурозь. Собере - фестивальын котькудӥз аслыз уж шедьтоз. Кибашлыос «Зарни киос» конкурсэ пыриськозы, пӧраськисьёс «Зарни пельнянь» премия понна вожвылъяськозы, спортэн вырисьёс калык шудонъёсын нюръяськозы - ӵапак берлояз ик асьсэ командаосынызы лыктозы быдэс Россиысь улосвылъёс но элькунъёс. Со сяна, котьку сямен та бадӟым шулдыръяськонын луоз мастер-классъёсы пыриськыны, кӧт тырымон пельнянь сиыны, аслыд но пӧраськыны. Выль сиён рецептъёс утчаны лыктозы Россиысь «Ческыт страна» сиён-юонъя картаез лэсьтӥсьёс. Вераны кулэ, пельняньлы сӥзем фестиваль шаерамы 2015-тӥ арысен ортчылэ ни. Кылем арын со куноятӥз 35 сюрс адямиез, соос сиизы 74 сюрс 59 пельнянь - таӵеез ӧй вал на быдэс Россиын. 0+ Сергей Захаров Туспуктэм но видео: vk.com

Улон-вылон

Виталий Пронин 10-тӥ пӧсьтолэзе Пичи Пурга черкогуртын ортчоз «Учке мынэсьтым дэремме» элькун фестиваль. Тӧр шорын - удмурт калык дэрем. Удмурт дэремез эскерисьёс-чакласьёс пусъё, вашкала дыръя котькуд гуртын дӥсьсы асьсэлэн вал, кыӵе гуртысь луэмез гуртоос дэремъя но валало вылэм. Али, жаляса верано, ми ӧжыт тодӥськом ни Сьӧлта, Сюмси, Яр палась удмурт дэремъёсты, со понна тодмаськом Алнаш, Шаркан дӥсьёсты.- «Мон удмурт дэрем нуллысал, но басьтыны нокытысь» - таӵе ӝожтӥськонэз удмурт калык вунэтӥз ни. Али уно кылдэмын асьсэзыз дизайнер но модельер нимасьёс, - вера дӥськутэз выльдӥсь Татьяна Москвина. - Нош мынам потэ тау шуэме огшоры гуртысь вуриськисьёслы, соос ук котькуд гуртлэсь модазэ кылдыто. Ми ум тодӥське соослэсь нимъёссэс, ужъёссэс. Та фестивальын ми соосты котрес ӝӧк сьӧры бичаломы, тодон-валанзэс будэтомы. Куд-огез вурем дӥсьсэ чеберъян понна оломар но бордаз лякылоно кожа. Соин ик фестивале малпамы чортыны вашкала дэремъёсты валась тодосчиосты, огез соос пӧлысь М. Атаманов. Со сяна, фестивальын 5-6 секциос ужалозы. Огаз сценалы ярась удмурт дӥсез вурыны дышетскозы, мукетаз пӧртэм ёросъёсысь удмурт дӥсьлэсь пӧртэмлыксэ эскерозы…«Учке мынэсьтым дэремме» фестивале люкаськозы быдэс шаерысьтымы вуриськисьёс. Трос мылкыд карисьёс Пичи Пурга, Алнаш, Эгра ёросъёсысь. Соос пыриськозы пӧртэм секциослэн ужазы, мастер-классъёсы, вурем дэремъёссылы жюрилэсь дунъет басьтозы, ӝыт концерт дыръя асьсэ дэремъёссэс калыклы возьматозы.Фестивальын луоз кунгож сьӧрысь куно но - Женеваысь дизайнер Ирина Соломатина. Татчы лыктон понна со нимысьтыз коллекция вурем. Вуриськисьёслы со мастер-класс ортчытоз.Фестиваль кутскоз 10-тӥ пӧсьтолэзе 11 часын Пичи Пургалась культурая юртын. 0+ Мария Векшина

Улон-вылон

Виталий Пронин Туэ ньыль ар тырмиз «Сайлент Ву Гур» (SWG) группалы. Нырысьсэ та егитъёс калык азе потӥзы 2008-тӥ арын коньывуон толэзе Ижысь «Авиатор» клубын. Светлана Ручкина, Анатолий Галиханов, Владимир Жуйков но Григорий Степанов туж чаляк асьсэ пала берыктӥзы арлыдо но еж учкисьёслэсь сюлэмъёссэс.«Сайлент Ву Гур» егит группа ке но, вормонъёсыз трос ини. Учкисьёслы тунсыко луон понна артистъёслы ялан будоно, дискъёс поттано. Созэ но, тазэ но «SWG» вуэ. Кырӟасьсы Светлана Ручкина али дышетсконзэ азинтэ Финляндиын. Кыӵе меда улэ удмурт нылаш фин музъем вылын?- Мынам ваньмыз умой, - вера Лади Светӥ. - Татчы вуыса, валай: туризмез миграциен сураны уг яра. Финляндие куное лыктыку, ваньмыз мукет потэ, но котькытын сямен ик, татын но шуг-секытъёс вань. Но ваньмыз ас ӧраз пыриз ини: кылы воля, дышетсконэ мынэ. Учкисьёсмы медаз кышкалэ: группаысь пиосын кусыпъёсме уг ыштӥськы. Соос Ижын куиньназы шудо, мон татын репетировать карисько. Пумиськылӥськом, ӵош ик ужаськом. Кемалась ик ӧвӧл вуылӥм Нидерландые. Амстердам но Леуварден городъёсын ккалыкез шулдыртӥм. Кылем арын Италиын ортчем «Liet International-2011» конкурсын вормимы вал. Та ӵошатскон, мукет сямен сое пичи калыкъёслэн Евровиденизы шуо, аслэсьтыз сюрессэ мытӥз ӵапак Леуварденын. Отчы ми вуылӥм конкурслэн 10 ар тырмонэзлы сӥзем концертэ. Улӥмы, уд оске, корабльын. Сцена вылын мылысь-кыдысь тыршимы, уго куара туж чылкыт чузъяськиз. Ми котькытын кырӟаны дась, куара гинэ умой пуктэмын мед луоз.Татын улыны кутскеме бере валай: ялан удмурт сямен вераськисько, малпаськисько. Одӥг-ог ӟуч кыллэсь но мӧзмисько ни. Татын удмуртъёс трос ке но, сюлэм доре куриське. Но матысь дыре бертыны уз кылды, дыр, одӥг арня каникулэ вань ке но. Туж трос ужрадъёс чакламын. Тани арняе гинэ чакламын вал Пельнянь ӝыт, ортчиз Дизайн нунал, отчы люкаськылӥзы фин-угор выжыысь усточиос. Хельсинкие вуылӥз Ижысь дизайнер Полина Кубиста, алигес со Санкт-Петербургын модая арняе пыриськиз. Нялтас вераса, Леуварденын ми кырӟамы солэн костюмъёсыныз. Удмурт пужыосын туала дэремъёсмылы ваньмыз синмаськизы. Озьы ик Муш Нади эшъёссэ люкалляз, Рихимяки городын со перепеч пӧраз. Ортчиз на крезьгурлы сӥзем ужрад, отчы люкаськылӥзы Эстониысь, Карелиысь, Финляндиысь но Удмуртиысь крезьгурасьёс. Кылем аряне ик мон вытупать кари Хельсинкиын ӵыжы-выжы калыкъёслы сӥзем нуналъёсын, та ужрад ортчиз Кастрен огазеяськон кичӧлтэмъя. Матысь дыре нош ик «Сайлент Ву Гур» чузъяськоз Финляндиын, дасяськиськом турнелы, али кенешонъёс мыно татысь ньыль городын концертъёс сётон пумысен.Али шуг вераны, кызьы-мар радъяськоз улонэ. Но огзэ тодӥсько умой: берытско Удмуртие. Азьланез пумысен малпанъёсы герӟаськемын вордскем шаереным.Галина Семёнова Туспуктӥз Дмитрий Дубовцев Теги: SilentWooGoore Егитъёс

Иворъёс

Виталий Пронин Брангуртын улӥсьёс пӧлтӥ вераськонъёс ортчизы: черкогуртысьтызы больница, пе, ворсаськоз. Та пумысен Пичи Пурга администрацилэн пресс-службаез буйгатэ: Брангурт больницаез ворсаны нокин уг малпа но ӧз малпа.Вераськонъёс потӥзы, дыр, Брангурт больницаысь валтӥсь эмъясьлэн кошкемез бере. Но зэмзэ ке, воргорон мукет интыын эмъясь луыса тыршыны малпа. Али со интые Брангурт больницае выль кивалтӥсь утчало.Со сяна, валтӥсь врач кошкемен, куд-ог висисьёсты эмъяськон интыысь доразы лэзизы, кӧнязэ ке Эдэйгуртысь пересьёслэн юртазы интыязы.Туспуктэмез: doctorpiter.ru Теги: Брангурт эмъянучреждениос

Иворъёс

Виталий Пронин Шуд пуйыослы сюрес вылэ потыны юрттӥзы «Согласие», Тимченколэн фондъёссы. Удмуртиысь делегация Саратов улосысь Хвалынск городысь музей азьын Туспуктэм басьтэмын: vk.com/mozaikaudmurtiaСаратовын программа узыр радъямын вал. Нуналлы быдэ — выль адямиосын, выль интыосын пумиськонъёс. Кылсярысь, вормисьёс вуылӥзы Ртищевоысь краеведениея музее. Отын экспонатъёсын тодматскизы, тодӥзы, кызьы та городын проектъёсын ужало. Вормисьёс пыразы на Поповка черкогуртысь «Выль корка» культурая центре. Пыриськизы «Хвалынск: культурные слои» проектэз усьтонэ. Та сяна, кожаллязы Лохе. Та черкогуртлэн, нимыз сяна, пуштросэз но тунсыко вылэм. Отын йӧн-йӧн сылэ Дун-чылкыт Михаиллэн черкез. Ческыт вуэныз гочатэ Маровлэн ошмесэз. «ФизкультFest» проектлэн кылдытӥсез Юлия Плехова но «Шулдыр шуландыр» проектлэн авторез Людмила Юферева пусъемъя, стажировка соослы луонлык сётӥз мукет улосъёслэн ужаменызы тодматскыны, асьсэды ӵошатыны но дунъет сётыны. Валазы, кызьы Саратовын ог-огенызы кенешыса валче ужало калык, кивалтӥсьёс но ужбергатӥсьёс. Ольга Корепанова

Лулчеберет

Виталий Пронин Суредаз Евгений БикузинПарижын удмурт кыллы но лулчеберетлы сӥзем нуналъёс усьтӥсько. Радъясез, Фин-угор калыкъёсты азинтонъя ассоциация (ADEFO) мылкыд карисьёслы тунсыко ужрадъёс дасям.Туннэ суредасьёс Евгений Бикузин, Анастасия Русских но Анастасия Фертикова ужъёссэс возьматозы.Анастасия Русских - Ижысь дизайнер, быземын Францие. Анастасия Фертикова улэ но ужа Еатеринбургын, пӧртэм киужъёсын выре: пужъятӥське, басма вылын суредаське, гынлэсь тунсыко арбериос кылдытэ. Женя Бикузинлэсь удмурт шӧмо стрит-арт туала амалэн кылдытэм суредъёссэ табере кунгож сьӧрын но дунъялозы.14-тӥ но 15-тӥ толсуре литературалы но кыллы сӥзем конференциосын удмурт, венгер, эстон, француз тодосчиос ужъёссэс лыдӟозы. Асьмелы но тунсыко луысал тодыны, мар вералозы Франциысь тодосчи Мари Касен но история тодосъя доктор, профессор Галина Никитина карысь но гуртысь туала удмурт общество сярысь.Со сяна, «Узы-боры» кино, француз Munchoman-лэн удмурт кырӟанъёслэн кавер-версиоссы, Надежда Уткиналэн творчествоеныз тодматскон но мукет тунсыко удмурт проектъёс Европаысь учкисьёсты возьмало. Теги: Париж удмуртлык Фин-угордунне

Иворъёс

Виталий Пронин 24-тӥ феврале «Огъя Россия» партилэн Удмуртиысь ёзэзлэн секретарезлэсь ужзэ быдэсъясь Владимир Невоструев кивалтэм улсын ортчиз партилэн оргкомитетэзлэн кенешез.Ӝутэмын вал кӧня ке ужпумъёс. Пӧлазы - Кун Думае матэктӥсь быръёнъёс. Кенеше пыриськисьёс эскеризы «Огъя Россия» партилэн нимыныз быръёнъёсы ӵектӥськись Валерий Бузиловлэсь кандидатуразэ. Али со Кун Кенешысь Экономикаын политикая, промышленностья но инвестициосъя ялан ужась комиссиен кивалтэ.Оргкомитетлэн кенешаз пыриськисьёс Бузиловез юанъёсын трос ӧз ёртэ, со понна куаразэс огкылысь сётӥзы.Владимир Невоструев сӥзиз кандидатлы праймериз пыр ӟеч потыны. Пусйиз, партия пушкын куара сётон пыр, Кун Думае кандидатъёс гинэ ӧвӧл, муниципал ёросъёсы, поселениосы депутатэ кандидатъёс но потозы. Угось вань та быръёнъёс одӥг нуналэ, туэ сентябре, ортчозы.- Валтӥсь ужпум: астэ гинэ ӧвӧл, партиез, солэсь луонлыкъёссэ возьматоно, республикаямы но Россиын ужаменыз тодматоно. Куаразэ сётэм сяна, праймериз дыръя калык пӧртэм юанъёсын мед вазиськысал, дэмланъёссэ мед сётысал. Со дэмланъёсты пыртыны луысал «Огъя Россия» партилэн быръёнъёсъя программаяз, - пусйиз Владимир Невоструев.Елена Васильева

Иворъёс

Виталий Пронин Толэзь но ӝыны куспын выльдэмын Пугачёво каргуртысь школа. Вужезлэн юртлэн номыриз кылемын ӧвӧл ни, табере со выль шыкыс кадь сылэ. Гуртоос шуо: сётэм кылзэ Александр Волков быдэстӥз! Ож тӥрлык возён складын пуштылонъёс бере школалэн юртэз ярантэм луиз вал. Соку ик Президент оскытӥз анай-атайёсты, дышетӥсьёсты: 1-тӥ сентябре нылпиос пырозы выльдэм классъёсы.Выль дышетскон арлэн нырысетӥ нуналаз, котьку сямен ик, школа тымиськиз сяськаосын, жингыртӥз нырысетӥ чингыли, инме лобизы пельтэм шаръёс. Нош куноос, азьло аръёсын ӵошатыса, кӧня ке поллы тросгес луизы. Вань гурт калык люкаськылӥз кадь отчы. Вуылӥзы республикаысьтымы вылӥ кивалтӥсьёс но. Александр Волков тау кариз пугачёвоослэн оскемзылы но чидамзылы.- Ӧжытак вите на, толэзь-кык ортчыса, каргуртын таӵе ик шудон корка кадь нылпи сад но усьтӥськоз, - куриз со.Школаез выльдонлы ог 40 миллион манет висъямын. Ассэ юртэз чебертэм сяна, отчы ӵыжак-выль ӝӧк-пуконъёс, партаос, дышетскон тӥрлык басьтэмын. Школа бордын табере луоз стадион.Пугачёвоысь 320 дышетскисьёс вамыштӥзы нырысетӥ уроке. Котькытын сямен ик, со сӥземын вал ужась адямилэн арезлы. Пусйизы: школазэс выльдон уж борды огъя кужымен кышкатэк басьтӥськемысь гинэ, дышетскон арез соос мыто ӟеч мылкыдын. Элина Кумачёва.

Улон-вылон

Виталий Пронин Така. Арняды огыр-бугыр ортчоз, мылкыдды вошъяськоз. Нылпиосты пельпум вылады тубемын. Юнме шорысь вӧзысьтыды адямиосты шоры вожпотэмдэс эн кисьтэ. Буйгатске, бакчаяды бугыръяськыса. Ужъёсты ӝоген умой пала воштӥськозы. Эмъясьёсын кенешытэк, ас тодэмдыя эмъюм эн юэ. Ош. Ужды трос, но тазалыкты сярысь но сюлмаськоно. Котырысьтыды адямиос но буйгатэмдэс витё. Шуныт кыл сюлэмезуг сӧры. Ӵыжы-выжыосты доры ветлондэс но ӵуказелы эн кельтэ. Бакчаяды выль арбериос басьтэ ни. Кыктоос. Макем тросгес ужалоды, сокем ӟечгес улоды. Кинэ ке вылӥе ӝутозы. Нош кин ке дуно арбери басьтоз. Арня пумын сюрес воже шедёды: кыкез пӧлысь одӥгзэ быръёно луоз. Ӟеч-ӟеч малпаське, угось улонды но чутрак воштӥськыны быгатоз. Семьяды сярысь эшъёсты пӧлын укыр эн зуле. Кисло-кусло. Ялан кытчы ке дыртӥськоды, озьы но номыр карыса уд вуиське. Быдэстоно уждэс дорады нуыны эн ик малпалэ, семьяды уз вала. Арня шорын коньдонэн шугъяськонъёсты кылдозы. Муртъёслэсь кураськыны яке кредит басьтыны эн дыртэ, сотэк но улыны быгатоды. Лев. Азяды пуктэм ужпумъёстэс одно ик быдэстыны тырше, нош коньдондэс — шыръяны. Ужады выль удыс ӵектозы, соглаш кариськемдылэсь азьло кузпалэныды кенеше, кулэ-а со тӥледлы. Тросгес саклык висъялэ семьядылы: ческыт пӧраськемен куноятэ, тросгес емыш басьялэ. Нылмурт. Та арнядэс шыпытын ортчытоно луоз: эн дыртэ, эн керӟегъяське, эн керетэ. Дорысь ужъёстылы тросгес саклык висъялэ, утялтӥське, дӥськуттэс гужемлы дасялэ. Мугордэс кыдатэ. Весъёс. Интыяды пукыны дышемын ӧвӧл, ваньзэ асьтэлэн тодэмды, эскеремды потэ. Иське, азьлань, ваньзэ лэсьтыса вуоды. Арня пумын куное ӧтисьёс луозы, тодмотэм адямиос шуыса, пумит вазьыны эн дыртэ. Огназы улӥсьёс выль туган кутозы яке семья кылдытозы. Скорпион. Арнялэсь ортчемзэ ик уд шӧдэ. Выль малпанъёсты кылдозы, соосты капчиен быдэстоды. Озьы ке но дуно документъёсын ужандэс мукет арнялы кельтэ. Чаклаське, котырады трос адямиос лякиськыны выро, тросэз соос ньӧмыз понна гинэ эш карисько. Ыбылӥськись. Ялан ужаськоды, ужады выльзэ пыӵатыны тыршиськоды, нош данзэ эшъёсты басьто. Соин ик утелэ тазалыктэс, тросгес саклык висъялэ семьядылы. Арня пумын малпамтэ шорысь ӟеч уждун басьтоды но кыдёкысь ӟеч ивор кылоды. Сюро кеч. Каньылак улыны дышиды ни вал, арня шорысен ужъёсты йылозы. Макем ӟеч ужалоды, сокем тросгес уждун басьтоды. Ужды вискын мугордэс куасалляны эн вунэтэ. Семьядылы азьлапал ик ивортэ, дорады бергес бертылоды шуыса. Тазалыктэс чаклалэ: дыраз но пайдаё сиськон сярысь эн вунэтэ. Ву кисьтась. Арняды кемалы вунонтэм кылёз. Малпамтэ шорысь ӟеч кузьым басьтоды но шумпоттӥсь иворъёс кылоды. Ужъёсты трос, асьтэлэн быгатонлыкъёстылы гинэ оскиське. Шӧдӥськоды ке, ужез интыысьтыз вырӟытыны уд быгатӥське шуыса, эн басьтӥське со борды. Чорыгъёс. Ялан калык пӧлын азьветлӥсь луэмды потэ. Дыр вуэмын ышыгын пукыны, лэсьтэм ужъёсты сярысь малпаськыны, тодон-валанъёстэс будэтыны яке огшоры азьтэмъяськыны. Синмаськем муртты йырдэс поромытоз. Арня пумын ӟеч-ӟеч шутэтске, тросгес кӧлэ но кузьыт сиёнлэсь возиське.

Иворъёс

Виталий Пронин Плиталэн бервылъёсызВоткинскын егит муртъёс кудӟем йырын мемориал плитаез погыртӥзы. Али солэн вань бервылъёсыз утялтэмын ни.Туннэ вазь ӵукна ӝог мынӥсь KIA машина сюрес дурысь скверысь синпелетэ мырӟиськиз. Быдӟым Атыкай ожлэн геройёсызлы сӥзем 8 мемориал плитаос пӧлысь одӥгзэ кудӟем водитель быдэсак куажгатӥз. Адӟисьёс верало: «Со учыр бере погмаськем машинаысь егитъёс потӥзы но, салонысь ӟенелик поттыса, кытчы ке кошкизы». Авариын одӥгзы но вӧсь ӧз луэ.Туспуктэмез: votkinsk.net Теги: Вотка

Иворъёс

Виталий Пронин Россиысь «Знание» огазеяськон ялӥз «Лига знаний» визь сынан викторинаез. Квизэ пыриськон понна 5 муртлэсь команда кылдытоно но ligaznaniy.znanierussia.ru сайтын пусйиськоно. 2 часъем визь сынан шудонъёс 2 арняяз 1 пол ортчылозы. Шудӥсьёс история, география, наука, техника, искусство, лулчеберет, спорт но мукет удысъёсысь тодон-валанъёссэс эскерозы. Туннэ нуналлы викторинае пыриськыны Ижкарысь 2 команда мылкыд кариз ни. Квизлэн 1-тӥ люкетэз толсуре йылпумъяськоз. 48 устоез команда финалын Москваын пумиськоз. Проект сярысь пыр-почгес тодыны луэ «Зенит» огазеяськонлэн вотэс бамъёсаз: https://vk.com/znanierussiahttps://www.instagram.com/znanie_russia/https://www.facebook.com/znanierushttps://t.me/Znanie_Russia Теги: конкурс

Иворъёс

Виталий Пронин Ижысь «Динамо» стадионын 13-тӥ августэ ортчоз «День Д» фестиваль. Со сӥземын физкультурниклэн нуналэзлы но «Динамо» стадионлы 90 ар тырмонлы. Элькунысь Мугорез кыдатон культурая, спортъя но егитъёсын ужан политикая министерство ивортэмъя, фестиваль кыстӥськоз быдэс нунал. Ӵукна стадионэ лыктэмъёсын ӵош мугорзэ куасаллялоз биатлонист Иван Черезов. Солы юрттӥськозы Европаысь дзюдоя ӵошатсконын азвесь медаль басьтэм Роман Горшенин, дуннеысь полицейскойёслэн но тылпу кысӥсьёслэн шудонъёссылэн чемпионэз Алексей Астахов. Та бӧрсьы мини-футболэн шудозы шаерысьтымы нылпи юртъёслэн командаоссы. Ортчозы дзюдоя, баскетболъя, каратэя, волейболъя ӵошатсконъёс. Ӝыт данъялозы вормисьёсты. Спецназ, парашютэн лобасьёс, каскадёръёс, тылэн шудӥсьёс быгатэмзэс возьматозы. 0+ Ольга Корепанова Теги: кытынкумар

Спорт

Виталий Пронин Та вакыт Ижысь куд-ог ресторанъёсын но кафеосын пельнянь пӧранъя мастер-классъёс ортчыло.Ижысь Шор площадьын 11-тӥ феврале ортчоз Пельняньлэн нуналызлы сӥзем 3-тӥез фестиваль. Туэ вань ужрадъёс радъяськозы «Ми пуктӥськом рекорд!» ӧтён улсын. Вань мылкыд карисьёс нырысетӥ рекордъёс пуктыны быгато ни 1-тӥ февральысен. Та вакыт Ижысь куд-ог ресторанъёсын но кафеосын пельнянь пӧранъя мастер-классъёс ортчыло. Ижын улӥсьёс но городлэн куноосыз пельнянь кутыны быгато 11 сиськонниосын. Кытын ортчо мастер-классъёс, тодыны луоз фестивальлэн pelmenfest.ru сайтысьтыз. Ужрадэ пыриськись ресторанъёс, кафеос «Зарни пельнянь» ним басьтон понна вожвылъясько. Но кин та нимын данъямын луоз, быръёз калык, фестивальлэн сайтаз кельшем пельнянь понна куаразэ сётыса. Озьы ик та нуналъёсы ресторанъёс, кафеос калыкез гочатозы пӧртэм пушкеслэсь ческыт пельнянен.Но зэмос шулдыръяськон калыкез возьма 11-тӥ феврале. Шор площадьын пӧртэм рекордъёс пуктӥськозы. 11 часысен 17 часозь пельнянь вузанъя интыосын лыдъялозы, кытын тросгес та ческыт пӧраськемез басьтӥзы. Пельнянь сиисьёслэсь лыдзэс пусйыны юромо ӧтемын «Интеррекорд» калыккуспо книгалэн экспертэз.Фестивальын мӧзмыны маза нокинлы уз луы. Спортэз гажасьёсты ӧтё «Рекордная полоса» вожвылъяськонэ. Та понна 5 адямилэсь команда люкано но асьтэ сярысь «Мы идём на рекорд!» темая ог 1 минутъем видео лэсьтоно. Сое 5-тӥ февралёзь келяно info@pelmenfest.ru адресъя. Видеоын одно ик луыны кулэ пельнянен, вормонъёсын герӟаськем суредъёс. Та борды командадэс туспуктоно но асьтэ сярысь вакчияк гожтоно на. Видеоос нимаз пусъемын луозы.Озьы ик Шор площадьын ортчозы пельняньтон, пельнянькей, бамперпол но мукет шудонъёс. Быдэс нунал ӵоже валтӥсь сцена вылын мыноз «Туала Удмуртия» концерт. Лыктэмъёсты шулдыртозы Удмуртиысь пӧртэм коллективъёс. Нылпиос понна радъямын луоз «Шудон корка». Отын пичиос, шудэм сяна, быгатозы тодматскыны удмурт калык сям-йылолъёсын. Озьы ик пельнянь сярысь тунсыко адӟытон дасяло К. Герд нимо йӧскалык музейын ужасьёс но. 0+Ангелина Снигирёва Туспуктӥз А. Горбунов Теги: йскалыкполитикаяминистерство

Улон-вылон

Виталий Пронин «Удмурт кенеш» огазеяськонлэн Яр ёросысь ёзэныз Валентина Дементьева кыкетӥ арзэ гинэ кивалтэ, нош тыршемезлэн пайдаез шӧдӥське ни. Азьвыл аръёсы удмурт кылэз, пе, гуртъёсын гинэ кылылод вал, нош табере Ярысь ульчаосын но анай кылынымы вераськисьёсты пумиталод. Туннэ нуналлы ёросысь 7 школаын, Туканпиысь, Никольскысь но Бадӟымгуртысь нылпи садъёсын удмурт кылэз дышето.Яр ёросысь удмуртъёслэн азьветлӥсьёссы толэзьлы быдэ котырес ӝӧк сьӧры люкаськыло но сюлэмшугъяськытӥсь ужпумъёссэс эскеро. Валентина Дементьевалэн нырысетӥ юрттӥсьёсыз луо Любовь Куртеева, Августа Хрулёва но Алевтина Британ. Куинетӥез сярысь нимысьтыз шуныт кылъёс верало. Алевтина Васильевна, удмуртэн но ӟучен сяна, капчиен вераське на немец но украин кылъёсын. Тӥни кинлэсь адӟем кароно ӟучомыны кутскем удмуртъёслы. Кыл тодэм нянь уг куры шуыса, калыкын юнме вераллямтэ.Валентина Емельянова. Теги: Удмурткенеш Яр

Иворъёс

Виталий Пронин Кез ёросысь Камӝоысь суредасm Менять ВалёрКез ёросысь Камӝоысь суредасез Менять Валёрез (Валерий Савин) аслым усьтӥ этнофутуристъёслэн симпозиумзы дыръя. Солэн суредъёсыз гинэ ӧвӧл, быдэс улонэз - искусство.- Сюлэмы искусствотэк улыны уг быгаты, юн секыт луэ, - шуэ Менять Валёр. - Искусство пыры пушкам пичи дырысен усиз. Пыр суредъёс, буёлъёс пушкын улӥсько, нош йырам крезьгур шудэ. Пичи дыръям суредаськыны материалъёс ичи вал, нош мынам зӧк малпанэ - фломастеръёс мед басьтозы. Сыӵе шумпотӥ, городысь ӵыжы-выжыосы соосты вайизы но.Биология, история, суредаськон - тани мар яраське вылэм Валёрлы школаын. Ачиз верамъя, творчествояз но соос пыр адӟисько. Нырысь ик, воргорон яратэ суреданы инкуазез, пудо-животъёсты, будосъёсты - кисточкаоссэ, красказэ но холстсэ кутыса, бусые, нюлэскы поталля. Инкуазь чылкыт малпан вае, адямиез адями каре, шуэ Валёр. Собере, суредасьлы тунсыко потэ, кыӵе вал трос сюрс аръёс талэсь азьло фин-угор калыклэн - куке вань фин-угор калыкъёс ӵош уло вал ай - чеберлыкез, искусствоез, улонэз. Та юанлы валэктон ик Валёр утчаны тырше аслаз суредъёсаз.- Мынам суредъёсы - со фантастика ӧвӧл, со улон сярысь. Суредъёсме адӟыса, адями пушкын мед маиз ке вырӟоз, - вера суредась. - Мынам вань на карикатураосы, соос кыре потто сурум-бурум калыклэсь урод сямъёссэ. Азьланяз малпасько сузьет лэсьтыны, со возьматоз адямилэсь сьӧлыкъёссэ. Огез суредэ вань ини: кызьы адями ассэ магазинын возе, кетчупъёс-майонезъёс пӧлын со шузиме ук, улонлэсь шӧмзэ валамысь дугдэ.Менять Валёрлэн туспуктэмъёсыз:[gallery link="file" size="large" ids="29404,29403,29402,29401,29400,29399,29398,29397,29396"]Менять Валёрлэн ужез но пыр герӟаськемын искусствоен. Со Кез ёросысь Пажманпочинкаысь школаын но клубын пиналъёсты суредаськыны дышетэ, кулэ ке, сценаез но борддоръёсты чебермалля.Инкуазьысь сяна, Валёрез ӵемысь адӟыны луэ этнофутуристъёслэн симпозиумъёсысьтызы. Отын со дауртон-выронъёс (перформансъёс) но лэсьтылэ. Соосты адӟыны быгатоды «Ватсам дунне» приложенимы пыр.- Туала улон адямиез борддоръёс вискы пуктэ. Нош перформанс паськытгес каре искусствоез. Со суред, кудӥз лэсьтӥське вераськон, куара, эктон пыртӥ, - шуэ художник.Валёрлэн суредъёсыныз адӟытонъёс радъяськылӥзы ни Ижын, Вавожын, солэсь ужъёссэ адӟизы Набережные Челныын. Али солэн творчествоеныз тодматскыны луоз Ижысь Калык творчествоя коркан. «Тодмотэм музъем» адӟытонэз кыстӥськоз 2-тӥ тулыспалозь.Менять Валёрлэн вотэс бамез: menjatvaler.ruМария Векшина

Улон-вылон

Виталий Пронин "Удмурт дунне" газетысь 12 журналистъёс тодон-валанъёссэс эскеризы. Диктант капчиен ӧз сётскы. «Удмурт дуннеос» библиотекае вуэм бере выль ӝӧкъёс ваёно луиз.Ф. Васильев нимо библиотекаын ӟоскыт. «Удмурт дуннеос» отчы вуэм бере выль ӝӧкъёс ваёно луиз. Кин ке тодон-валанъёссэ эскерыны семьяеныз ик лыктэм, кин ке огназ. - Таӵе ужрадъёсы нырысьсэ лыктӥськом, кӧня ке дасяським но, - кышноез но нылыз шоры учкыса, учкыса шуэ Д. Лачин. - Быдэс семьяенымы ик ӧз пӧрмы - пичиез покчи на, нош бадӟымез висьыны усиз, но со диктантэз Интернетын гожтоз. Диктантэ пыриськизы «Удмурт Кенеш» огаезяськонлэн азьветлӥсьёсыз но. «Удмурт Кенеш» огазеяськонлэн исполкомысьтыз ог 10 адямиос, огазеяськонлн тӧроез Т. Ишматова вамыштӥзы Эшъяськон юртэ. Татын ик диктантэз гожтӥз Удмуртилэн Тӧроез Александр Бречалов. - Калыкъёслэсь культуразэс , историзэс лябгес тодӥсько вылэм. Но со книгаосын бугыръяськыны мылкыд сётэ, - вера «Удмурт Кенеш» огазеяськонлэн кыл кутӥсь секретарез Елена Александрова. - Тросэз шугъяськизы Совето Союзысь Геройёслы сӥзем юанъёсын. Ми Совето вакытысь адямиос бере, ноку ӧм висъялэ, кыӵе выжыысь потэмын адями. Герой ке, герой. Нош татын тодоно вал. Диктантын 30 юан вал, ваньмыз аспӧртэмесь но тунсыкоесь. Кылсярысь, Россиысь тросэз калыкъёслэн вань аръян пӧрма юонзы, кызьы сое шуо ӟучъёс. Кыӵе выжыысь потэмын лётчик Михаил Девятаев, Быдӟым ож дыръя со немец концлагерьысь пегӟиз, тушмонъёслэсь самолётсэс лушкаса. Мукетыз юан: 1812-тӥ арысь Отечественной война дыръя та калык, пе, туж умой пукыӵен ыбылӥське вал. Кинъёсты французъёс «уйпал амуръёс» нималлям? Вал Удмуртиен герӟаськем юанъёс но. Кылсярысь, кыӵе карын Россиысь тужгес усто якорьёсты поттыло вал. Яке: та калыклэн кылдэмез сярысь пӧртэм мадёсъёс вань. Одӥгъёсыз шуо: соос Александр Македонскийлэн йыромем легионеръёсызлэн выжыысьтызы потэмын, мукетъёсыз - со удмуртомем тюркъёс, куинетӥосыз - бигермем удмуртъёс. Озьыен, нуналмес туж пайдаё ортчытӥм. Табере шалтыр вотэсын бугыръяськиськом, юанъёслы валэктонъёс утчаськом. Эшшо возьмаськом на йылпумъянъёсты, соос тодмо луозы 10-тӥ шуркынмонэ fadn.gov.ru, miretno.ru бамъёсын. Мария Векшина Туспуктӥз Александр Горбунов

Улон-вылон

Виталий Пронин «Керамика и графика Пабло Пикассо» адӟытон усьтӥськоз 7-тӥ тулыспалэ 17.00 часын Изобразительной искусствоосъя элькун музейын, ивортэ Лулчеберетъя министерстволэн пресс-службаез.Адӟытонысь керамика но графика быръемын аслыз Пабло Пикассолы сюлэмызлы матын луись сюжетъёссэ возьматон понна. Учкисьёс испан суредасьлэсь ӟырдыт сямзэ эшшо но умойгес шӧдыны-валаны быгатозы. Татысь кубизм амалэн суредам нылкышноо портретъёсты но адӟыны луоз.Корридалы сӥзем сюжет Пикассолэн быдэс творчествоез пыр ортчиз. Коррида возьматэмын линогравюраосын но, керамика тэркыосын но. Пикассолэн валамезъя, коррида пиосмуртлэсь кужымзэ, тореролэсь дӥсьтонзэ данъя.Испан суредась улонлы туж шумпотӥз. Адӟытонын Пикассолэн Дыдыкез но - тупаса улонлэн символэз - возьматэмын луоз. Суредась аслэсьтыз дыдыксэ пацифистъёслэн движенизылы кузьмаз.Адӟытонысь ужъёсты коллекционер Александр Шадрин люказ. 7-тӥ феврале коллекционер ачиз адӟытонэз усьтоз. Теги: ПаблоПикассо суредась

Иворъёс

Виталий Пронин Шаерысьтымы 5 школаосысь 15 аресъем дышетскисьёс PISA-2022 амалъя ортчись калыккуспо эскеронэ пыриськозы. Со дышетонлэсь ӟечлыксэ возьматоз. Удмуртиысь сяна, отчы быдэс Россиысь школаос пыриськозы на. — Али эскеронлы дасяськон мынэ, — вераз дышетонъя но наукая министр Светлана Болотникова, — кылем арын та выллем эскерон 84 школаын ортчиз, отчы 2 сюрс 500 пала нылпи пыриськиз. Ижкарын 40-тӥ номеро школаын солы дасяськон кутскиз ни, котырес ӝӧк сьӧрын дышетӥсьёс но, дышетскисьёс но кенешизы, соослы та амал туж тунсыко потӥз. Эскеронын пиналъёс лыдӟиськыны быгатэмзэс, математикаез, естественной наукаосты тодэмзэс, финансовой но креативной малпаськонзэс возьматозы. Вань ужъёсты соос компьютер пыр быдэстозы. Йылпумъянъёс 2023-тӥ арын тодмо луозы. PISA эскерон 3 арлы 1 пол ортчылэ, Россия отчы 2000-тӥ арысен пыриське. Теги: дышетон эскерон

Иворъёс

Виталий Пронин 15-тӥ мартэ шаерысьтымы фермеръёс понна нош ик ужаны кутскиз «Мон — фермер» акселератор. Фото: архив "Удмурт дунне" Фермер ужлы дышетскыны мылкыд каремзэ вераз 23 ёросысь 180 мурт. Тужгес трос вазиськисьёс луизы Дэри ёросысь — 24 адями тодон-валанзэ будэтыны Иже вуиз. Тросэз уг тодо, мар бордысен асьсэлэсь ужзэс мытыны, поттэм сиён-юонзэс кытчы келяны, уг валало бухгалтер ужез. Малпанъёссы бадӟымесь, нош ваньзэ бумага вылэ проектэн гожтыны визь кулэ. Ваньмызлы талы 1,5 толэзь ӵоже дышетозы акселератор дыръя. Лекциос кылзэм сяна, гуртысь вуэмъёс производствоез ас синмынызы адӟыны быгатозы. Соосты чакламын шаерысьтымы кужмо предприятиосы нуллыны, отын практика мед ортчозы шуыса. — Кутскыны котьку секыт. Гуртоослы асьсэ ужзэс паськытатыны юрттон вылысь ик малпамын «Мон — фермер» акселератор. Татын соос адӟо, кызьы ужаны кулэ, нош мар карыны уг яра. Озьы ик ог-огенызы тодматско, кусып тупато. Берло дыре гуртоос пудоен гинэ уг выро — муш, чорыг вордон шоры но учкыло. Озьыен, фермеръёс пӧртэм удысъёсты ӝуто, сое, маин бадӟымесь хозяйствоос уг выро, — шуэ гурт удысъя но сиён-юонъя министр Ольга Абрамова. Акселератор йылпумъяськон азьын котькудӥз аслаз бизнес-проектэныз тодматоз. Устоосызлы луонлык сётӥськоз грантлы конкурсэ пыриськыны. Кылем арын акселератор пыр 140 мурт потӥз, 33-езлэн проектэз кужмо вал. Соосты улонэ пыӵатыны висъяськиз ог 90 миллион манет тыр грант. Нош 2019-тӥ арын 46 мурт куспын ог 116 миллион манет грант люкылэмын вал. Туэ юрттэт азьло аръёсы мындагес ик луоз шуыса чакламын. Елена Сараматова

Иворъёс

Виталий Пронин "Признание" премиен пусъемъёс25-тӥ мартэ, Культуралэн нуналаз, Удмурт театре люкаллязы лулчеберет удысын ужасьёсты. Шаерысьтымы вылӥ кивалтӥсьёс культураез ӝутӥсьёслы дано нимъёс сётъязы, Правительстволэн «Признание» премиеныз 5 муртэ пусйизы.Шаерамы культура удысын ужасьёс ог 8 сюрс кузя лыдъясько. Культурая но туризмъя министр Владимир Соловьёв верамъя, соос пӧлын трос дунъямон но данъямон муртъёс. Таяз рад театре сӥё-дано ужрадэ ӧтемын устоосыз пӧлысь устоосыз.«Признание» премиен пусъё 2007-тӥ арысен. Туэ сое басьтон понна 14 мурт нюръяськиз. Ваньзы соос - сям-йылолъёсмес азинтыны но утьыны юрттӥсьёс. Нимысьтыз кылдытэм комиссия бырйиз 5 муртэ, котькудӥзлы 35 сюрс манет премия сётэмын.Кинъёс соос, «Признание» премиен дунъямъёс? Воткаысь «Юбилейной» культурая юртысь «Росинка» ансамбльысь балетмейстер Лилиана Морозова. Эгра ёросысь «Устолык» ансамблен кивалтӥсь Ольга Мединцева. Ува ёросысь Илья Змитрович. «Ретро» оркестрен 2007-тӥ арысен кивалтэ ни, 1960-тӥ-70-тӥ аръёсысь гуръёсты шудытэ.- Туннэ ке но уг оскиськы на, премие киям ни шуыса. бӧрсьысь бӧрсе 4 ар џоже конкурсэ пыриськи уго. Туэ удалтӥз, - шуэ Илья Анатольевич. - Туала арын коллективез возьыны шуг ни. Кытчы ке концертэн потон понна но аслыд уксё шедьтоно ук. Инструментъёсты но выльдоно. Премие отчы ик кошкоз, дыр, ай.Пусъемын на Вавож ёросысь «Гербер» фольклор ансамбльысь Ольга Сурчакова - сям-йылолъёсты азинтыны быгатэменыз паймытъя. Нош Дэбес ёросысь кибашлыослэн юртысьтызы Надежда Белослудцева киужъёсыныз абдратъя, чебересь удмурт шӧмо дэремъёс вуре, киужъя кружок нуэ.Ваньзы ик таос сцена вылэ оскытэкгес кадь тубизы: та быдӟа вормонлы ӧм оске, пе, вал. Быдэс зал тыр люкаськем калык юн чабиз соослы.- Тӥ азьланяз но вормонъёс басьтыны кужым но мылкыд сётӥськоды. Тӥтэк одӥг ужрад но уг ортчы. Тау тӥледлы, - заллы вазиськиз Кун Кенешлэн Тӧроез Владимир Невоструев, Балезино ёросысь искусствоосъя нылпи школаысь дышетӥсез Елена Даниловаез но Пичи Пургалась Вуж Мӧньяысь киужъя юртысь методистэз Василий Мишинэз Кун Кенешлэн данъян грамотаеныз пусйыкуз.Праздникенызы сӥлы карыса, культура удысын ужасьёслы Удмурт театрысь артистъёс П. Каратыгинъя пуктэм «Таинственный ящик» спектакль возьматӥзы.Елена Сараматова Теги: Признание даноадямиос культураудыс ужрад

Лулчеберет

Виталий Пронин Удмуртиысь вылӥ кивалтӥсьёс пыриськизы «Пельнянь нунал» фестивале.Элькунамы бадӟым саклык висъяське калыкъёслэсь кусыпъёссэс юнматонлы. Та сярысь журналистъёслы вераз нациосын ужан политикая министр Лариса Буранова. Керетонъёс ӧвӧлКалыкъёслэсь кусыпъёссэс чакласа возён вылысь шаерамы арлы быдэ юалляськонъёс ортчо. Кылем ар возьматӥз: ог 90 процентэз адямиос котькыӵе выжыысь калыкъёсын бускель кариськыны дась. 66,8 процентэз пусъё: элькунамы улӥсьёслэн кусыпъёссы шунытэсь. 63 процентэз оско, пӧртэм калыкъёс куспын керетонъёс асьме палан потыны кулэ ӧвӧл шуыса.Бен, эшъяськыса улон вылысь шаерамы ӧжыт уг лэсьтӥськы. Нациосын ужан политикая министерство сяна, элькунамы ужа Эшъяськон юрт. Ижын гинэ ќвќл, эшъяськон юртъёс вань мукет городъёсын, ёросъёсын но. Кылсярысь, туэ ужаны кутскиз ни Можга городын, кылем арын кылдӥзы Воткаын но Гракын.- Эшъяськон юрт - со культурая юрт ӧвӧл, татын мукетгес ужпумъёсты сэрттоно-пертчоно, - шуиз нациосын ужан политикая министр Л. Буранова. - Соин ик ми ум кышкаське азямы трослы паськытэсьгес ужпумъёс пуктыны.Озьы Ижысь Эшъяськон юртын туннэ ортче Кун Думаысь национальной ужпумъёсъя комитетлэн кенешонэз. Москваысь вуэм депутатъёс пыр-поч тодматско, кызьы Удмуртиын калык ужпумъёс сэрттӥсько.- Москваын тодо ни, Удмуртиын калыкъёслэсь кусыпъёссэс юнматон понна трос ужрадъёс ортчыло шуыса. Элькунмылэн Москваын нуналъёсыз ортчыку, со сярысь вераським. Нош табере ужаммес ас синмынызы мед адӟозы. Троссэ проектъёсмес мукет улосъёсын но пыӵатыны луоно. Малпаськом, Кун Думаысь депутатъёслэн дорамы вуылэмзы элькунамы ватсаса коньдон кыскыны но юрттоз.Нациосын ужан политикая министр верамъя, пичи калыкъёсын герӟаськем пӧртэм ужрадъёсты ортчытонлы элькун бюджетысь кылем арын ог 17 миллион манет висъямын вал. Туэ талэсь кӧнялы ке ӧжытгес уксё чакламын. Но со, пе, калыкъёс вылын уз шӧдӥськы. Озьы ик ортчозы Гербер, Семык, Сабантуй но трос мукет ужрадъёс.Пельнянь шудонъёсТа нуналъёсы шаерамы ортче «Пельнянь нунал» фестиваль. Йылпумъяськоз со арнянуналэ Ижысь Шор площадьын «Пельнянь шудонъёсын». Люкаськемъёс кужымзэс мерталозы, хоккеен, бадминтонэн но мукет шудонъёсын шудыса. Фестивалез радъясьёс оскыто: мӧзмыт уз луы.- Ми азямы ужпум пуктӥськом: туристъёс понна Удмуртилэсь картазэ кылдытоно, - ватсаз Лариса Буранова. - Отын возьматом, кытын луэ усто шутэтскыны, ческыт сиськыны. Таӵе интыос асьмелэн ӧжыт ӧвӧл, кылсярысь, Эгралан, Дэбесын, Якшур-Бӧдьялан, Шарканын.Эшшо «Пельнянь нунал» фестивале пыриськоз НТВ каналысь «Поедем, поедим» передачаез радъясь Джон Уоррен. Со элькунамы вуэмын ни. Тодматскыса вуттӥз Ижысь пельняньлы, крокодиллы, кечлы сӥзем но мукет тунсыко синпелетъёсын. Туннэ кошкемын Воткае, нош ӵуказе дасяське Кияса но Пичи Пурга ёросъёсы. Одно, пе, вуылэмез потэ Брангуртысь песянайёс доры. Оскытэ: шаермес котыртэмез бере вералоз, пӧртэм-а удмурт пельнянь мукет интыосын пӧрамезлэсь, эшшо кыӵе сиён-юонъёсмы кельшизы солы, кыӵе сям-йылолъёсмы паймытӥзы но мукет. Ваньзэ тае со передачаяз но возьматоз.- Озьыен, тодмо журналист Джон Уоррен но юрттоз Удмуртимес палэнын улӥсьёслы тодмо карыны, - шуиз Лариса Буранова. - Со но оскоз, оло, пельнянь Удмуртиын кылдэмын шуыса.Бен, та пӧрамез асьсэлы карыны туртто мукет улосъёс, кылсярысь, Алтай край - отын но «Пельмен шудонъёс» радъяллям ни. Но берло дыре Удмуртия пала дурбасьтӥсьёс тросгес луо. Зэмзэ ик пельнянь удмурт сиён-а, ӧвӧл-а - сокем бугыръяськыны но кулэ ӧвӧл, дыр. Элькунмес со тодмогес каре бере - туж умой.Элина Кумачёва Теги: йскалыкполитикаяминистерство Пельняньлысземфестиваль

Улон-вылон

Виталий Пронин Туспуктэм: Bernd Thissen Элькунысьтымы вирусологияя лабораториос та вакытэ уен-нуналэн ужало. Ӵапак угось та ёзъёсы нырысь ик эскерыны вутто коронавируслы басьтэм анализъёсты. 15-тӥ апрельлыэлькунысьтымы вирусологияя лабораториосынрадъямын ваньзэ-ӧвӧлзэ 8 сюрс 416 эскерон(берло суткаос куспын — 719). Со пӧлысьбадӟым люкетэз — 6 сюрс 732-ез — ортчытэмынРоспотребнадзорлэн Удмурт ёзысьтызвирусологияя лабораториын. Отысьспециалистъёс пусъемъя, одӥг анализэзлэсьтыны 7 час пала дыр кулэ. Адямикоронавирусэз кырмиз шуыса шараяськеке, пробаосты выльысь эскерыны келялонаучно-исследовательской институтъёсы.Роспотребнадзорлэн Удмурт ёзэзлэнкивалтӥсез Наталья Матюшина верамъя,азьвыл келяллязы Новосибирскысьинститутэ, табере матэгес — Москвае.Отын эскерон мыныку, адямиез карантинынвозё, тазалыксэ чаклало, соин кусыпвозем муртъёслэсь анализъёс басьто.Озьы черлы вӧлмыны уг сёто. Вирусологияя лабораториосысь специалистъёстыршо быдэс мугорзэс пытсась костюмъёсын,маскаосын, очкиосын. ПравительстволэнТӧроез Ярослав Семёнов ивортэмъя,элькунысьтымы ваньмаз лабораториосынчерлэсь утиськон арбериоссы но,анализъёсты лэсьтыны тест-системаоссыно тырмыт. Тодады вайытон вылысь: Россиысь санитарияявалтӥсь врачлэн туэ 30-тӥ мартэ пуктэмпостановлениезъя, коронавируслы анализбасьто таӵе адямиослэсь: - кунгож сьӧрысь вуэмъёслэсь, пыэдлытупась симптомъёссы вань ке; - «внебольничная пневмония» диагнозэнмуртъёслэсь; - респираторной висёнъёсын курадӟыны кутскем 65 ареслэсь ортчем мӧйыослэсь. Елена Никитина

Иворъёс

Виталий Пронин Одӥгез дэмланзы: Удмуртиын 11-тӥ сентябре куд-ӟытӥсь юонъёсын вуз карыны лэзёно ӧвӧл.Кун Кенешысь Егитъёслэн парламентазы быръемъёс нюръясько таза улон понна. 21-тӥ сентябре соос люкаськылӥзы 4-тӥ сессиязы. Эскерем ужпумъёс пӧлын валтӥсьёсыз герӟаськемын вал юонэн но кальян кысконэн.Чузъясько Россилэн но Удмуртилэн гимнъёссы, Егитъёслэн парламентэнызы кивалтӥсь Сергей Колегов тодматэ сессилэн повесткаеныз, егитъёс ужзэс радъянъя ӵектонъёссэс верало - ваньмыз радъяське йӧн-йӧн. Егитъёс вераськыны но дӥсьто зэмос депутатъёс кадь, ӵектонъёссы-малпанъёссы но лэчытэсь.Одӥгез дэмланзы: Удмуртиын 11-тӥ сентябре куд-ӟытӥсь юонъёсын вуз карыны лэзёно ӧвӧл. 25-тӥ мае, 1-тӥ июне, 1-тӥ сентябре музэн ик.- 11-тӥ сентябрь - сазь улон нунал, сое Россиын пусйыны кутскизы 1911-тӥ арысен, - шуиз Альберт Садыков, законлы проектэз дасясьёс пӧлысь одӥгез. - Бен, Совето Союз вакытэ вунылӥз, но 2005-тӥ арын выльысь улӟытэмын. Егит парламентарийёс огкылысь кариськизы: таза улонэн эшъяськоно!Егитъёслэн парламентысьтызы тазалыкез утёнъя но улон-вылон политикая комитетлэн кивалтӥсез Роман Никандров эшъёсызлы тодазы вайытӥз: 2014-тӥ арын 1-тӥ июльысен улонэ пыӵаны ӧдъяз тамак кысконлы пумит закон. Озьы кальянэ тамак тыремысь дугдӥзы. Но табере отчы тазалыклы кышкытлык кылдытӥсь мукет суретъёс ватсаны кутскизы. Озьы-а, тазьы-а, но кальян кыскон тамак пурккетон выллем ик луэ, пе. Соин сое трос калык шутэтскон интыосын кутонэз законэн алоно, сое тӥясьёслы тыриськонъёс тупатоно.Егит парламентарийёс огкылысь кариськизы: таза улонэн эшъяськоно! Юон но, тамак, озьы ик кальян кыскон но нокинэ ӟече ӧз вутты на. Ӵектонъёссэс соос дасяло Кун Кенешысь депутатъёслы.Элина Кумачёва Туспуктэмъёс: udmgossovet.ru Теги: Егитъёс тазалыкезутён

Улон-вылон

Виталий Пронин О. СмотроваКарел шаерысь вепс выжыысь нылаш пыриське Петербургысь «Вести» газетлэн «Мисс Зима-2013» фотоконкурсаз.Таӵе учырлы Карелиын улӥсь пичи выжыысь калыкъёс верантэм шумпото.Ольга Смотрова ужа Карелиысь «Ома муа» газетын корреспондентын. Зэм, вепс кылзэ нылаш уг тоды, гожъяське карел кылын. Вожвылъяськонэ Ольга ыстӥз туж чебер туспуктэмзэ - ас выжы калыкезлэн дӥсеныз. Фотоосты учкисьёс вепс нылашлы синмаськемзэс верало, со понна куаразэс сёто. Али Ольга кыкетӥ интыын мынэ. Конкурс мыноз, тол бырытозь.Елена Скворцова Туспуктэмез: lenoblinform.ru Теги: вепс Карелия Омамуа

Иворъёс

Виталий Пронин Тестированилы йылпумъянъёс лэсьтыны чакламын туэ 10-тӥ июнёзь.Школьникъёслэсь но студентъёслэсь шузимытӥсь суретъёсын кушласькемзэс шараян понна элькунысьтымы дышетсконниосын радъяське тестирование. Таӵе курон пуктэмын Россиысь ваньмаз сямен улосъёсын. Элькунысьтымы Наркологияя диспансерлэн кивалтӥсез Татьяна Карлова ивортэмъя, туэ тестирование радъяськоз выль амалъя. Пиналлэн мугорысьтыз наркотикез шедьтон понна огшоры тестеръёс гинэ ӧвӧл, туала анализаторъёс кутӥськозы. Соос распечатка поттозы, мар шараямын нылпилэн мугорысьтыз, юанъёс кылдо-а, уг-а наркотикъёсын эшъяськемез пумысен. Кулэ луиз ке, наркодиспансерлэн лабораторияз эскеронъёс но радъяломы, шуиз Т. Карлова. Тестированилы йылпумъянъёс лэсьтыны чакламын туэ 10-тӥ июнёзь. Елена Никитина

Иворъёс

Виталий Пронин Туннэ 20.00 часлы Удмуртись быръёнъёсъя 172 участокын йылпумъяськиз куара сётонъя нырысетӥез нунал. Бюллетеньёс урнаысь поттэмын но нимысьтыз сейф-пакетъёсы тыремын, законлэн куремезъя, сейфъёсы интыямын. Вань та ужез сак чаклазы наблюдательёс.Шаерысьтымы 1 миллион 200 сюрс бырйисьёс пӧлысь куаразэс сётӥзы 180 сюрс 100 палаез. Со 15, 48 процент луэ. ЦИК-лэн ивортэмезъя, 33 номеро Удмуртской одномандатной округъя явка 15, 99 процент. Округын куаразэ сётӥз 88664 адями. Нош 34 номеро Ижевской округын явка 15,01 процент вал. Татын куаразэ сётӥз 91436 адями.Тодады вайытӥськом, городъёсын бырйисьёс кык бюллетенья куара сёто. Нырысетӥяз – партия понна, кыкетӥяз – одномандатник понна. Удмуртской округъя 9 кандидат мынэ, Ижевской округъя – 11.Нош гуртын улӥсьёслы ватсаса эшшо кык бюллетень сётӥське, угось 25 ёросын бырйисько муниципал округъёслэн кенешъёсазы депутатъёс.- Оглом быръёнъёс гань-гань ортчо, - шуиз наблюдательёслэн штабенызы кивалтӥсь, Общественной палаталэн тӧроез Рашид Хуснутдинов, - . Но куд-ог учыръёсы сак луоно ик. Шуом, Красногорск ёросын КПРФ-лэн 18 арес тырмымтэ наблюдателез вуиз. Озьы ик наблюдательёс пӧлын верасьёс вал, та партиысь ик одӥг кандидат комиссиослэн ужазы пыриськыны выре. Та учыръёсты ми сак чакласьком. Вань на бюллетеньёслэн лыдзыя вазиськонъёс. Но адями быръёнъёсъя участоксэ воштэ ке, куаразэ сётэ партия понна гинэ. Ваньмыз та – законъя. Комиссилэн председателез Вениамин Соломенников ивортӥз, ЦИК-е 2 жалоба вуиз шуыса. Одӥгзэ эскерем бере, ужез полицилы келязы. Кыкетӥзэ - быръён комиссие.- Кӧня ке участокъёсы вуылэме бере быгатӥсько вераны: инвалидъёслы куара сётон понна вань луонлыкъёс кылдытэмын, векчи текстэз лупалэн юрттэменыз лыдӟыны луэ, - вераз Удмуртиысь общественной палаталэн ёзчиез, "Всероссийское общество инвалидов" огазеяськонлэн кивалтӥсез Максим Воробёв.Тодады вайытом, вань участокёсын коронавируслэн вӧлмеменыз нюръясько: калыклы маскаос, перчаткиос, ручкаос люкыло. Куара сётон 3 нунал ӵоже мынэ.Участокъёсын 3 сюрс 500 наблюдательёс ужало. Участокъёс пӧлысь 42 процентаз видеокамераос ужало.Дорын куара сётыны быгатэ котькуд мылкыд карись. Со понна 19-тӥ сентябрёзь 14 часозь вазиськоно участковой комиссие – телефон пыр жингыртыса яке "Госуслуги" порталын куриськон кельтыса УД Теги: Быръёнъёс

Иворъёс